礼七十四开元礼纂类九吉礼六
皇帝时享於太庙
（凡一岁五享，谓四孟月及腊。宗庙三年一祫以孟冬，五年一禘以孟夏，及诸享摄事并附。）
斋戒
将享，有司卜日，如常仪。皇帝散斋四日於别殿，致斋三日於太极殿，服通天冠，绛纱袍，结佩，并如圆丘仪。应享官斋，具序例仪。（祫禘仪同。）
陈设
前享三日，尚舍直长施大次於庙东门之外道北，南向，尚舍奉御铺御座。守宫设文武侍臣次於大次之后，文官在左，武官在右，俱南向。设诸享官次於斋坊之内。（摄事，右校清扫内外，守宫设享官、公卿以下次於斋坊。）九庙子孙於斋坊内近南，西向北上。文官九品以上於斋坊之南，东方南方朝集使又於其南，东方南方蕃客又於其南，俱每等异位，重行，西向北上。介公、酅公於庙西门之外近南，武官九品以上於介公、酅公之南，西方北方朝集使於武官之南，西方北方蕃客又於其南，俱每等异位，重行，东向北上。（其褒圣侯位於文官三品之下，诸州使人分方各位於朝集使之后。摄事无大次及九庙子孙以下至此仪。）
前享二日，太乐令设宫悬之乐於庙庭，如圆丘仪。（所异者，树路鼓及设歌钟歌磬於庙堂上前楹间耳。）右校清扫内外。
前享一日，奉礼设御位於庙东陛东南，西向。（摄事无御位。下仿此。）设享官、公卿位於东门之内道南，执事者位於其后，每等异位，俱重行西面，以北为上。（摄则公卿位於道北，执事位於道南。）设御史位於庙堂之下，一位於东南，西向，一位於西南，东向，令史各陪其后。设奉礼位於乐悬东北，赞者二人在南，差退，俱西面。设协律郎位於庙堂之上前楹之间，近西，东向。设太乐令位於北悬之间，北向。
设从享之官位：九庙子孙於享官、公卿之南，昭穆异位；（虽有贵者以齿。）文官九品以上位於子孙之南；东方南方朝集使於文官之南；东方南方蕃客又於其南。俱每等异位，重行，西面北上。介公、酅公位於西门之内道南；武官九品以上於介公、酅公之南，少西，当文官；西方北方朝集使於武官之南；西方北方蕃客又於其南。俱每等异位，重行，东面北上。（其褒圣侯位於文官三品之下，诸州使人分方各位於朝集使之后。）
设门外位：享官、公卿以下皆於东门之外道南，每等异位，重行，北面西上。子孙之位於享官、公卿之东，少南，文官九品以上於子孙之东，东方南方朝集使於文官之东，东方南方蕃客又於其东，俱每等异位，重行，北面西上。设介公、酅公位於西门之外道南，武官九品以上於介公、酅公之西，少南，西方北方朝集使於武官之西，西方北方蕃客又於其西，俱每等异位，重行，北面东上。（其褒圣侯位於文官三品之下，诸州使人分方各位於朝集使之后。摄事无九庙子孙以下至此仪。）
设牲榜於东门之外，当门西向，以南为上。设廪牺令位於牲西南，史陪其后，俱北向。设诸太祝位於牲东，各当牲后，祝史各陪其后，俱西向。设太常卿省牲位於牲前，近北，又设御史位於太常卿之西，俱南向。
设樽彝之位於庙堂上前楹间，各於室户之左，北向。春夏每室鸡彝一，鸟彝一，牺樽二，象樽二，山罍二。秋冬每室斝彝一，黄彝一，著樽二，壶樽二，山罍二。皆加勺幂，（凡宗庙幂皆以黼。）皆西上，各有坫焉。（祫享设樽彝於庙堂上下。每座斝彝一，黄彝一，牺樽二，象樽二，著樽二，山罍二，在堂上，皆於神座之左。献祖、太祖、高祖、高宗樽彝在前楹间，北向；懿祖、代祖、太宗、中宗、睿宗樽彝在户外，南向。其壶樽二、太樽二、山罍四，在堂下阶间，北向西上。禘享则鸡彝、鸟彝，馀同祫享。）
设簋鉶笾豆之位於庙堂之上，俱东侧阶之北。每座四簋居前，四簠次之，次以六，次以六鉶，笾豆为后，每座异之，（祫禘摄事，簋簠鉶与正数半之。）皆以南为上，屈陈而下。
设御洗於东陛东南，亚献之洗又於东南，俱北向；罍水在洗东，篚在洗西，南肆；（篚实以珪瓒巾爵。）执樽罍篚幂者各位於樽罍篚幂之后。（祫禘仪，享日未明五刻，太庙令服其服，布昭穆之座於户外。自西序以东，皇八代祖献祖宣皇帝，皇六代祖太祖景皇帝，皇高祖高祖神尧皇帝，皇祖高宗天皇大帝，座皆北厢，南向。皇七代祖懿祖光皇帝，皇五代祖代祖元皇帝，皇曾祖太宗文武圣皇帝，皇伯考中宗孝和皇帝，皇考睿宗大圣真皇帝，座於南厢，北向。每座皆设黼扆，莞席纷纯，藻席画纯，次席黼纯，左右几。）
省牲器
省牲之日午后十刻，庙所禁断行人，太庙令整拂神幄。祝史各取毛血，每座共实一豆，祝史又洗肝於郁鬯，又取膟膋共实一豆，俱置馔所。馀并如圆丘仪。（膟膋，肠间脂。祫禘祝史洗肝於郁鬯，馀并同圆丘仪。）
銮驾出宫
前出宫三日，本司宣摄内外各供其职，守宫设从享官五品以上次於承天门东西朝堂，如常仪。
前二日，太乐令设宫悬之乐於殿庭，如常仪。（驾出，悬而不作。）
享日未明七刻，搥一鼓为一严，（三严时节，前一日侍中奏裁。）侍中奏开宫殿门及城门，馀并与圆丘仪同，唯祭官称享为异耳。
晨祼
享日未明四刻，诸享官各服其服，太庙令、良酝令各帅其属入实樽罍，（鸡彝、斝彝及牺樽、象樽、著樽、壶樽之上樽皆实以明水，山罍之上樽实以玄酒，鸟彝、黄彝实以郁鬯；牺樽、著樽实以醴齐，象樽、壶樽实以盎齐，山罍实以清酒。祫禘之樽，斝彝及五齐上樽皆实明水，山罍上樽实以玄酒，黄彝实以郁鬯，牺樽实以汎齐，象樽实以醴齐，著樽实以盎齐，壶樽实以醍齐，太樽实以沈齐，山罍实以清酒。）太官令帅进馔者实诸笾豆簋簠。
未明三刻，奉礼帅赞者先入位，赞引引御史、博士、太庙令、太祝、宫闱令及令史、祝史与执樽罍篚幂者入自东门，当阶间重行，北面西上。立定，奉礼曰： 再拜。 赞者承传，（凡奉礼有词，赞者皆承传。）御史以下皆再拜讫，执樽罍篚幂者各就位。赞引引御史、诸太祝诣东陛升堂，行扫除於上，令史祝史行扫除於下，讫，引就位。（祫禘又太庙令帅其属陈瑞物於庙庭太阶之西，上瑞为前，中下相次，及伐国所得宝器，上次先后亦然，俱藉以席。摄事不陈瑞物宝器。）
未明二刻，赞引引太庙令、太祝、宫闱令诣东陛升堂，诣献祖室，入开埳室，太祝、宫闱令奉出神主置於座。（祫禘则未明二刻，陈腰舆於东陛之东，每室各二，皆西向北上。立定，赞引引太庙令、太祝、宫闱令帅内外执事者，以腰舆自东陛升，诣献祖室，入开埳室，太祝、宫闱令奉出神主，各置於舆，出诣座前，奉神主置於座讫，以次奉出懿祖以下如献祖仪。）讫，引太庙令以下次奉出懿祖，次奉出太祖，次奉出代祖，次奉出高祖，次奉出太宗，次奉出高宗，次奉出中宗，次奉出睿宗，神主置於座，如献祖之仪。（皇祖妣以下神主皆宫闱令奉出，俱并而处右。）讫，引太庙令以下降还本位。（摄事赞引各引享官俱就门外位，无驾将至下至从享官位仪。）
驾将至，谒者、赞引引享官，通事舍人分引九庙子孙、从享群官、诸方客使先置者俱就门外位。
驾至大次门外，回辂南向，将军降，立於辂右。侍中进，当銮驾前跪奏称： 侍中臣某言，请降辂。 俯伏，兴，还侍位。皇帝降辂，乘舆之大次，繖扇华盖侍卫如常仪。太庙令以祝版奉御署讫，近臣奉出，太庙令受，各奠於坫。通事舍人引文武五品以上从享之官，皆就门外位。太乐令帅工人、二舞入就位，文舞入陈於悬内，武舞立於悬南道西。（其升堂座者，皆脱屦於下，降纳如常。）谒者引司空入就位，立定，奉礼曰： 再拜。 司空再拜讫，谒者引司空诣东陛升堂，行扫除於上，降，行乐悬於下讫，引复位。初司空行乐悬，通事舍人、谒者、赞引各引享官及九庙子孙、从享群官、诸方客使次入就位。（摄事无九庙子孙以下至皇帝再拜仪，但享官再拜耳。）
皇帝停大次半刻顷，太常博士引太常卿立於大次门外，当门北向。侍中版奏： 外办。 皇帝出次，华盖侍卫如常仪。（侍中负宝陪从如式。）博士引太常卿，太常卿引皇帝，（凡太常卿前导，皆博士先引。）至庙门外，殿中监进镇珪，皇帝执镇珪，华盖仗卫停於门外，近侍者从入如常。皇帝至版位，西向立。（每立定，太常卿与博士退立於左。）太常卿前奏称： 请再拜。 退复位。皇帝再拜。奉礼曰： 众官再拜。 在位者皆再拜。（其先拜者不拜。）
太常卿前奏：（摄事谒者进太尉之左白 请行事 。凡摄事皆太尉初献。） 有司谨具，请行事 。退复位。协律郎跪，俯伏，举麾，（凡取物者皆跪俯伏而取以兴，奠物则跪奠讫，俯伏而后兴。）鼓柷，奏永和之乐，乃以黄锺为宫，大吕为角，太蔟为徵，应锺为羽，作文舞之舞乐，舞九成，（黄锺三奏，大吕、太蔟、应锺各再奏。）偃麾，戛敔，乐止。（凡乐皆协律郎举麾、工鼓柷而后作，偃麾戛敔而后止。）太常卿前奏称： 请再拜。 退复位。皇帝再拜。奉礼曰： 众官再拜。 在位者皆再拜。
太常卿引皇帝诣罍洗，太和之乐作，（皇帝每行，皆如常乐。）皇帝至罍洗，乐止。侍中跪取匜，兴，沃水；又侍中跪取盘，兴，承水；皇帝搢镇珪，（凡受物则搢珪，奠讫，执珪，俯伏，兴。）皇帝盥手。黄门侍郎跪取巾於篚，兴，进，皇帝帨手讫，黄门侍郎受巾，跪奠於篚。黄门侍郎又取瓒於篚，兴，进，皇帝受瓒，侍中酌罍水，又侍中奉盘，皇帝拭瓒讫，侍中奠盘匜，黄门侍郎受巾奠於篚，皆如常。
太常卿引皇帝，乐作，皇帝升自阼阶，乐止。侍中、中书令以下及左右侍卫量人从升。（以下皆如之。摄事皆太尉升陛，盥洗酌献。）太常卿引皇帝诣献祖樽彝所，执樽者举幂，侍中赞酌郁鬯讫，登歌，作肃和之乐，以圜锺之均。（自后登歌，皆用圜钟。）太常卿引皇帝入诣献祖神座前，北向跪，以鬯祼地，奠之，俯伏，兴，太常卿引皇帝出户，（祫禘少退。摄事同。）北向再拜。讫，太常卿引皇帝次祼懿祖，次祼太祖，次祼代祖，次祼高祖，次祼太宗，次祼高宗，次祼中宗，次祼睿宗，并如上仪。讫，登歌止。太常卿引皇帝，乐作，皇帝降自阼阶，还版位，西向立，乐止。
初群官拜讫，祝史各奉毛血及肝膋之豆於东门外，斋郎奉炉炭、萧、稷黍各立於肝膋之后。於登歌止，祝史奉毛血肝膋与奉炉炭萧稷黍者以次入自正门，升自太阶，诸太祝各迎取毛血肝膋於阶上，俱入奠於神座前。祝史退立於樽所。斋郎奉炉炭皆置於室户外之左，其萧、稷黍各置於炉炭下，降自阼阶以出。诸太祝俱取肝，出户，燔於炉炭，还樽所。
馈食
皇帝既升祼，太官令出，帅进馈者奉馔陈於东门之外，重行西向，以南为上。谒者引司徒出诣馔所，司徒奉献祖之俎。皇帝既至位，乐止，太官令引馔入自正门，俎初入门，雍和之乐作，以无射之均，（自后接神之乐，堂下皆奏无射。）馔至太阶，乐止。祝史俱进，彻毛血之豆，降自阼阶以出。馔升，诸太祝迎引於阶上，各设於神座前。（笾豆盖幂，先彻乃升。簋簠既奠，卻其盖於下。）设讫，谒者引司徒以下降自阼阶，复位。诸太祝各取萧、稷黍，濡於脂，燔於炉炭，还樽所。
太常卿引皇帝诣罍洗，乐作，皇帝至罍洗，乐止。皇帝盥手洗爵，侍中、黄门侍郎赞洗如晨祼之仪。讫，太常卿引皇帝，乐作，皇帝升自阼阶讫，乐止。太常卿引皇帝诣献祖樽彝所，执樽者举幂，侍中赞酌醴齐讫，光大之舞作，太常卿引皇帝入诣献祖神座前，北面跪奠爵，少东，俯伏，兴。太常卿又引皇帝出，取爵於坫，酌醴齐讫，太常卿又引入诣神座前，北面跪奠爵，少西，兴。太常卿引皇帝出户，北面立，乐止。（祫享乐终八节止。诸座皆然。）太祝持版进於室户外之右，东面跪读祝文曰： 维某年岁次月朔日，子孝曾孙开元神武皇帝讳，敢昭告於献祖宣皇帝、（摄事云 谨遣太尉封臣名 。下仿此。）祖妣宣庄皇后张氏：气序流迈，时惟孟春，（孟夏，孟秋，孟冬。）永怀罔极，伏增远感。谨以一元大武、柔毛、刚鬛、明粢、芗合、芗萁、嘉蔬、嘉荐、醴齐，恭修时享，以申追慕，尚飨。 读讫，兴。（以下诸室祝文仪并同。祫享祝云： 晷度环周，岁序云及，永怀追慕，伏增远感。谨以一元大武、柔毛、刚鬛、明粢、芗合、芗萁、嘉蔬、嘉荐、汎齐，肃雍明献，恭备祫享。 馀字并同。禘享祝云 祗荐禘事 。太祖以下称臣。）皇帝再拜讫，又再拜。初读祝文讫乐作，太祝入奠版於神座，出，还樽所，皇帝拜讫，乐止。
太常卿引皇帝诣懿祖樽彝所，执樽者举幂，（摄事太尉诣樽彝所，取爵於坫，执樽者举幂，太尉酌醴齐。他仿此。）侍中取爵於坫，进，皇帝受爵，侍中赞酌醴齐讫，长发之舞作。太常卿引皇帝入诣懿祖神座前，北向跪奠爵，少东，俯伏，兴。太常卿又引皇帝出取爵於坫，酌醴齐讫，太常卿引皇帝入诣神座前，北面跪奠爵，少西，兴。太常卿引皇帝出户，北向立，乐止。太祝持版进於户之右，东向跪读祝文曰 维某年岁次月朔日，子孝曾孙开元神武皇帝讳，敢昭告於懿祖光皇帝、祖妣光懿皇后贾氏 。读祝文讫，乐作，太祝入奠版於神座，出，还樽所，皇帝拜讫，乐止。
太常卿引皇帝诣太祖樽彝所如上仪，大政之舞作，祝文曰 孝曾孙开元神武皇帝臣讳，敢昭告於太祖景皇帝、祖妣景烈皇后梁氏 。馀如上仪。次代祖，大成之舞作，祝文曰 孝曾孙开元神武皇帝讳，敢昭告於代祖元皇帝、祖妣元贞皇后独孤氏 。献讫，太常卿引皇帝诣樽彝所，皇帝拜讫，乐止。太常卿引皇帝诣高祖樽彝所如上仪，大明之舞作，祝文曰 孝曾孙开元神武皇帝臣讳，敢昭告於皇高祖神尧皇帝、祖妣太穆皇后窦氏 。讫，次太常卿引皇帝诣太宗樽彝所如上仪，崇德之舞作，祝文曰 孝曾孙开元神武皇帝臣讳，敢昭告於皇曾祖太宗文武圣皇帝、皇曾祖妣文德圣皇后长孙氏 。讫，次太常卿引皇帝诣高宗樽彝所如上仪，钧天之舞作，祝文曰 孝孙开元神武皇帝臣讳，敢昭告於皇祖考高宗天皇大帝，皇祖妣大圣天后武氏 。讫，次太常卿引皇帝诣中宗樽彝所如上仪，酌醴齐，文和之舞作，祝文曰 孝侄开元神武皇帝臣讳，敢昭告於皇伯考中宗孝和皇帝、和思皇后赵氏 。讫，次太常卿引皇帝诣睿宗樽彝所如上仪，景云之舞作，祝文曰 孝子开元神武皇帝臣讳，敢昭告於皇考睿宗大圣真皇帝、皇妣昭成皇后窦氏 。讫，兴。皇帝再拜讫，又再拜。初读祝文讫，乐作，太祝入奠版於神座，出，还樽所，皇帝拜讫，曲终乐止。
太常卿引皇帝诣东序西向立，寿和之乐作。皇帝献将讫，谒者引司徒诣东阶，升立於楹间，北面东上。皇帝献讫，诸太祝各以爵酌上樽福酒，合置一爵，一太祝持爵授侍中，侍中受，北向进，皇帝再拜受爵，跪祭酒，啐酒，奠爵，俯伏，兴。诸太祝各帅斋郎持俎进，太祝减神座前三牲胙肉（各取前脚第二骨。）加於俎，又以笾豆取稷黍饭，还樽所。以胙肉各置一俎上，以饭共置一笾。以饭授司徒，司徒奉进，皇帝受以授左右。太祝又以胙肉授司徒，司徒受俎以次进，皇帝每受以授左右。谒者引司徒降复位。皇帝跪取爵，遂饮卒爵，侍中进受虚爵以授太祝，太祝受爵，复於坫。皇帝俯伏，兴，再拜，乐止。太常卿引皇帝，乐作，皇帝降自阼阶，还版位，西向立，乐止。
文舞出，鼓柷，作舒和之乐，出讫，戛敔，乐止；武舞入，鼓柷，作舒和之乐，立定，戛敔，乐止。
初皇帝将复位，谒者引太尉诣罍洗，盥手洗爵讫，谒者引太尉升自阼阶，（摄事则太尉将复位，谒者引太常卿。下仿此。）诣献祖樽彝所，执樽者举幂，太尉酌盎齐。武舞作。谒者引太尉入诣献祖神座前，北向跪奠爵，少东，兴，谒者引太尉出户，北向再拜。谒者又引太尉取爵於坫，酌盎齐讫，谒者引入诣神座前，北向跪奠爵，少西，讫，兴，谒者引太尉出户，北向再拜。谒者引太尉次诣懿祖樽彝所，取爵於坫，执樽者举幂，太尉酌盎齐，谒者引太尉入诣懿祖神座前，北向跪奠爵，少东，兴，谒者引太尉出户，北向再拜。谒者又引太尉取爵於坫，酌盎齐讫，谒者引入诣神座前，北向跪奠爵，少西，讫，兴，谒者引太尉出户，北向再拜。讫，谒者引太尉次献太祖，次献代祖，次献高祖，次献太宗，次献高宗，次献中宗，次献睿宗，并如上仪。讫，谒者引太尉诣东序西向立。诸太祝各以爵酌罍福酒，合置一爵，一太祝持爵进太尉之左，北向立，太尉再拜受爵，跪祭酒，遂饮卒爵，太祝进受虚爵，复於坫，太尉兴，再拜，谒者引太尉降复位。
初太尉献将毕，谒者引光禄卿（摄事同。）诣罍洗盥洗，升酌盎齐终献，如亚献之仪。讫，引光禄卿降复位。武舞止。
登歌，作雍和之乐，诸太祝各入室彻豆，还樽所，（彻者笾豆各一少移於故处。）登歌止。奉礼曰： 赐胙。 赞者唱： 众官再拜。 在位者皆再拜。（已饮福者不拜。）永和之乐作，太常卿前奏称： 请再拜。 退复位。皇帝再拜。奉礼曰： 众官再拜。 在位者皆再拜。乐一成止。
太常卿前奏： 礼毕。 太常卿引皇帝还大次，乐作，皇帝出门，乐止。殿中监受镇珪，华盖侍卫如常仪。通事舍人、谒者、赞引各引享官及九庙子孙、从享群官、诸方客使以次出。赞引引御史、太祝以下俱复执事位，立定，奉礼曰： 再拜。 御史以下皆再拜，赞引引出。工人、二舞以次出。太庙令与太祝、宫闱令纳神主如常仪。其祝版燔於斋坊。
祭七祀（各因时享祭之，惟中霤季夏别祭。祫禘之日遍祭之，如腊享。）
司命户以春，灶以夏，中霤以季夏土王日，门厉以秋，行以冬。
祭日未明一刻，太庙令帅其属入布神席於庙庭西门之内道南，东向，以北为上，席皆以莞。设神位各於座首。设酒樽於神座东南，设洗於酒樽东南，俱北向。罍水在洗东，篚在洗西，南肆。（篚实以巾爵。）太庙令与良酝令之属入实樽罍如常，其执樽罍篚者，各位於樽罍篚之后。初太祝以下入，祝史与执樽罍篚者次入就位。於堂上设馔讫，太官丞引馔入，祝史迎引於座首，各设於神座前。
於光禄卿将升献，赞引引献官诣罍洗盥洗，诣酒樽所，执樽者举幂，献官酌酒，赞引引献官进，西面跪奠於司命神座，少退，西向立。祝史持版进神座之右，北向跪读祝文曰： 维某年岁次月朔日，子开元神武皇帝遣具位姓名，敢昭告於司命：三阳照物，四序惟始，式遵常礼，谨以牺齐，粢盛庶品，明荐於司命，尚飨。 户云 时维岁首，升阳赞滞 。灶云 时维夏始，盛阳作统 。门云 时维孟秋，升阴纪物 。厉云 时属实沈，气序清肃 。行云 时维冬首，盛阴作纪 。读祝文讫，兴，献官再拜，祝史进奠版於神座，还樽所。（其七祀祝版，祝史一人读之。）献官再拜讫，赞引引献官诣酒樽所，酌献并如上仪。讫，赞引引还本位。於堂上彻豆，祝史进彻豆，还樽所。
腊享祝文： 维某年岁次月朔日，子孝曾孙开元神武皇帝某，敢昭告於献祖宣皇帝、祖妣宣庄皇后张氏：肃承灵祐，锡兹介福，时和年登，率遵彝典，谨以一元大武、柔毛、刚鬛、明粢、芗合、芗萁、嘉蔬、嘉荐、醴齐，虔恭斋栗，备兹清祀，尚飨。 （馀室祝文准此。太祖以下称臣。）
腊享祭七祀文： 维某年岁次月朔日，子开元神武皇帝遣具位姓名，敢昭告於司命、户、灶、中霤、门、厉、行：今时和年丰，式遵常礼，谨以牺齐粢盛庶品，明荐於司命、户、灶、中霤、门、厉、行，尚飨。
献官唯献司命，馀座斋郎助奠，馀如上仪。
祫禘以功
臣配享
享日未明一刻，太庙令布功臣神座於太庙之庭：
吏部尚书、赠司空、郧国公殷开山，光禄卿、渝国公刘政会，开府仪同三司、淮安靖王神通，礼部尚书、赠司空、河间元王孝恭。
右配享高祖庙庭太阶之东少南，西向，以北为上。（下并放此。）
司空、赠太尉、梁国文昭公房玄龄，特进、赠司空、郑国文贞公魏徵，洛州都督、赠尚书左仆射、蒋国忠公屈突通，开府仪同三司、赠司徒、申国文献公高士廉。
右配享太宗庙庭，少南，西向，以北为上。
司空、太子太师、赠太尉、英国贞武公李勣，中书令、赠尚书右仆射、高唐县公马周，尚书左仆射兼太子少傅、北平县公张行成。
右配享高宗庙庭，少南，西向，以北为上。
侍中、谯国公桓彦范，侍中、平阳郡公敬晖，中书令兼吏部尚书、汉阳郡公张柬之，特进、博陵郡公崔玄暐，中书令、南阳郡公袁恕己。
右配享中宗庙庭，少南，西向，以北为上。
尚书左仆射、太子少傅、赠司空、许国文贞公苏瑰，尚书左丞相、太子少保、徐国公刘幽求。
右配享睿宗庙庭，少南，西向，以北为上。
诸座各设版於座首。（其版文各具题官爵姓名）每座各设壶樽二於左，北向，玄酒在西，加勺幂，置爵於樽下。设洗於终献罍洗东南，北向。太庙令与良酝令以齐实樽如常。堂上设馔讫，太官令帅进馔者出，奉馔入，祝迎引於座左，各设於座前，太官令以下出，祝还樽所。亚献将毕，赞引引献官诣罍洗，盥手洗爵，诣酒樽所，执樽者举幂，献官酌酒，诸助奠者皆酌酒讫，赞引引献官进诣首座前，东面奠爵，赞引引还本位。於献官进奠，诸助奠者各进奠於座，还樽所。於堂上彻豆，祝进首座前彻豆，还樽所。
銮驾还宫（如圆丘仪。）


食货七
历代盛衰户口
（周秦汉后汉魏晋宋齐梁陈后魏北齐后周隋大唐）
三皇以前尚矣，靡可得而详也。孔子称尧曰大哉，舜曰尽善，禹曰无閒。以三圣之德，地方不过数千里，故君臣歌德，含气之类，各得其宜。禹平水土，为九州，人口千三百五十五万三千九百二十三。涂山之会，诸侯承唐虞之盛，执玉帛者万国。男女耕织，不夺其时，故公家有三十年之积，私家有九年之储。及其衰也，弃稷不务，续有有穷、孔甲之乱，遭桀行暴，诸侯相兼，逮汤受命，其能存者三千馀国，方於涂山，十损其七。其后纣作淫虐，厚赋以实鹿台，大敛以积巨桥，人庶苦而无憀，天下去之。
周武王致商之罪，罔有敌於我师，一戎衣天下大定，垂拱而天下治，定五等之封，凡千七百七十三国。又减汤时千三百国，人众之损亦如之。周公相成王，致理刑措，人口千三百七十万四千九百二十三，此周之极盛也。及昭王南征不还，穆王荒耄，加以幽之乱，平王东迁，三十馀年。庄王十三年，齐桓公二年，五千里外非天子之御。自太子公侯以下至於庶人，凡千一百八十四万一千九百二十三人。其后诸侯相并，尚有千二百国。春秋二百四十二年之中，弑君三十六，亡国五十二，诸侯更相征伐，奔走不保社稷者，不可胜数。齐桓救其难，孔子定其文，至於战国，存者十馀。於是纵横短长之说，相夺於时，残人诈力之兵，动以万计。伊阙之败，斩首二十四万。长平之战，血流漂卤。周之列国，唯秦、楚、燕而已。齐及三晋，皆以篡乱。卫虽得存，不绝如线。（音线。）然考苏、张之说，计秦及山东六国戎卒，尚逾五百馀万，推人口数尚当千馀万。
秦兼诸侯，所杀三分居二，犹以馀力北筑长城四十馀万，南戍五岭五十馀万，阿房、骊山七十馀万。十馀年閒，百姓死没，相踵於路。陈、项又肆其酷烈，新安之坑，二十馀万，彭城之战，睢水不流。
汉高帝定天下，人之死伤亦数百万，是以平城之卒不过三十万，方之六国，十分无三。孝文偃武修文，与人休息，尝欲作露台，召工计之，直百金，曰： 百金，中人十家之产。吾奉先帝宫室，常恐羞之。 乃止。孝景承平，赋役减省，三十而税一，人人自爱。每有诏命颁下乡闾，垂白戴老扶疾策杖以听之，思一见太平。至武帝元狩中，六十馀年，人众大增，太仓之粟红腐而不食，都内之钱贯朽而不校。孝武帝乘其资稸，乃厉兵马以攘戎狄，廓地遐广，征伐不休，十数年閒，天下之众，亦减半矣。末年追悔，故下哀痛之诏，封丞相富人侯。昭宣之后，罢战务农，户口渐益。（元帝时，贡禹上书曰： 古者宫女不过九人，秣马不过八疋。高祖、孝文、孝景皇帝，修古节俭，宫女不过十馀，厩马不过百馀疋。故时齐三服官输物不过十笥。方今齐三服官作工各数千人，岁费数钜万。蜀广汉主金银器，岁各用五百万，三工官官费五千万，织室亦然。厩马食粟将万疋。百姓重困，请从省俭。 帝多采纳之。）至孝平元始二年，人户千二百二十三万三千，口五千九百五十九万四千九百七十八，此汉之极盛也。及王莽篡位，续以更始、赤眉之乱，率土遗黎，十才二三。
后汉光武建武中，兵革渐息。至中元二年，户四百二十七万六百三十四，口二千一百万七千八百二十。明、章之后，天下无事，务在养民。至於孝和，人户滋殖。桓帝永寿三年，户千六十七万七千九百六十，口五千六百四十八万六千八百五十六。灵帝遭黄巾为寇，献帝遇董卓称乱，大焚宫庙，劫御西迁，是以兴平、建安之际，海内荒残，人户所存，十无一二。
魏武据中原，刘备割巴蜀，孙权尽有江东之地。三国鼎立，战争不息。（刘备章武元年，有户二十万，男女口九十万。）及平蜀，得户二十八万，口九十四万，带甲将士十万二千，吏四万，通计户九十四万三千四百二十三，口五百三十七万二千八百八十一。除平蜀所得，当时魏氏唯有户六十六万三千四百二十三，口有四百四十三万二千八百八十一。（孙权赤乌五年，有户五十二万，男女口二百三十万。）
晋武帝太康元年，平吴，收其图籍，户五十三万，吏三万二千，兵二十三万，男女口二百三十万，后宫五千馀人。九州攸同，大抵编户二百四十五万九千八百四十，口千六百一十六万三千八百六十三，此晋之极盛也。（蜀刘禅炎兴元年，则魏常道乡公景元四年，岁次癸未，是岁魏灭蜀。至晋武帝太康元年，岁次庚子，凡一十八年。户增九十八万六千三百八十一，口增八百四十九万九百八十二。则当三国鼎峙之时，天下通计户百四十七万三千四百三十三，口七百六十七万二千八百八十一，以奉三主，斯以勤矣。后赵石勒，据有河北，初文武官上疏，请依刘备在蜀、魏王在邺故事，魏王即曹公，以河内、魏、汲等十一郡，并前赵国合二十四，户二十九万为赵国。前秦苻坚灭前燕慕容暐，入邺，阅其名籍，户二百四十五万八千九百六十九，口九百九十八万七千九百三十五。徙关东豪杰及诸杂夷十万户於关中。平燕定蜀之称，伪代之盛也。时关陇清晏，百姓丰乐，自长安至於诸州，二十里一亭，四十里一驿，旅行者取给於途，工商资贩於道。）
宋武帝北取南燕，平广固，（南燕，慕容超。广固，即今北海郡。）西灭后秦，平关洛，（后秦，姚泓。）长河以南，尽为宋有。帝素节俭，有司尝奏东西堂施局脚床，用银涂钉，帝以为费，使用直脚床，钉用铁。公主出適，遣送不过二十万，无锦绣金玉之费。文帝励精临人，江左数代帝王莫及，所以称元嘉之理，比前汉之文、景焉。既而国富兵彊，更务经略。元嘉二十七年，后魏主太武帝以数十万众南伐，河上屯戍，相次覆败。魏师至瓜步而还。宋之财力，自此衰耗。今按本史，孝武大明八年，户九十万六千八百七十，口四百六十八万五千五百一。
齐氏六王，年代短促，其户口未详。
梁武之初，亦称为理，及精华耗竭，贪地邀功，侯景逆乱，竟以幽毙。元帝惨虐，骨肉相残，才及三年，便至覆灭，坟籍亦同灰烬。户口不能详究。
陈武帝，荆州之西，既非我有，淮肥之内，力不能加。宣帝勤恤人隐，时称令主，阅其本史，户六十万。而末年穷兵黩武，远事经略，吴明彻全军只轮不返，锐卒利器，从此歼焉。至后主灭亡之时，隋家所收户五十万，口二百万。
后魏起自阴山，尽有中夏。孝文迁都河洛，定礼崇儒。明帝正光以前，时惟全盛，户口之数，比夫晋太康倍而馀矣。（按晋武帝太康元年平吴后，大凡户二百四十五万九千八百，口千六百一十六万三千八百六十三。今云倍而馀者，是其盛时则户有至五百馀万矣。）及尔朱之乱，政移臣下，或废或立，甚於弈棋，遂分为东西二国，皆权臣擅命，战争不息，人户流离，官司文簿，又多散弃。今按旧史，户三百三十七万五千三百六十八。（其时以征伐不息，唯河北三数大郡，多千户以下，复通新附之郡，小者户才二十，口百而已。）
北齐承魏末丧乱，与周人抗衡，虽开拓淮南，而郡县褊小。文宣受禅，性多暴虐，而能委政宰辅杨遵彦，十数年閒，亦称为理。故其时以为主昏於上，政清於下。及武成、后主，俱是僻王。至崇（国讳改之）化三年，为周师所灭。有户三百三万二千五百二十八，口二千万六千八百八十。
后周闵、明二帝，主祭而已，俱以弑崩。武帝诛戮权臣，（诛宇文护。）方览庶政，躬俭节用，考覈名实，五六年内，平荡燕齐。（灭高齐。）嗣子昏虐，亡不旋踵。按大象中，有户三百五十九万，口九百万九千六百四。
隋文帝始以外戚，遂受讬孤，不逾数年，便享大位，克勤理道，克俭资费。至於六宫之内，常服浣濯之衣，供御故弊，随令补用，非享燕，所食不过一肉。有司尝进乾姜，用布袋盛，帝以为费，大加谴责。后进香药，复以毡袋盛，因笞所司，以为后诫。其时宇内称理，仓库盈溢。至开皇九年平陈，帝亲於朱雀门劳师行赏，自门外列布帛之积，达於南郭，以次颁给，所费三百馀万段，而不加赋於人。炀帝大业五年，户八百九十万七千五百三十六，口四千六百一万九千九百五十六，此隋之极盛也。（后周静帝末授隋禅，有户三百九十九万九千六百四。至开皇九年平陈，得户五十万，及是才二十六七年，直增四百八十万七千九百三十二。）承其全实，遂恣荒淫。登极之初，即建洛邑，每月役丁二百万人。导洛至河及淮，又引沁水达河北，通涿郡，筑长城东西千馀里，皆徵百万馀人。丁男不充，以妇人兼，役而死者大半。及亲征吐谷浑，驻军青海，遇雨雪，士卒死者十二三。又三驾东征辽泽，皆兴百馀万众，餽运者倍之。又逆徵数年之赋，穷侈极奢，举天下之人，十分九为盗贼。身丧国灭，实自取之，盖资我唐之速有天下也。
大唐贞观户不满三百万。三年，户部奏，中国人因塞外来归及突厥前后降附开四夷为州县，获男女一百二十馀万口。十四年，侯君集破高昌，得三郡、五县、二十二城，户八千四十六，口三万七千三十一，马四千三百匹。
永徽三年，户部尚书高履行奏： 去年进户一十五万。 高宗以天下进户既多，谓无忌曰： 比来国家无事，户口稍多，三二十年，足堪殷实。 因问隋有几户，今有几户。履行奏： 隋大业中户八百七十万，今户三百八十万。 （永徽去大业末三十六年。）
显庆二年十月，上幸许、汝州，问中书令杜正伦曰： 此閒田地极宽，百姓太少。 因又问隋有几户。正伦奏： 大业初有八百馀万户，末年离乱，至武德有二百馀万户。
总章元年十月，司空李勣破高丽国，虏其王，下城百七十，户六十九万七千二百。二年，徙高丽民三万，配江淮以南、山南、京西。
初，自贞观以后，太宗励精为理，至八年、九年，频至丰稔，米斗四五钱，马牛布野，外户动则数月不闭。至十五年，米每斗值两钱。麟德三年，米每斗直五文。永淳元年，京师大雨，饥荒，米每斗四百钱，加以疾疫，死者甚众。
武太后、孝和朝，太平公主、武三思、悖逆庶人，恣情奢纵，造罔极寺、太平观、香山寺、昭成寺，遂使农功虚费，府库空竭矣。
睿宗景云初，又造金仙、玉真二观，补阙辛替否上书极谏，不从。二年，监察御史韩琬陈时政上疏曰： 臣窃闻永淳之初，尹元贞任岐州雍县令，界内妇人修路，御史弹免之。顷年妇人役，修平道路，盖其常也。调露之际，刘宪任怀州河内县尉，父思立在京身亡，选人有通索阙者，於时选司以名教所不容，顷者以为见讥后人矣。顷年国家和市，所由以刻剥为公，虽以和市为名，而实抑夺其价，殊不知民足官孰与不足矣。往年两京及天下州县，学生、佐史、里正、坊正每一员阙，先拟者辄十人；顷年差人以充，犹致亡逸。往年选司从容安闲，而以礼数见待；顷年选司无复曩时接引，但如仇敌估道尔。往年效官交替者，必储蓄什物以待之；顷年替人，必諠竞为隙，互执省符，纷然不已。往年召募之徒，人百其勇，争以自效；顷年差点勒遣，逃亡相继。若此者，臣粗言之，不可胜数。即知政令风化，渐已弊也。
开元四年，山东诸州大蝗。紫微令姚崇奏言： 臣闻毛诗云 秉彼蟊贼，以付炎火。 又汉光武诏曰： 勉顺时政，劝督农桑，去彼螟蜮，以及蟊贼。 此并除蝗之义也。又蝗既解飞，夜必投火，臣请切勒所在夜中设火，火边掘大坑，且焚且瘗，除之可尽。 乃遣使分道驱除瘗埋，朝臣多言不可。玄宗以问崇，崇对曰： 常人执文，不识通变。凡事有违经而合道者，亦有反道而適权者。魏时山东有蝗伤稼，缘小忍不除，遂使苗稼总尽，人至相食。后秦时有蝗，禾稼及木草俱尽，牛马至相啖毛尾。今山东蝗虫，所在充满，傥不救其收获，百姓岂免流离，事属安危，不可胶柱。纵使除之不尽，犹胜养以成灾。若驱逐不得，臣在身官爵，并请削除。 玄宗许之。黄门监卢怀慎谓崇曰： 蝗是天灾，岂可制以人事。外议籍籍，咸以为杀虫太多，有伤和气，犹可停罢。 崇曰： 楚王吞蛭，厥疾用瘳。叔敖断蛇，其福乃降。赵宣子至贤也，恨用其犬。孔宣父将圣也，不爱其羊。皆志在安人，思不失礼。今既救人杀虫，天道固应助顺。若因此致祸，崇请以身当之。 怀慎更不能答。崇令埋瘗之，累月方尽。其后渐丰熟。
八年，天下户口逃亡，色役伪滥，朝廷深以为患。
九年正月，监察御史宇文融陈便宜，奏请检察伪滥兼逃户及籍外賸田。於是令融充使推句，获伪勋及诸色役甚众，特加朝散大夫，再迁兵部员外兼侍御史。融遂奏置劝农判官，长安尉裴宽等二十九人，并摄御史分往天下。（慕容珣、王冰、张均、宋希玉、宋询、韦洽、薛偘、乔梦松、王诱、徐楚璧、徐锷、裴宽、崔希逸、边冲寂、班景倩、郭廷倩、元将茂、刘日正、王焘、于孺卿、王忠翼、何千里、梁勋、卢怡、库狄履温、贾晋、李登、盛廙等，皆知名士。判官得人，於此为盛，其后多至显秩。）所在检责田畴，招携户口。其新附客户，则免其六年赋调，但轻税入官。阳翟县尉皇甫憬、左拾遗杨相如并上疏，盛陈烦扰不便。宽等皆当时才彦，使还，得户八十馀万，田亦称是。憬遂贬为衢州盈川尉。融拜御史中丞。
融又上言： 天下所检责客户，除两州计会归本贯以外，便令所在编附。年限向满，须准居人，更合所有优矜，即此辈徼幸，若徵课税，即目击未堪。窃料天下诸州，不可一例处置，且请从宽乡有賸田州作法。窃计有賸田者减三四十州，取其賸田，通融支给。其賸地者三分请取其一分以下。其浮户，请任其亲戚乡里相就，每十户以上，共作一坊。每户给五亩充宅，并为造一两口室宇，开巷陌，立闾伍，种桑枣，筑园蔬，使缓急相助，亲邻不失。丁别量给五十亩以上为私田，任其自营种。率十丁於近坊更共给一顷，以为公田，共令营种。每丁一月役功三日，计十丁一年共得三百六十日。营公田一顷，不啻得之，计平收一年不减百石，便纳随近州县。除役功三十六日外，更无租税。既是营田户，且免征行，安堵有馀，必不流散。官司每丁纳收十石，其粟更不别支用，每至不熟年，斗别二十价，然后支用。计一丁年还出两丁以上，亦与正课不殊。则官收其役，不为矜纵，人缓其税，又得安舒，仓廪日殷，久长为便。其狭乡无賸地客多者，虽此法未该，准式许移窄就宽，不必要须留住。若宽乡安置得所，人皆悦慕，则三两年后，皆可改图，弃地尽作公田，狭乡总移宽处，仓储既益，水旱无忧矣。
至十三年封泰山，米斗至十三文，青、齐穀斗至五文。自后天下无贵物，两京米斗不至二十文，面三十二文，绢一疋二百一十二文。东至宋、汴，西至岐州，夹路列店肆待客，酒馔丰溢。每店皆有驴赁客乘，倏忽数十里，谓之驿驴。南诣荆、襄，北至太原、范阳，西至蜀川、凉府，皆有店肆，以供商旅。远適数千里，不持寸刃。二十年，户七百八十六万一千二百三十六，口四千五百四十三万一千二百六十五。
天宝元年，户八百三十四万八千三百九十五，口四千五百三十一万一千二百七十二。自十三载以后，安禄山为范阳节度，多有进奉，驼马生口，不旷旬月，郡县供熟食酒肉草料。杨国忠任用之后，即与蛮王閤罗凤结衅，徵关辅、河南、京兆人讨之，去者万不一全，连枷赴役，郡县供食。於是当路店肆多藏闭，以惧挠乱，驴马车牛，悉被虏夺，不酬其直，数年閒，因渐减耗。
十三载，京城秋霖，米价腾贵，官出太仓米，分为十场出粜。其所在川谷泛溢，京城坊市墙宇崩坏向尽。东京瀍洛又溢，隄坏，飘损十九坊居人邑屋。二十日，遣京城诸坊人家，於门前作泥人，长三尺，左手指天，右手指地，十月方霁。
十四载，管户总八百九十一万四千七百九，（应不课户三百五十六万五千五百一，应课户五百三十四万九千二百八十。）管口总五千二百九十一万九千三百九，（不课口四千四百七十万九百八十八，课口八百二十万八千三百二十一。）此国家之极盛也。（按后汉自建武初至桓帝永寿三年，凡百三十年，有户千六十七万。按自周武帝建德六年平齐，至隋文帝开皇九年灭陈，凡十四年，然后车书混一，甲兵方息。至大业二年，凡十八年，有户八百九十万。我国家自武德初至天宝末，凡百三十八年，可以比崇汉室，而人户才比於隋氏，盖有司不以经国驭远为意，法令不行，所在隐漏之甚也。肃宗乾元三年，见到帐百六十九州，应管户总百九十三万三千一百三十四。不课户总百一十七万四千五百九十二，课户七十五万八千五百八十二。管口总千六百九十九万三百八十六，不课口千四百六十一万九千五百八十七，课口二百三十七万七百九十九。自天宝十四年至乾元三年，损户总五百九十八万二千五百八十四，不课户损二百三十九万一千九百九，课户损三百五十九万六百七十五；损口总三千五百九十二万八千七百二十三，不课口损三千七十一万三百一，课口损五百二十一万八千四百三十二。户至大历中，唯有百三十万户。建中初，命黜陟使往诸道按比户口，约都得土户百八十馀万，客户百三十馀万。）
丁中（汉晋宋北齐隋大唐）
汉孝景二年，令天下男子年二十而始傅。（傅音附。傅，著也。著名籍，给公家徭役。）
晋武帝平吴后，有司奏，男女年十六以上至六十为正丁；十五以下至十三、六十一以上至六十五为次丁；十二以下六十六以上为老、小，不事。
宋文帝元嘉中，王弘上言： 旧制，人年十三半役，十六全役，当以十三以上能自营私及公，故以充役。考之见事，犹或未尽，体有彊弱，不皆称年。循吏恤隐，可无甚患，庸愚守宰，必有勤剧，况值苛政，岂可称言。至令逃窜求免，胎孕不育，乃避罪宪，实亦由兹。今皇化惟新，四方无事，役名之宜，应存消息。十五至十六，宜为半丁，十七为全丁。 帝从之。
北齐武成河清三年，乃令男子十八以上六十五以下为丁，十六以上十七以下为中，六十六以上为老，十五以下为小。
隋文帝颁新令，男女三岁以下为黄，十岁以下为小，十七以下为中。十八以上为丁，以从课役。六十为老，乃免。开皇三年，乃令人以二十一成丁。炀帝即位，户口益多，男子以二十二成丁。高颎奏以人閒课税，虽有定分，年常徵纳，除注恒多，长吏肆情，文帐出没，既无定簿，难以推校。乃为输籍之样，请遍下诸州，每年正月五日，县令巡人，各随近五党三党共为一团，依样定户上下。帝从之，自是奸无所容矣。
大唐武德七年定令，男女始生为黄，四岁为小，十六为中，二十一为丁，六十为老。
神龙元年，韦皇后求媚於人，上表，请天下百姓年二十二成丁，五十八免役，制从之。韦庶人诛后，复旧。
玄宗天宝三载十二月制，自今以后，百姓宜以十八以上为中男，二十三以上成丁。
按开元二十五年户令云： 诸户主皆以家长为之。户内有课口者为课户，无课口者为不课户。诸视流内九品以上官及男年二十以上、老男、废疾、妻妾、部曲、客女、奴婢，皆为不课户。无夫者为寡妻妾。馀准旧令。诸年八十及笃疾，给侍丁一人，九十二人，百岁三人，皆先尽子孙，次取近亲，皆先轻色。无近亲外取白丁者，人取家内中男者，并听。诸以子孙继绝应析户者，非年十八以上不得析，即所继处有母在，虽小亦听析出。诸户欲析出口为户及首附口为户者，非成丁皆不合析。应分者不用此令。诸户计年将入丁、老、疾应徵免课役及给侍者，皆县令貌形状以为定簿。一定以后，不须更貌，若有奸欺者，听随事貌定，以附於实。
九载制： 天下虽三载定户，每载亦有团貌，自今以后，计其转年合入中男、成丁、五十九者，任退团貌。 （广德元年制，天下 百姓二十五成丁，五十五入老。 ）
论曰： 昔贤云： 仓廪实知礼节，衣食足知荣辱。 夫子適卫，冉子仆。曰： 美哉庶矣。既庶矣，又何加焉？ 曰： 富之。既富矣，又何加焉？ 曰： 教之。 故知国足则政康，家足则教从，反是而理者，未之有也。夫家足不在於逃税，国足不在於重敛。若逃税则不土著而人贫，重敛则多养赢而国贫，不其然矣。（管子曰： 以正户籍，谓之养赢。 赢者，大贾蓄家也。正数之户既避其赋役，则至浮浪，以大贾蓄家之所役属，自收其利也。）三王以前，井田定赋。秦革周制，汉因秦法。魏晋以降，名数虽繁，亦有良规，不救时弊。昔东晋之宅江南也，慕容、苻、姚，迭居中土，人无定本，伤理为深，遂有庚戌土断之令。财丰俗阜，实由於兹。其后法制废弛，旧弊复起，义熙之际，重举而行，已然之效，著在前志。隋受周禅，得户三百六十万。开皇九年平陈，又收户五十万。洎於大业二年，干戈不用，惟十八载，有户八百九十万矣。（自平陈后，又加四百八十馀万。）其时承西魏丧乱，周齐分据，暴君慢吏，赋重役勤，人不堪命，多依豪室，禁网隳紊，奸伪尤滋。高颎睹流冗之病，建输籍之法。於是定其名，轻其数，使人知为浮客，被彊家收太半之赋，为编甿奉公上，蒙轻减之征。（浮客，谓避公税、依强豪作佃家也。昔汉文三年，除人田租，荀悦论曰： 古者什一而税，天下之中正。汉家或百而税一，可谓至轻矣，而豪强占田逾多，浮客输大半之赋。公家之惠，优於三代，豪强之暴，酷於亡秦，是惠不下通，威福分於豪人也。不正其本，適足以资富强矣。 高颎设轻税之法，浮客悉自归於编户，隋代之盛，实由於斯。）先敷其信，后行其令，烝庶怀惠，奸无所容。隋氏资储遍於天下，人俗康阜，颎之力焉。功规萧、葛，道亚伊、吕，近代以来未之有也。（隋氏西京太仓，东京含嘉仓、洛口仓，华州永丰仓，陕州太原仓，储米粟多者千万石，少者不减数百万石。天下义仓又皆充满。京都及并州库布帛各数千万，而锡赉勋庸，并出丰厚，亦魏晋以降之未有。）国家贞观中有户三百万，至天宝末百三十馀年，才如隋氏之数。圣唐之盛，迈於西汉，约计天下编户合逾元始之间，而名籍所少三百馀万。（自贞观以后，加五百九十万，其时天下户都有八百九十馀万也。汉武黩兵，人户减半，末年追悔，方息征伐。其后至平帝元始二年，经七十馀载，有户千二百二十馀万。大唐百三十馀年中，虽时起兵戎，都不至减耗，而浮浪日众，版图不收。若比量汉时，实合有加数，约计天下人户少犹可有千三四百万矣。）直以选贤授任，多在艺文，才与职乖，法因事弊。隳循名责实之义，阙考言询事之道。崇秩之所至，美价之所归，不无轻薄之曹，浮华之伍。习程典，亲簿领，谓之浅俗；务根本，去枝叶，目以迂阔。风流相尚，奔竞相驱，职事委於群胥，货贿行於公府，而至此也。自建中初，天下编甿百三十万，赖分命黜陟，重为案比，收入公税，增倍而馀。（诸道加出百八十万，共得三百一十万。）遂令赋有常规，人知定制，贪冒之吏，莫得生奸，狡猾之甿，皆被其籍，诚適时之令典，拯弊之良图。（旧制，百姓供公上，计丁定庸调及租，其税户虽兼出王公以下，比之二三十分唯一耳。自兵兴以后，经费不充，於是徵敛多名，且无恒数，贪吏横恣，因缘为奸，法令莫得检制，烝庶不知告诉。其丁狡猾者，即多规避，或假名入仕，或讬迹为僧，或占募军伍，或依倍豪族，兼诸色役，万端蠲除。钝劣者即被徵输，困竭日甚。建中新令，并入两税，恒额既立，加益莫由，浮浪悉收，规避无所。）而使臣制置各殊，或有轻重未一，仍属多故，兵革荐兴，浮冗之辈，今则众矣。徵输之数，亦以阙矣。旧额既在，见人渐艰，详今日之宜，酌晋隋故事，版图可增其倍，征缮自减其半。赋既均一，人知税轻，免流离之患，益农桑之业，安人济用，莫过於斯矣。（计诸道簿帐所收，可有二百五十馀万户。按历代户口，多不过五，少不减三，约计天下，除有兵马多处食盐，是知见在之数。若采晋、隋旧典制置，可得五百万矣。以五百万户共出二百五十万户税，自然各减半数。）古之为理也，在於周知人数，乃均其事役，则庶功以兴，国富家足，教从化被，风齐俗和。夫然，故灾沴不生，悖乱不起。所以周官有比、闾、族、党、州、乡、县、遂之制，维持其政，纲纪其人。孟冬司徒献民数於王，王拜而受之，其敬之守之如此之重也。及理道乖方，版图脱漏，人如鸟兽，飞走莫制，家以之乏，国以之贫，奸冗渐兴，倾覆不悟。斯政之大者远者，将求理平之道，非无其本欤？


乐五
歌
释名曰： 人声曰歌。歌者，柯也。所歌之言，是其质也。以声吟咏，其上下如草木之有柯叶。 说文曰： 咏，歌也，从言，永声也。 尔雅曰 徒歌谓谣 ，齐歌也。
虞书曰： 九功惟序，九序惟歌。（六府三事之功有次序，皆可歌乐，乃德政之致也。）劝之以九歌，俾勿坏。 （歌以劝之，使政勿坏，在此三者而已。）又： 帝庸作歌曰： 敕天之命，惟时惟几。 （用庶尹允谐，故作歌以戒之，安不忘危也。敕，正也。奉天命以临民，惟政在顺时，在慎微。）乃歌曰： 股肱喜哉，元首起哉，百工熙哉。 （元首，君也。股肱之臣，喜乐尽忠，君之治功乃起，百官之业乃广。）乃赓载歌曰： 元首明哉，股肱良哉，庶事康哉。 （赓，续。载，成也。帝歌归美股肱，乃安以成其美。赓音加孟反。）又歌曰： 元首丛脞哉，股肱惰哉，万事堕哉。  （丛脞，细碎无大略也。君如此，则臣懈惰，万事堕废，其功不成，歌以申戒。）
帝王世纪曰： 舜恭己无为，歌南风之诗。诗曰：南风之时兮，可以阜吾人之财兮；南风之薰兮，可以解吾人之愠兮。
禹省南土，涂山之女令其妾候禹於涂山之阳，女乃作歌，始为南音。（昔有娀氏二女居九成台，天帝使燕夜往，二女覆以玉筐，既而视之，燕遗二卵，五色，北飞不反。二女作歌，始为北音。夏后孔甲田於东阳萯山，天大风，晦冥，迷入人室，主人方乳，或曰： 后来是良日也，必大吉。 或曰： 不胜之子，必有殃。 后乃取以归，曰： 以为余子，谁敢殃之！ 后析橑，斧破断其足。孔甲曰： 呜呼！有命矣。 乃作破斧之歌，始为东音。周昭王南征，殒於汉中，王右辛馀靡，长且多力，振王北济，周公乃封之西翟，徙宅西河，追思故处，作歌，始为西音。此盖四方之歌也。）
夏太康失道，畋游十旬弗反。其弟五人，待于洛汭，述大禹之戒，作五子之歌。
周礼春官，太师，大祭祀帅瞽登歌。小师，掌教弦歌。（教，谓教瞽矇。弦，谓琴瑟。歌，依咏诗也。）乐师，帅学士而歌彻。（於有司彻而歌雍也。）
乐记： 师乙曰： 夫歌者，直己而陈德也。宽而静、柔而正者，宜歌颂；广大而静、疏达而信者，宜歌大雅；恭俭而好礼者，宜歌小雅；正直而静、廉而谦者，宜歌风；肆直而慈爱者，宜歌商；温良而能断者，宜歌齐。故商者，五帝之遗声也，商人识之，故谓之商；齐者，三代之遗声也，齐人识之，故谓之齐。 又曰： 歌者，上如抗，下如坠，曲如折，止如槁木，倨中矩，句中钩，累累乎端如贯珠。（言歌声之著，动人心之审，有如此事也。郊特牲曰： 歌者在上，匏竹在下，贵人声也。 注云： 匏，笙也。 ）故歌之为言也，长言之也。说之，故言之；言之不足，故长言之；长言之不足，故嗟叹之；嗟叹之不足，故不知手之舞之，足之蹈之也。  （长言，引其声也。嗟叹，和续之也。不知手足舞蹈，懽之至也。）
周衰，有秦青者，善讴，而薛谈学讴於青，未穷青之伎而辞归。青饯之於郊，乃抚节悲歌，声振林木，响遏行云。遂留不去，以卒其业。
又有韩娥，东之齐，至雍门，匮粮，乃鬻歌假食，既而去，馀响绕梁，三日不绝，左右谓其人不去也。又过逆旅，逆旅人辱之，韩娥因曼声哀哭，一里老幼悲愁，垂涕相对，三日不食。遽而追之，韩娥还，复为曼声长歌，众皆喜跃抃舞，不能自禁，遗向之悲也。乃厚赂遣之。故雍门之善歌哭，效韩娥之遗声也。（许慎曰： 曼声，长声也。 ）
卫人王豹处淇川，善讴，河西之人皆化之。齐人绵驹居高唐，善歌，齐之右地亦传其业。
汉有虞公，善歌，能令梁上尘起。
武帝时，李延年善歌，为协律都尉。
但歌，四曲，出自汉代。无弦节，作伎最先，一人唱，三人和。魏武帝尤好之。时有宋容华者，清彻好声，善唱此曲，当时称妙。自晋以来不复传，遂绝。
齐有朱顾仙，善声读曲，齐武朱子尚又善歌，二人遂俱蒙厚赉。
梁有吴安泰，善歌，后为乐令，精解声律。方改西曲别江南、上云乐，内人王金珠善歌吴声西曲，又制江南歌，当时妙绝。令斯宣达选乐府少年好手，进内习学。吴弟，安泰之子，又善歌。次有韩法秀，又能妙歌吴声读曲等，古今独绝。
大唐贞观中，有尚书侯贵和，妾名丽音，特善唱行天，清畅舒雅，含嚼恣态，有喉牙吐纳之异。后改号方等。女亦传其母伎。方等卒后，有郝三宝亦善歌行天。有人引三宝歌之，诸女隔帘听之，发声便笑。三宝初不知，怒曰： 亦堪女郎终身仿效，何忽嗤笑。 女曰： 上客所为，殊有乖越，请一听之。 始发一声，三宝便拜伏曰： 真方等声也，诚远所不及也。
杂歌曲
白雪，周曲也。平调、清调、瑟调，皆周房中之遗声也。汉代谓之三调。大唐显庆二年，上以琴中雅乐，古人歌之，近代以来，此声顿绝，令所司脩习旧曲。至三年十月，太常寺奏： 按张华博物志云： 白雪，是天帝使素女鼓五弦琴曲名。 以其调高，人和遂寡。自宋玉以来，迄今千祀，未有能歌白雪者。臣今准敕，依琴中旧曲，定其宫商，然后教习，并合於歌。辄以御制雪诗，为白雪歌辞。又，乐府奏正曲之后，皆有送声，君唱臣和，事彰前史。辄取侍中许敬宗等奏和雪诗十六首，以为送声，各十六节。 上善之，仍付太常，编於乐府。
明君，汉曲也。汉元帝时，匈奴单于入朝，诏以待诏王嫱配之，即昭君也。及将去，入辞，光彩射人，悚动左右，天子悔焉。汉人怜其远嫁，为作此歌。晋石崇妓绿珠善舞，以此曲教之，而制新歌曰： 我本汉家子，将適单于庭。昔为匣中玉，今为粪土英。 晋文王讳昭，故晋人谓之明君。
相和，汉旧曲歌也。丝竹更相和，执节者歌。本一部，魏明帝分为二，更递相夜宿。本十七曲，朱生、宋识、列和等复合之为十三曲。
吴歌杂曲，并出江东，晋、宋以来，稍有增广。凡此诸曲，始皆徒歌，既而被之弦管。又有因弦管金石，造歌以被之，魏世三调歌辞之类是也。（魏晋之代，有孙氏善弘旧曲，宋识善击节唱和，陈左善清歌，列和善吹笛，郝素善弹筝，朱生善琵琶，尤发新声。故傅玄著书曰： 人苦钦所闻而忽所见，不亦惑乎。设此六人生於上代，越古今而无俪，何但夔牙同契哉。 按此说，则自兹以后，皆孙、朱等之遗则。）
凤将雏，汉代旧歌曲也。应璩百一诗云： 为作陌上桑，反言凤将雏。 然则凤将雏其来久矣。特由声曲讹变，以至於此矣。
碧玉歌者，晋汝南王妾名。宠好，故作歌之。
懊垄歌，石崇绿珠所作 丝布涩难缝 一曲而已。东晋隆安初，人间讹谣之曲云： 春草可揽结，女儿可揽撷。 齐高帝谓之中朝歌。
子夜歌者，有女子曰子夜，造此声。晋孝武帝太元中，琅琊王轲之家有鬼歌子夜。殷允为章郡，侨人庾僧虔家亦有鬼歌子夜。殷允为章郡，亦是太元中，则子夜此时以前人也。
长史变者，晋司徒左长史王廞临败所制。
阿子歌、欢闻歌者，晋穆帝升平初，童子辈或歌於道，歌毕辄呼 阿子，汝闻否 ，又呼 欢闻否 ，以为送声。后人演其声，以为此二曲。宋、齐时用 莎乙子 之语，稍讹异也。
桃叶歌者，是晋王子敬妾名，缘於笃爱，所以作歌。
前溪歌者，晋车骑将军沈玩所制也。
团扇歌者，晋中书令王珉与嫂婢有情，爱好甚笃。嫂鞭挞婢过苦，婢素善歌，而珉好持白团扇，故云： 团扇复团扇，持许自遮面。憔悴无复理，羞与郎相见。
督护歌者，彭城内史徐逵之为鲁轨所杀，宋武帝使内直督护丁旿（音五）收殡殓之。逵之妻，帝长女也，呼旿至閤下，自问殓送之事，每问辄叹息曰： 丁督护。 其声哀切，后人因其声广其曲焉。歌是宋武帝所制，云： 督护上征去，侬亦恶闻许。愿作石尤风，四面断行旅。
读曲歌者，人为宋彭城王义康所制也。其歌云： 死罪刘领军，误杀刘第四。
乌夜啼，宋临川王义庆所作也。元嘉十七年，徙彭城王义康於章郡，义庆时为江州，至镇，相见而哭，为文帝所怪，徵还。义庆大惧，伎妾闻乌夜啼声，叩斋閤云： 明日应有赦。 其年更为兖州刺史，因作此歌。故其和云： 笼窗窗不开，乌夜啼，夜夜忆郎来。 今所传歌似非义庆本旨，辞曰： 歌舞诸年少，娉婷无种则。昌蒲花可怜，闻名不相识。
石城乐，宋臧质所作也。石城在竟陵，质尝为竟陵郡，於城上眺瞩，见群少年歌谣遒畅，因作此曲。云： 生长石城下，开门对城楼。楼中美年少，出入见依投。
莫愁乐者，出於石城乐。石城女子名莫愁，善歌谣，且石城乐中有 忘愁 声，故歌云： 莫愁在何处，莫愁石城西。艇子打两桨，催送莫愁来。
襄阳乐者，刘道彦为襄阳太守，有善政，百姓乐业，人户丰赡，蛮夷顺服，悉缘沔而居，由此有襄阳乐歌也。随王诞又作襄阳乐。诞始为襄阳郡，元嘉末仍为雍州刺史，夜闻群女歌谣，因而作之。所以歌和中有 襄阳来夜乐 之语也。其歌云： 朝发襄阳城，暮至大隄宿。大隄诸女儿，花艳惊郎目。
寿阳乐者，南平穆王为荆河州作也。
栖乌夜飞者，荆州刺史沈攸之所作也。攸之举兵发荆州来，未败之前，思归京师，所以歌云： 日落西山还去来。
三洲歌者，诸商客数由巴陵三江口往还，因共作此歌。又因三洲曲而作采桑。
估客乐者，齐武帝之所制也。布衣时，常游樊、邓，登祚已后追忆往事，而作歌： 昔经樊邓后，假楫梅根渚。感昔追往事，意满情不叙。 使太乐令刘瑶教习，百日无成。或启释宝月善音律，帝使宝月奏之，便就。敕歌者常重为感忆之声。梁改其名为商旅行。
杨叛儿，本童谣也。齐隆昌时，女巫之子曰杨旻，随母入内，及长，为太后所宠爱。童谣云： 杨婆儿，共戏来。 所歌语讹，遂成杨叛儿。歌云： 暂出白门前，杨柳可藏乌。欢作沈水香，侬作博山炉。
襄阳蹋铜蹄者，梁武西下所作也，沈约又作其和。
上声歌者，此因上声促柱得名。或用一调，或用无调，名如古歌辞。所谓哀思之音，不合中和。梁武因之改辞无邪句。
常林欢者，盖宋、梁间曲。宋代荆、雍为南方重镇，皆王子为之牧。江左辞咏，莫不称之，以为乐土。故宋随王诞作襄阳之歌，齐武帝追忆樊、邓。梁简文乐府歌云： 分手桃林岸，遂别岘山头。若欲寄音信，汉水向东流。 又曰： 宜城投（音豆）酒今行熟，停鞍系马暂栖宿。 桃林在汉水上，宜城在荆山北。荆州有长林县。江南谓情人为欢。 常  长 声相近，盖乐人误 长 为 常 。
玉树后庭花、堂堂、黄鸝留、金钗两臂垂，并陈后主所造。恒与宫女、学士及朝臣相唱和为诗，太乐令何胥采其尤轻艳者，以为此曲。
骁壶者，盖是投壶乐也。隋炀帝所造。以投壶有跃矢为骁壶，今谓之骁壶是也。
汎龙舟，炀帝幸江都宫所作。又令太乐令白明达造新声期万岁乐、藏钩乐、七夕乐、相逢乐、舞席同心髻、玉女行觞、神仙留客、掷砖缚命、斗鸡子、斗百草、还旧宫乐，掩抑摧藏，哀音断绝。
舞
夫乐之在耳者曰声，在目者曰容。声应乎耳，可以听知；容藏於心，难以貌观。故圣人假干戚羽旄以表其容，发扬蹈厉以见其意，声容选和，则大乐备矣。诗序曰： 咏歌之不足，不知手之舞之，足之蹈之也。 然乐心内发，感物而动，不觉手之自运，欢之至也。此舞之所由起也。
虞书曰： 帝乃诞敷文德，舞干羽于两阶。七旬，有苗格。
乐记： 孔子曰： 夫乐者，象成者也。（象成功而为乐也。）总干而山立，（总持干楯，山立不动。）武王之事也；发扬蹈厉，太公之志也；（志在鹰扬。）武乱皆坐，周召之治也。（武乱，武之治也。皆坐，盖以象其人无事。）且夫武，始而北出，（象观兵孟津时。）再成而灭商，（成，犹奏也。再奏，象克殷时。）三成而南，（诛纣而南。）四成而南国是疆，（有南国疆界也。）五成而分，周公左，召公右，（分陕东西而治之也。）六成复缀以崇。（六奏，象兵还振旅也。复缀，反位止也。崇，充也。凡六奏，以充武乐。）天子夹振之，而四伐，盛威於中国也。 （夹振之者，王将夹舞者，振木铎以为节也。武舞，战象也。四伐者，伐四方也。每奏四伐，一击一刺为一伐。）
周礼地官： 舞师掌教兵舞，帅而舞山川之祭祀；教帗舞，帅而舞社稷之祭祀；教羽舞，帅而舞四方之祭祀；教皇舞，帅而舞旱又之事。 （四方祭祀，谓四望也。旱又之事，谓雩也。又，热气也。）春官： 乐师掌国学之政，以教国子小舞。（谓以年幼少时教之舞。内则曰： 十三舞勺，成童舞象，二十舞大夏。 ）凡舞，有帗舞，有羽舞，有皇舞，有旄舞，有干舞，有人舞。（郑众云： 帗舞者，全羽；羽舞者，析羽；皇舞者，以羽冒覆头上，衣饰翡翠之羽；旄舞者，氂牛之尾；干舞者，兵舞；人舞者，手舞。社稷以帗，宗庙以羽，四方以皇，辟雍以旄，兵事以干，星辰以人舞。 玄谓： 帗，析五采缯，今灵星舞子持之是也；皇，杂五采羽；如凤皇色，持以舞；人舞无所执，以手袖为威仪。四方以羽，宗庙以人，山川以干，旱又以皇。 ）旄人，凡四方之以舞仕者属焉。凡祭祀、宾客，舞其燕乐。籥师掌教国子舞羽吹籥。（文舞有持羽籥者，所谓籥舞。文王世子： 秋冬学羽籥。 诗云： 左手执籥，右手秉翟。 ）祭祀则鼓羽籥之舞，（鼓之者，恒为之节也。）宾飨则亦如之。
五经通义曰： 王者之乐有先后者，各尚其德也。以文得之，先文乐，持羽毛而舞；以武得之，先武舞，持朱干玉戚，所以增威武也。戚，斧；干，楯也。玉取其德，干取其仁，明当尚德行仁，以断斩也。 又曰： 东夷之乐持矛舞，助时生也；南夷之乐持羽舞，助时养也；西夷之乐持钺舞，助时杀也；北夷之乐持干舞，助时藏也。
蔡邕月令章句曰： 天子省风以作乐，所以节八音而行八风。天子八佾，诸侯六，大夫四，士二。佾，舞列也，每佾八人。每服冕而执戚，有俯仰张翕之容，行缀长短之制，所以受命而歌王者之功也。人之动而有节者莫若舞，肆舞所以动阳气而导物也。
杂舞曲
公莫舞，即巾舞也。相传云，项庄剑舞，项伯以袖隔之，使不得害高帝，且语庄云 公莫 。古人相呼曰 公 ，言公莫害汉王也。后之用巾，盖像项伯衣袖之遗式。按琴操又有公莫渡河曲，然则其声从来已久。俗云项伯，非也。
巴渝舞者，汉高帝自蜀汉将定三秦，阆中范且率賨人以从帝，为前锋，号 板楯蛮 ，勇而善斗。及定三秦，封且为阆中侯，复賨人七姓。其俗喜舞，高帝乐其猛锐，观其舞，后使乐人习之。阆中有渝水，因以为名，故曰巴渝舞。舞曲有矛渝、安台、弩渝、行辞本歌曲，有四篇。其辞既古，莫能晓其句度。魏初，使王粲改创其调。晋及江左皆制其辞。
槃舞，汉曲，至晋加之以杯，谓之世宁舞也。张衡舞赋云： 历七槃而纵蹑。 王粲七释云： 七槃陈於广庭。 颜延之云： 递间开於槃扇。 鲍昭云： 七槃起长袖。 皆以七槃为舞也。干宝云： 晋武帝太康中，天下为晋代宁舞，矜手以接槃反覆之。 （至危之象，言晋代之士苟贪饮食，智不及远。）至宋，改为宋世宁。至齐，改为齐代昌舞。今谓之槃舞，隶清部乐中。
鞞舞，未详所起，然汉已施於燕享矣。傅毅、张衡所赋，皆其事也。魏曹植鞞舞歌序曰： 汉灵帝西园鼓吹有李坚者，能鞞舞，遭乱西随段煨。先帝闻其旧伎，召之。坚既中废，兼古曲多谬误，异代之文，未必相袭，故依前曲改作新歌五篇。不敢充之黄门，近以成下国之陋乐焉。
明之君，汉代鞞舞曲也。梁武帝时，改其曲词以歌君德也。
铎舞，汉曲也。晋鞞舞歌亦五篇，及铎舞歌一篇、幡舞一篇、鼓舞伎六曲，并陈於元会。鞞舞故二八，桓玄将即真，太乐遣众伎，尚书殿中郎袁明子启增满八佾。相承不复革。宋明帝自改舞曲，歌词犹存，舞并阙。其鞞舞，梁谓之鞞扇舞也。幡舞、扇舞今并亡。
白鸠，吴朝拂舞曲也。杨泓拂舞序云： 自到江南，见白符舞曲，或云白凫鸠，云有此来数十年。察其词旨，乃是吴人患孙皓虐政，思属晋也。 隋牛弘请以鞞、铎、巾、拂舞陈之殿廷，帝从之，而去其所持巾拂等。
白纻舞，按舞辞有巾袍之言。沈约云，纻本吴地所出，疑是吴舞也。晋俳歌云： 皎皎白绪，节节为双。 吴音呼 绪 为 纻 ，疑即 白绪 也。梁武帝又令沈约改其辞，曰有四时白纻之歌，约集所载是也。今中原有白纻曲，辞旨与此全殊。
前代乐饮，酒酣，必起自舞。诗云 屡舞仙仙 是也。宴乐必舞，但不宜屡耳。前代讥在屡舞，不讥舞也。汉武帝乐饮，长沙定王舞是也。魏晋已来，尤重以舞相属，谢安以属桓嗣是也。近代以来，此风绝矣。宋孝武帝大明中，以鞞、拂、杂舞合之钟石，施於庙庭。
鹤舞、马舞，竹书、穆天子传亦有之。宋鲍昭又有舞鹤赋。此舞或时而有，非乐府所统。今翔麟、凤苑厩有蹀马，俯仰腾跃，皆合曲节，朝会用乐，则兼奏之。


边防十三
北狄四
高车
高车，盖古赤狄之种也。初号为狄历，北方以为敕勒，诸夏以为高车、丁零焉。其语略与匈奴同而时有小异。或云其先匈奴之甥也。其种有狄氏、袁纥氏、斛律氏、解批氏、护骨氏、异奇斤氏。其俗云：匈奴单于生二女，姿容甚美，单于曰： 此女安可配人，将以与天。 乃於国北无人之地筑高台，置二女於其上，曰： 请天自迎之。 乃有一老狼，昼夜守台嗥呼，因穿台下为穴，经时不去。其小女曰： 吾父以我与天，而今狼来，或是天处我。 乃下为狼妻而产子，后遂滋繁成国。故其人好引声长歌，大似狼嗥。
本无都统大帅督，当种各有君长。为性粗猛，党类同心，至於寇难，翕然相依。斗无行阵，头别冲突，乍出乍入，不能坚战。其俗，蹲踞媟嬻，（媟音泄。嬻音渎。）无所忌避。婚姻用牛马纳聘，以多为荣。俗无穀，不作酒。迎娶之日，男女相将，持马酪熟肉节解。主人延宾，亦无行位，穹庐前丛坐，饮宴终日，复留其宿。明日，将妇归，既而将夫党还入其家马群，极取良马。俗不洁净。喜致震霆，每震，则呌呼射天而弃之移去。至於来岁秋，马肥，复相率集於震所，埋羖羊，燃火，拔刀，女巫祝说，似如中国祓除，而群队驰马旋绕，百匝乃止。人持一束柳枝回，曲竖之，以乳酪灌焉。妇人以皮裹羊骹，戴之首上，萦屈发髾（所交反）而缀之，有似轩冕。其死亡葬送，掘地作坎，坐尸於中，张臂引弓，佩剑挟槊，无异於生，而露坎不掩，走马绕旋，多者数百匝。男女无小大，皆集会之。其迁徙随水草，衣皮食肉，牛羊畜产尽与蠕蠕同。唯车轮高大，辐数至多。
后徙於鹿浑海西北百馀里，部落强大，常与蠕蠕为敌，亦每侵盗后魏。魏道武渡弱水，西行至鹿浑海，袭破之。复讨其馀种於狼山，又大破之。又自駮髯水西北，徇略其部，破其杂种三十馀部，虏获男女五万馀口，马牛羊百馀万，高车二十馀万乘而还。其后太武帝征蠕蠕，还至漠南，闻高车东部在巳尼陂，相去千馀里，遣骑袭破之，降数十万，皆徙置漠南千里之地，后又相率北叛。
高车之族又有十二姓：一曰泣伏利氏，二曰叱卢氏，三曰乙旃氏，四曰大连氏，五曰窟贺伏氏，六曰达薄干氏，七曰阿仑氏，八曰莫允氏，九曰俟斤氏，十曰副伏罗氏，十一曰乞表氏，十二曰右外沛氏。
先是，副伏罗部为蠕蠕所役属。魏孝文帝太和十一年，蠕蠕主豆仑犯塞，其酋阿伏至罗率所部之众西叛。阿伏至罗死，弟子弥俄突立，遣使朝贡。宣武诏曰： 蠕蠕、嚈嚈与吐谷浑所以交通者，皆路由高昌国，（今交河郡。）犄角相接。今高昌内附，遣使迎引。蠕蠕既与吐谷浑路绝，奸势亦危，於卿彼蕃，便有所益。行途经由，宜相供俟，不得令群小拥塞王人。 弥俄突寻与蠕蠕主伏图战於蒲类海北，大败。明帝初，弥俄突又被蠕蠕主丑奴大败，杀之。弟越居，静帝时为兄子比適所杀，越居子去宾自蠕蠕奔后魏，封为高车王、肆州刺史，死於邺。至隋，有突越失国，即后魏之高车国矣。
稽胡
稽胡，一曰步落稽，盖晋时匈奴别种，刘元海五部之苗裔也。或云山戎赤狄之后。自离石以西。（离石，今昌化郡。）安定以东，（今安定郡是。）方七八百里，居山谷閒，种落繁炽。其俗土著，亦知种田，地少桑蚕，多衣麻布。其丈夫衣服及死亡殡葬，与中夏略同；妇人多贯蜃贝以为耳颈饰。又与华人错居，其渠帅颇识文字。其言语类夷狄，因译乃通。蹲踞无礼，贪而忍害。俗好淫秽。虽分统郡县，列於编户，然轻其徭赋，有异齐人。山谷阻深者，未尽役属，而凶悍恃险，数为寇乱。
后魏明帝孝昌中，有刘蠡升者，居云阳谷，（今县界。）自称天子，立年号，署百官。后为齐神武所灭。
后周明帝武成初，延州稽胡郝阿保、郝狼皮（延州，今延安郡。）率其种人，附於齐氏，并与其部刘素德共为影响。周柱国豆卢宁督诸军，与延州刺史高琳击破之。建德五年，武帝败齐师於晋州，（今平阳郡。）乘胜逐北，齐人所弃甲仗未暇收敛，稽胡乘閒窃出，盗而有之。乃立蠡升孙没铎为主，号圣武皇帝。后齐王宪为行军元帅讨破之。自是寇盗颇息。
突厥上
突厥之先，平凉（今平凉郡）杂胡也，盖匈奴之别种，姓阿史那氏。后魏太武灭沮渠氏，（沮渠茂虔都姑臧，谓之北凉，为魏所灭。）阿史那以五百家奔蠕蠕，代居金山，状如兜鍪，俗呼兜鍪为 突厥 ，因以为号。或云，其先国於西海之上，为邻国所灭，男女无少长，尽杀之。有一儿，年且十岁，以其小不忍杀之，乃刖足断臂，弃於大泽中。有牝狼每衔肉至於儿处所，此儿因食之，得以不死。其后遂与狼交，狼有孕焉。负於西海之东，止於山上。其山在高昌西北，有洞穴，狼入其中，遇得平壤茂草，地方二百馀里。后狼生十男，长大外讬妻孕，其后各为一姓，阿史那即其一也。子孙蕃育，渐至数百家。经数代，相与穴处而臣於蠕蠕。又云，先出於索国，在匈奴之北。其部落大人曰阿谤步，兄弟十七人，其一曰伊质泥师都，狼所生也。谤步等性并愚痴，国遂被灭。泥师都既别感异气，能徵召风雨。娶二妻，云是夏神、冬神之女，一孕而生四男。其大儿名讷都六设，众奉为主，号为突厥。都六所生子，皆以母族为姓，阿史那是其一也，号阿贤设。此说虽殊，然俱狼种也。
后魏末，其酋帅土门，部落稍盛，始至塞上通中国。至西魏大统十二年，乃求婚於蠕蠕，蠕蠕主阿那瑰大怒，使人骂辱之曰： 尔是我锻奴，何敢发是言也！ 土门发兵击蠕蠕，大破之於怀荒北，阿那瑰自杀。土门遂自号伊利可汗，（后魏太武帝时，蠕蠕主社仑已自号可汗，突厥又因之。）犹古之单于也；号其妻为可贺敦，亦犹古之阏氏也。其子弟谓之特勤，别部领兵者谓之设，其大官屈律啜，次阿波，次颉利发，次吐屯，次俟斤。其初，国贵贱官号凡有十等，或以形体，或以老少，或以颜色、须发，或以酒肉，或以兽名。其勇健者谓之始波罗，亦呼为英贺弗。肥粗者谓之大罗便。大罗便，酒器也，似角而粗短，体貌似之，故以为号。此官特贵，惟其子弟为之。又谓老为哥利，故有哥利达官。谓马为贺兰，故有贺兰苏尼阙，苏尼，掌兵之官也。谓黑色者为珂罗便，故有珂罗啜，官甚高，耆年者为之。谓发为索葛，故有索葛吐屯，此如州郡官也。谓酒为匐你热汗，热汗掌监察非违，釐整班次。谓肉为安禅，故有安禅具泥，掌家事如国官也。有时置附邻可汗，附邻，狼名也，取其贪杀为称。亦有可汗位在叶护下者。或有居家大姓相呼为遗可汗者，突厥呼屋为遗，言屋可汗也。
木杆可汗（土门之子，名俟斤，一名燕尹。）状貌奇异，面广尺馀，其色甚赤，眼若琉璃，性刚暴而多智。西破蠕蠕、嚈哒，东走契丹，北并契骨，威服塞外诸国。其地东自辽海以西，西至西海万馀里，南自沙漠，北至北海五六千里，皆属焉。
其俗如古之匈奴，其异者，其主初立，近侍重臣者舁之以毡，随日转九回，每一回，臣下皆拜，讫，乃扶令乘马，以帛绞其颈，使才不至绝，然后释而急问之曰： 你能作几年可汗？ 其主既神情瞀乱，不能详定多少。臣下等随其所言，以验修短之数。其后大官有叶护，次设，次特勤，次俟利发，次吐屯发，及馀小官凡二十八等，皆代袭焉。兵器有角弓、鸣镝、甲、槊、刀、剑，其佩饰则兼有伏突。旗纛之上，施金狼头。侍卫之士，谓之附离，夏言亦狼也。盖本狼生，志不忘旧。其徵发兵马及科税杂畜，辄刻木为数，并一金镞箭，蜡封印之，以为信契。候月将满，辄为寇抄。其刑法：反叛、杀人者皆死，淫者割势而腰斩之，斗伤人目者偿之以女，无女则输妇，损折支体者输马，盗者则偿赃十倍。有死者，停尸於帐，子孙及诸亲属男女，各杀羊马，陈於帐前，以刀剺面且哭，（剺，理之反。）血泪俱流，如此者七度，乃止。春夏死者候草木落，秋冬死者候华叶茂，然后始坎而瘗之。於墓所立石建标，其石多少，依平生所杀人数。是日，男女咸盛服饰，会於葬所。男有悦爱於女者，归即遣人聘问，父母多不违也。虽迁徙无常，而各有地分。可汗处於都斤山，每岁率诸贵人，祭其先窟。又以五月中旬，集他人水，拜祭天神。又於都斤西五百里，有高山迥出，上无草树，谓为〈孛夂〉登疑梨，夏言地神也。其书字类胡，而不知年历，唯以草青为记。男子好樗蒲，女踏鞠，饮马酪取醉，歌呼相对。敬鬼神。
俟斤既盛，使於西魏，请诛蠕蠕主。（事具蠕蠕篇。）后周武帝纳其女为后。至他钵可汗，（木杆之弟。）以摄图为尔伏可汗，（乙息记可汗之子也，乙息记将死，舍其子摄图而立俟斤，俟斤即木杆可汗也。）统其东面；又以其弟但耨可汗子为步离可汗，居西方。（尔伏与步离皆小可汗。耨，内沃反。）控弦数十万，中国惮之，周、齐争结婚姻，倾府藏事之，仍岁给缯采十万段。突厥在京师者待以优礼，衣锦食肉者常以千数。他钵益骄，曰： 使我在南两儿孝顺，何患贫也！ 后摄图立为大可汗，号伊利俱卢设莫何始波罗可汗，一号沙钵略。理都斤山。以他钵之子菴罗降居独洛水，称第二可汗。木杆之子大逻便乃谓沙钵略曰： 我与你俱可汗子，各承父后。你今极尊，我独无位，何也？ 沙钵略以为阿波可汗，还镇所部。沙钵略勇而得众，北狄皆归附之。
周武帝之婚於木杆也，突厥锦衣肉食在长安者且以万数。至隋初，并遣之，突厥大怨。俟斤贺敦周赵王招之女千金公主，闻周灭，故悉众为寇，控弦四十万，武威、天水、安定、金城、上郡，（并今郡。）六畜咸尽。隋文帝以河閒王弘、高颎、虞庆则出塞击之，沙钵略败走。时虏饥甚，不得食，於是粉骨为粮，又多灾疫，死者极众。而沙钵略袭击阿波，大破之，阿波西奔达头可汗。达头者，名玷厥，沙钵略之从父也，旧为西面可汗。（达头，即西突厥步迦可汗。）既而大怒，遣阿波率兵而东，与沙钵略相攻，於是分为东西部，（自此分为二国焉。）迭相侵掠。沙钵略因击阿波，为阿拔国部落乘虚掠妻子。隋遣军为击阿拔，败之，所获悉与沙钵略。沙钵略大喜，乃立约，以碛为界，因上表曰： 大突厥伊利俱卢设始波罗莫何可汗臣摄图言：突厥自天置以来，五十馀载，地过万里，士马亿数，常力兼戎夷，抗礼华夏，在於北狄，莫之与大。今被霑德义，仁化所及，礼让之风，自朝满野。窃以天无二日，土无二主，岂敢阻兵，偷窃名号，今便归心有道，永为藩附。谨遣男臣窟舍真奉表以闻。 后卒，帝为废朝三日。
后叶护可汗（沙钵略之弟。）西征阿波，生擒之。既而上书，请阿波死生之命。高颎进曰： 骨肉相残，教之蠹也，宜存养以示宽大。 帝曰： 善。
颉伽施多那都蓝可汗（沙钵略之子名雍虞闾。）后与西面泥利可汗连结。（阿波可汗既为处罗侯可汗所擒，其国乃立鞅素特勤之子。）时突利可汗居北方，（沙钵略之弟处罗侯之子，名染干。）遣使求婚，开皇中，帝妻以宗女安义公主。帝欲离閒北狄，故特厚礼，遣牛弘、苏威、斛律孝卿相继为使，突厥前后使入朝三百七十辈。突利本居北方，以尚主之故，南徙度斤旧镇，锡赉优厚。雍虞闾怒曰： 我，大可汗也，反不如染干！ 朝贡遂绝，数为边患。雍虞闾与玷厥举兵攻染干，尽杀其兄弟子侄，遂入蔚州。（今安边郡。）染干夜以五骑与隋使长孙晟归朝，拜为意利珍豆启人可汗，华言意智健也，於朔州（今马邑郡）筑大利城以居之。安义公主死，又以宗女义成公主妻之，部落归之甚众。雍虞闾又击之，帝复令入塞，遂於河南，在夏、胜二州之间，（今朔方、榆林郡。）发役掘堑数百里，东西距河，尽为启人畜牧之地。诏杨素、史万岁等击雍虞闾，频破之。雍虞闾旋为部下所杀。是岁，泥利可汗及叶护俱被铁勒所败，并奚、霫五部内徙，（霫，先立反。）启人遂有其众。
炀帝大业三年，幸榆林，启人来朝，帝大悦，诏赞拜不名，位在诸侯王上，厚其部落酋长三千五百人，赐物二十万段。帝亲巡云中，溯金河（在今榆林郡。）而东，北幸启人所居。（在今马邑郡。）启人奉觞上寿，跪伏甚恭。明年，朝於东都，礼赐益厚。
始毕可汗（染干之子，名咄吉也。）十一年，来朝於东都。其年，炀帝避暑汾阳宫，八月，始毕率其种落入寇，围帝於雁门，（今雁门郡。）诏诸郡发兵赴援，始毕引去。此后隋乱，中国人归之者甚众，又更强盛，势陵中夏。迎萧皇后，置於定襄。（今定襄郡。）薛举、窦建德、王充、刘武周、梁师都、李轨、高开道之徒，虽僣尊号，北面称臣，受其可汗之号。东自契丹，西尽吐谷浑、高昌诸国，皆臣之。控弦百万，戎狄之盛，近代未之有也。
大唐起义太原，刘文静聘其国，引以为援。始毕遣特勤康稍利献马千匹，会於绛郡，又遣二千骑助军，从平京城。及高祖受隋禅，以后赏赐不可胜纪。始毕使骨咄禄特勤来朝，赐宴於太极殿，奏九部乐，锡赉甚厚。二年春，始毕帅兵渡河，至夏州，贼帅梁师都出兵会之，谋入抄掠。四月，授马邑贼帅刘武周兵五百馀骑，遣入句注，又追兵大集，欲侵太原。
是月，始毕卒，其子什钵苾（毗质反）以年幼不堪嗣位，立为泥步设，使居东偏，直幽州之北。立其弟俟利弗设，是为处罗可汗，（始毕之弟。）又以隋义成公主为妻，使人入朝告丧。高祖为之举哀，废朝三日，诏百官就馆吊其使者，遣内史舍人郑德挺往吊处罗，赙物三万段。先是，隋炀帝萧后及齐王暕之子政道陷於窦建德，三年春，处罗迎之，至於牙所，立政道为隋主，其中国人在虏庭者悉隶之，行隋正朔，置百官，居於定襄城，有徒万馀。时太宗奉诏讨刘武周，师次太原，处罗遣其弟步利设率二千骑与官军会。六月，处罗至并州，总管李仲文出迎劳之，留三日，城中美妇人多为所掠，仲文不能制。
俄而处罗死，义成公主以其子奥射设丑弱，废不立之，遂立处罗之弟咄苾，是为颉利可汗，（启人第三子。）又纳隋义成公主为妻，以始毕之子什钵苾为突利可汗。（按始毕父启人可汗染干本突利可汗，今更称突利，盖袭其先号。）遣使入朝，告处罗死，高祖为之罢朝一日，遣百官就馆吊其使。
咄苾初为莫贺咄设，牙直五原之北。时薛举犹据陇右，遣其将宗罗睺攻陷平凉郡，北与颉利结连。高祖遣光禄卿宇文歆赍金帛以赂颉利，歆说之，令与薛举绝。初，隋五原太守张长逊因乱以其所部五城隶於突厥，歆又说颉利遣长逊入朝，以五原地归於我。颉利并从之，因发突厥兵及长逊之众，并会於太宗军所。
颉利承父兄之资，兵马强盛，有凭陵中夏之志。高祖以中原初定，未遑外略，每优容之，赐与不可胜计。颉利言辞悖傲，求请无厌。四年四月，颉利自率万馀骑，与马邑贼苑君璋将兵六千人共攻雁门，定襄王李大恩击走之，於是大惧，更请和好，献鱼胶数十斤，令二国同於此胶。
高祖五年春，李大恩奏言突厥饥荒，马邑可图。诏大恩与殿内少监独孤晟帅兵讨苑君璋，期以二月会於马邑，晟后期不至，大恩不能独进，顿兵新城以待之。颉利遣数万骑与刘黑闼合军进围之，大恩败绩，没於阵。六月，刘黑闼又引突厥万馀骑入钞河北，颉利复自率五万骑南侵，至於并州，太宗帅师出蒲州道以讨之。时颉利攻围并州，又分兵入汾、潞等州，掠男女五千馀口，闻太宗兵至蒲州，乃引兵出塞。
七年八月，颉利、突利二可汗又入寇原州，连营南上。太宗北讨，顿兵於豳州。颉利率万馀骑奄至城西，乘高而阵，将士大骇。太宗乃亲率百骑驰诣虏阵，告之曰： 国家与可汗誓不相负，何为背约深入吾地？我秦王也，故来一决。可汗若自来，我当与可汗两人独战；若欲兵马总来，我惟百骑相御耳。 颉利弗之测，笑而不对。太宗又前，令骑告突利曰： 尔往与我盟，急难相救。尔今将兵来，何无香火之情也？亦宜早出，一决胜负。 突利亦不对。太宗因纵反閒於突利，突利悦而归心焉。其叔侄内离，颉利因遣使请和，许之。
八年七月，颉利领十馀万骑，大掠朔州，又袭将军张瑾於太原，瑾全军没，脱身奔於李靖。靖出师拒战，颉利不得进，屯於并州。太宗率师讨之，次蒲州，颉利引去。
九年七月，颉利又率十馀万骑进寇武功，京师戒严。己卯，进寇高陵，行军总管、左武候大将军尉迟敬德与之战於泾阳，大破之，获俟斤阿史德乌没啜，斩首千馀级。癸未，颉利遣其腹心执失思力来朝，自张形势，云 兵百万今至矣 。太宗诮之曰： 我与突厥面自和亲，汝则背之，我实无愧。又义军入京之初，尔父子并亲从我，赐尔玉帛，前后极多，何故全忘大恩，自夸强盛，我当先戮尔矣。 思力惧而请命，太宗絷之於门下省。太宗与侍中高士廉、中书令房玄龄、将军周范驰六骑，幸渭水之上，与颉利隔津而语，责以负约。其酋帅大惊，皆下马罗拜，而众军径至。颉利见军容大盛，又知思力就拘，由是大惧。太宗独与颉利临水交言，麾诸军卻而阵焉。萧瑀以轻敌固谏於马前，上曰： 吾已筹之矣，突厥所以扫其境内，直入渭滨，应是闻我国家初有内难，我新登九五，将谓不敢拒之。今若闭门，虏必大掠，强弱之势，在今一策。我故独出，一以示轻之，又曜军容，使知必战。事出不意，乘其不图，虏入既深，理当自惧。与战则必克，与和则必固，制服北狄，自兹始矣。 是日，颉利请和，诏许之。乙酉，又幸城西，刑白马，与颉利同盟於便桥之上，颉利引兵而退。萧瑀进曰： 初颉利之未和也，谋臣猛将各欲战，而陛下不纳，臣以为疑，既而虏自退，其策安在？ 上曰： 我观突厥之兵，虽众而不整。可汗独在水西，酋帅皆来谒我，因而袭击其众，势同拉朽。然我所以不战者，即位日浅，为国之道，安静为务，一与虏战，必有死伤；又凶虏一败，或当惧而修德，结怨於我，为患不细。我今卷甲韬戈，啗以玉帛，顽虏骄恣，必自此始，破亡之渐，其在兹乎？ 九月，颉利献马三千匹，羊万口，上不受，诏颉利所掠中国户口者令归之。
贞观元年，阴山以北薛延陀、回纥、拔也古等十馀部皆相率叛之，击走其欲谷设。颉利遣突利讨之，师又败绩，轻骑奔还。颉利怒，拘之十馀日，突利由是怨憾，内欲背之。二年，突利遣使奏言与颉利有隙，奏请击之。诏秦武通以并州兵马随便应接。
三年，薛延陀自称可汗於漠北，遣使来贡方物。颉利称臣，求尚公主。颉利每委任诸胡，疏远族类，胡人贪冒，性多翻覆，以故法令滋章，兵革岁动，国人患之，诸部携贰。频年大雪，六畜多死，国中大馁。颉利用度不给，复重敛诸部，由是下不堪命，内外多叛之。上以其请和，后复援梁师都，令兵部尚书李靖、代州都督张公谨出定襄道，并州都督李勣、右武卫将军丘行恭出通汉道，左卫大将军柴绍出金河道，卫孝节出恒安道，薛万彻出畅武道，并受靖节度以讨之。十二月，突利可汗及郁射设、荫柰特勤等并率所部来奔。
四年正月，李靖进屯恶阳岭，夜袭定襄，颉利惊扰，因徙牙於碛口，胡酋康苏密等遂以隋萧后及杨政道来降。二月，颉利计窘，窜於铁山，兵尚数万，使执失思力入朝谢罪，请举国内附。太宗遣鸿胪卿唐俭、将军安修仁等持节安抚之，颉利稍自安。靖乘閒袭击，大破之，遂灭其国，复定襄、恒安之地，斥土界至於大漠。颉利乘千里马，独骑奔於从侄沙钵罗部落。三月，行军副总管张宝相率众掩至沙钵罗营，生擒颉利，送於京师。太宗赦之，令还其家口，馆於太仆，廪食之。颉利郁郁不得志，与其家人或相对悲歌而泣。上见其羸惫，授虢州刺史，以彼土多獐鹿，纵其畋猎，庶不失物性。颉利辞不愿往，遂授右卫大将军，赐以田宅。八年卒，令其国人葬之，从其俗礼，焚尸灞水之东，赠归义王，谥曰荒。其旧臣胡禄达官吐谷浑邪自刎以殉。浑邪者，颉利之母婆施氏之媵臣也，颉利初诞，以付浑邪，至是感义而死。太宗闻而异之，赠中郎将，乃葬於颉利墓侧，令中书侍郎岑文本制颉利及浑邪之碑以纪之。
突利可汗什钵苾者，（始毕之嫡子。）颉利之侄也。隋大业中，突利年数岁，始毕遣领其东牙之兵，号为泥步设，隋淮南公主之入北也，遂妻之。颉利嗣位，以为突利可汗，牙直幽州之北，管奚、霫等数十部，徵税无度，诸部多怨之。贞观初，奚等并来归附，颉利怒其失众，遣北征薛延陀，又丧师旅，遂囚而挞焉。
突利初自武德时，深自结讬，太宗亦以恩义抚之，结为兄弟，与盟而去。后颉利政乱，骤徵兵於突利，突利拒之不与。寻为颉利所攻，遣使来乞师，太宗因令将军周范屯太原以图进取。突利乃率其众来奔，太宗礼之甚厚，频赐以御膳。四年，授右卫大将军，封北平郡王，食实封七百户，以其下兵众置顺州都督府，仍拜为顺州都督，遣率部落还蕃。太宗谓曰： 昔尔祖启人亡失兵马，一身投隋，隋家竖立，遂至强盛，荷隋之恩，未尝报德。至尔父始毕，反为隋家之患。自尔以后，无岁不侵扰中国。天实祸淫，大降灾变，尔众散乱，死亡略尽。既事穷后乃投我，我今所以不立尔为可汗者，正为启人前事故也。改变前法，欲中国久安，尔宗族永固，是以授尔都督。当须依我国法，齐整所部，如违，当获重罪。 五年，徵入朝，至并州，道病卒，年二十九。太宗为之举哀，令中书侍郎岑文本为其碑文。子贺逻鹘嗣。
突利弟结社率，贞观初入朝，历位中郎将。十三年，从幸九成宫，阴结部落，得四十馀人，并拥贺逻鹘，相与夜犯御营，逾第四重幕，引弓乱发，杀卫士数十人。折冲孙武开率兵奋击，乃退，北走渡渭水，欲奔其部落，寻皆捕斩之。诏原贺逻鹘，流於岭表。
颉利之败也，其部落或走薛延陀，或走西域，而来降者甚众。酋豪首领至者皆拜将军，布列朝廷，五品以上百馀人，殆与朝士相半，惟柘羯不至，诏使招慰之。凉州都督李大亮以为於事无益，徒费中国，因上疏曰： 臣闻欲绥远者，必先安近。中国百姓，天下本根；四夷之人，犹於枝叶。扰於根本，以厚枝附，而求久安，未之有也。今者招致突厥，虽入提封，臣愚稍觉其费，未悟其益也。然河西人庶，积御蕃夷，州县萧条，户口失少，加因隋乱，减耗尤多。若更劳役，恐致妨损。以臣愚诚，请停招慰。且谓之荒服者，故臣而不内。隋室早得伊吾，（今伊吾郡。）兼统鄯善、且末，既得之后，劳费日甚，虚内致外，竟无所益。远寻秦汉，近观隋室，动静安危，昭然备矣。伊吾虽曰臣附，远在蕃碛，人非夏人，地多沙卤。其自竖立称藩附庸者，请羁縻受之，使居塞外，必畏威怀德，永为藩臣，盖行虚惠而收实福矣。近日突厥倾国入朝，既不能俘之江淮以变其俗，乃置於内地，去京不远，虽则宽仁之义，亦非久安之计也。每见一人初降，赐物五匹，袍一领。酋帅悉受大官，禄厚位尊，理多縻费。以中国之租赋，供积恶之凶虏，其众益多，非国之利也。
时降突厥多在朔方之地，其入居京师者近万家，诏议安边之术。朝士多言突厥恃强，扰乱中国，为弊日久。今天实丧之，穷来归我，本非慕义之心。因其归命，分其种落，俘之兖、徐之地，散属州县，各使耕织，百万胡虏可得化为百姓，则中国有加户之利，塞北可常空虚矣。惟中书令温彦博议请准汉建武时置降匈奴於河南五原塞下，全其部落，得为捍蔽，又不离其土俗，因而抚之，一则实空虚之地，二则示无猜心。若遣向徐、兖，则乖物性，非含育之道。秘书监魏徵奏言： 北狄自古至今，未有如斯之破败者也。且其代寇中国，百姓怨雠，若以其降伏，不能诛灭，即宜遣还河北，居其本土。此人面兽心，非我族类，强必寇盗，弱则卑服，不顾恩义，其本情也。秦汉患其若是，故发猛将以击之，收取河南，以为郡县，奈何以内地居之。且今降者几至十万，数年之间，孳息日倍，居我肘腋，甫迩王畿，心腹之疾，将为后患。彦博又曰： 天子於物也，如天地覆载，有归者则必养之。今突厥破灭之馀，归心降附。若不加怜念，弃而不纳，非天地之道，阻四夷之意，臣愚甚谓不可。遣居河南，初无所患，所谓死而生之，亡而存之，怀我德惠，终无背叛。 徵又曰： 晋代有魏时胡落，分居近郡，平吴以后，郭钦、江统劝武帝逐出塞外，不用钦等言，数年之后，遂倾瀍、洛。前代覆车，殷鉴不远。必遣居河南，所谓养兽自遗患也。 彦博又曰： 臣闻圣人之道，无所不通，古先哲王，有教无类。突厥馀魂，以命归我，援之护之，收居内地。我指麾之，教以礼法，数载之后，尽为农人，选其酋首，遣居宿卫，畏威怀德，何患之有？光武居南单于於内郡，为汉藩翰，终乎一代，不有叛逆。 太宗竟用其计，於朔方之地，幽州至灵州置顺、祐、化、长四州都督府，又分颉利之地六州，左置定襄都督府，右置云中都督府，以统其众。自结社率之反也，太宗始患之，上书者多云处突厥於中国殊谓非便，乃徙於河北，立右武候大将军、化州都督、怀化郡王思摩为乙弥泥孰俟利苾可汗，赐姓李氏，率所部建牙於河北。
思摩者，颉利族人也。始毕、处罗以其貌似胡人，不类突厥，疑非阿史那族类，故历处罗、颉利代，常为夹毕特勤，终不得典兵为设。武德初，数来朝贡，封为和顺郡王。及其国乱，诸部多归中国，惟思摩随逐颉利，竟与同擒。太宗嘉其忠，令统颉利旧部落，居於河南之地，胜兵四万，马万匹，锡其土，南至於大河，北至白道川，以北接薛延陀。为种落初集，惮薛延陀，不肯出。太宗遣司农卿郭嗣本赐延陀玺书曰： 前破突厥，止为颉利一人，除百姓之害，所以废而黜之，实不贪其土地、利其人马也。自黜废颉利以后，恒欲更立可汗，是以所降部落等并置河南，任其放牧。今户口羊马日向孳多，元许册立，不可失信。至秋閒，即欲遣突厥渡河，复其国土。我册尔延陀日月在前，今突厥理是居后，后者为小，前者为大。尔在碛北，突厥居碛南，各守土境。若其逾越，故相抄掠，我即将兵各问其罪。此约既定，非但有便尔身，贻厥子孙，长守富贵也。 於是命礼部尚书赵郡王孝恭赍册书就思摩部落，筑坛於河上以拜之，并赐之鼓纛。突厥及胡在诸州安置者，并令渡河北，还其旧部。又以左屯卫将军阿史那忠为左贤王，左武卫将军阿史那泥熟为右贤王以贰之。
薛延陀闻思摩渡河北，虑其部落翻附碛北，先蓄轻骑，伺至而击之。太宗遣使敕止之。时思摩下部众渡河者凡十万，胜兵四万人，思摩不能抚众，皆不惬服。至十七年，相率叛之，南渡河，请分处於胜、夏二州之间，诏许之。思摩遂轻骑入朝，寻授右武卫将军，从征辽东，为流矢所中，太宗亲为吮血，其见顾遇如此。未几，卒於京师，赠兵部尚书、夏州都督，陪葬昭陵，立坟以象白道山，诏立碑於化州。


食货六
赋税下（大唐）
大唐武德元年，诏曰： 宗绪之情，义越常品，宜加惠泽，以明等级。诸宗姓有官者，宜在同列之上；未有职任者，不在徭役之限。 二年制：每一丁租二石。若岭南诸州则税米：上户一石二斗，次户八斗，下户六斗；若夷獠之户，皆从半输。蕃人内附者，上户丁税钱十文，次户五文，下户免之；附经二年者，上户丁输羊二口，次户一口，下户三户共一口，凡水旱虫霜为灾，十分损四分以上免租，损六以上免租调，损七以上课役俱免。六年三月令：天下户量其资产，定为三等。至九年三月，诏：天下户立三等，未尽升降，宜为九等。
贞观二年四月，户部尚书韩仲良奏： 王公以下垦田，亩纳二升，其粟麦粳稻之属，各依土地，贮之州县，以备凶年。
永徽五年二月敕：二年一定户。
龙朔三年秋七月制：卫士八等以下，每年五十八放令出军，仍免庸调。
武太后长安元年十月诏：天下诸州，王公以下，宜准往例税户。（至大历四年正月制，一例加税。其见任官一品至九品，同上上至下下户等级之数，并寄田、寄庄及前资勋荫寄住家，一切并税。盖近如晋宋土断之类也。上上户四千，每等减五百，至下中七百，下下户至於五百。）
开元八年二月，制曰： 顷者以庸调无凭，好恶须准，故遣作样，以颁诸州，令其好不得过精，恶不得至滥。任土作贡，防源斯在。而诸州送物，作巧生端，苟欲副於斤两，遂则加其丈尺，有至五丈为疋者，理甚不然。阔尺八寸，长四丈，同文共轨，其事久行。立样之时，已载此数。若求两而加尺，甚暮四而朝三。宜令所司简阅，有逾於比年常例、尺丈过多者，奏闻。 二十二年五月敕： 定户之时，百姓非商户郭外居宅及每丁一牛，不得将入货财数。其杂匠及幕士并诸色同类有番役合免征行者，一户之内，四丁以上，任此色役不得过两人；三丁以上，不得过一人。 二十五年定令： 诸课户一丁租调，准武德二年之制。其调绢絁布，并随乡土所出。绢絁各二丈，布则二丈五尺。输绢絁者绵三两，输布者麻三斤。其绢絁为疋，布为端，绵为屯，麻为綟。若当户不成疋端屯綟者，皆随近合成。其调麻每年支料有馀，折一斤输粟一斗，与租同受。其江南诸州租，并回造纳布。（准令，布帛皆阔尺八寸、长四丈为疋，布五丈为端，绵六两为屯，丝五两为绚，麻三斤为綟。）诸丁匠不役者收庸，无绢之乡，絁布参檿。 （日别絁、绢各三尺，布则三尺七寸五分。）三月敕： 关内诸州庸调资课，并宜准时价变粟取米，送至京，逐要支用。其路远处不可运送者，宜所在收贮，便充随近军粮。其河南、河北有不通水利，宜折租造绢，以代关中调课。
天宝元年正月赦文： 如闻百姓之内，有户高丁多，苟为规避，父母见在，乃别籍异居，宜令州县勘会。一家之中，有十丁以上者，放两丁征行赋役；五丁以上者，放一丁。即令同籍共居，以敦风教。其侍丁、孝假者，免差科。
建中元年制： 百姓及客等，约丁产，定等第，均率作，年支两税。其应税斛斗，据大历十四年见佃青苗地额均税。夏税六月内纳毕，秋税十一月内纳毕。其旧租庸及诸色名目，一切并停。
凡权衡度量之制：度，以北方秬黍中者一黍之广为分，十分为寸，十寸为尺，一尺二寸为大尺，十尺为丈。量，以秬黍中者容千二百为籥，二籥为合，十合为升，十升为斗，三升为大升，三斗为大斗，十斗为斛。权衡，以秬黍中者百黍之重为铢，二十四铢为两，三两为大两，十六两为斤。调锺律，测晷景，合汤药及冠冕制，用小升、小两，自馀公私用大升、大两。诸课役，每年计帐至尚书省，度支配来年事，限十月三十日以前奏讫。若须折受馀物，亦先支料，同时处分。若是军国所须、库藏见无者，录状奏闻，不得便即科下。诸庸调物，每年八月上旬起输，三十日内毕。九月上旬各发本州，庸调车舟未发閒有身死者，其物卻还。其运脚出庸调之家，任和雇送达。所须裹束调度，折庸调充，随物输纳。诸租，准州土收获早晚，斟量路程崄易远近，次第分配。本州收获讫发遣，十一月起输，正月三十日内纳毕。（若江南诸州从水路运送，冬月水浅，上埭艰难者，四月以后运送，五月三十日内纳了。）其输本州者，十二月三十日内纳毕。若无粟之乡，输稻麦，随熟即输，不拘此限。即纳当州未入仓窖及外配未上道有身死者，并卻还。应贮米处，折粟一斛，输米六斗。其杂折皆随土毛，准当乡时价。诸边远州有夷獠杂类之所，应输课役者，随事斟量，不必同之华夏。诸任官应免课役者，皆待蠲符至，然后注免。符虽未至，验告身灼然实者，亦免。其杂任被解应附者，皆依本司解时日月据徵。诸春季附者课役并徵，夏季附者免课从役，秋季附者俱免。其诈冒隐避以免课役，不限附之早晚，皆徵发当年课役。逃亡者附亦同之。诸人居狭乡乐迁就宽乡者，去本居千里外复三年，五百里外复二年，三百里外复一年。一迁之后，不得更移。诸没落外蕃得还者，一年以上复三年，二年以上复四年，三年以上复五年。外蕃之人投化者复十年。诸部曲、奴婢放附户贯复三年。诸孝子、顺孙、义夫、节妇志行闻於乡闾者，申尚书省奏闻，表其门闾，同籍悉免课役。诸丁匠岁役工二十日，有闰之年加二日。须留役者，满十五日免调，三十日租调俱免，（从日少者见役日折免。）通正役并不过五十日。（正役谓二十日庸也。）
天宝三年制：每岁庸调徵收，延至九月三十日。五年制：天下百姓单贫交不存济者租庸，每乡通放三十丁。其年五月，停郡县官白直课钱，但计数多少，同料钱加税充用。即应差丁充白直并停。
按天宝中天下计帐，户约有八百九十馀万，其税钱约得二百馀万贯。（大约高等少，下等多，今一例为八等以下户计之。其八等户所税四百五十二，九等户则二百二十二。今通以二百五十为率。自七载至十四载六七年閒，与此大数，或多少加减不同，所以言约，他皆类此。）其地税约得千二百四十馀万石。（两汉每户所垦田不过七十亩，今亦准此约计数。）课丁八百二十馀万，其庸调租等约出丝绵郡县计三百七十馀万丁，庸调输绢约七百四十馀万疋，（每丁计两疋。）绵则百八十五万馀屯，（每丁三两，六两为屯，则两丁合成一屯。）租粟则七百四十馀万石。（每丁两石。）约出布郡县计四百五十馀万丁，庸调输布约千三十五万馀端。（每丁两端一丈五尺，十丁则二十三端也。）其租：约百九十馀万丁江南郡县，折纳布约五百七十馀万端。（大约八等以下户计之，八等折租，每丁三端一丈，九等则二端二丈，今通以三端为率。）二百六十馀万丁江北郡县，纳粟约五百二十馀万石。大凡都计租税庸调，每岁钱粟绢绵布约得五千二百三十馀万端疋屯贯石，诸色资课及句剥所获不在其中，（据天宝中度支每岁所入端屯疋贯石都五千七百馀万，计税钱地税庸调折租得五千三百四十馀万端疋屯，其资课及句剥等当合得四百七十馀万。）其度支岁计，粟则二千五百馀万石，（三百万折充绢布，添入两京库。三百万回充米豆，供尚食及诸司官厨等料，并入京仓。四百万江淮回造米转入京，充官禄及诸司粮料。五百万留当州官禄及递粮。一千万诸道节度军粮及贮备当州仓。）布绢绵则二千七百馀万端屯疋，（千三百万入西京，一百万入东京，千三百万诸道兵赐及和籴，并远小州使充官料邮驿等费。）钱则二百馀万贯。（百四十万诸道州官课料及市驿马，六十馀万添充诸军州和籴军粮。）
自开元中及於天宝，开拓边境，多立功勋，每岁军用日增。其费籴米粟则三百六十万疋段，（朔方、河西各八十万，陇右百万，伊西、北庭八万，安西十二万，河东节度及群牧使各四十万。）给衣则五百二十万，（朔方百二十万，陇右百五十万，河西百万，伊西、北庭四十万，安西五十万，河东节度四十万，群牧二十万。）别支计则二百一十万，（河东五十万，幽州、剑南各八十万。）餽军食则百九十万石。（河东五十万，幽州、剑南各七十万。）大凡一千二百六十万，（开元以前每岁边夷戎所用不过二百万贯，自后经费日广，以至於此。）而锡赉之费此不与焉。其时钱穀之司，唯务割剥，回残賸利，名目万端，府藏虽丰，闾阎困矣。（尚书省度支，总天下经费。自安禄山反，至德、乾元之际，置度支使。永泰之后，度支罢使，置转运使以掌其外。度支以掌於内。建中初，又罢转运使，复归度支。分命黜陟使往诸道收户口及钱穀名数，每岁天下共敛三千馀万贯，其二千五十馀万贯以供外费，九百五十馀万贯供京师；税米麦共千六百馀万石，其二百馀万石供京师，千四百万石给充外费。）
天下诸郡每年常贡，（按令文，诸郡贡献皆尽当土所出，准绢为价，不得过五十疋，并以官物充市。所贡至薄，其物易供，圣朝恒制，在於斯矣。其有加於此数者，盖修令后续配，亦折租赋，不别徵科。）京兆府（贡葵草席地骨白皮酸枣仁）
华阴郡（贡鹞子十联乌鹘五联伏苓三十八斤细辛四斤伏神三十八斤今华州）
冯翊郡（贡白里皱文皮二十一领今同州）
扶风郡（贡龙须席十领今岐州）
新平郡（贡翦刀十具蛇胆十斤荜豆澡豆五石白火箸二十具今邠州）
安定郡（贡龙须席十领今泾州）
彭原郡（贡五色龙须席十领莞菁菴葖子亭长假苏荆芥今宁州）
汧阳郡（贡龙须席六领今陇州）
中部郡（贡龙须席六领今坊州）
洛交郡（贡龙须席六领今鄜州）
朔方郡（贡白毡十领今夏州）
安化郡（贡麝香二十五颗今庆州）
灵武郡（贡鹿角胶代赭花苁蓉白雕翎今灵州）
榆林郡（贡青鹿角两具徐长卿十斤赤芍药十斤今胜州）
延安郡（贡麝香三十颗今延州）
咸宁郡（贡麝香一颗今丹州）
银川郡（贡女稽布五端今银州）
平凉郡（贡九尺白毡十领今原州）
九原郡（贡野马胯皮二十一片白麦面印盛盐今丰州）
会宁郡（贡驼毛褐两段今会州）
五原郡（贡盐山四十颗今盐州）
新秦郡（贡青地鹿角二具鹿角三十具今麟州）单于都护府（贡生野马胯皮总十二片）安北都护府（贡生野马胯皮二十一片）太原府（贡钢镜两面甘草三十一斤矾石三十斤龙骨三十斤蒲萄粉屑柏子仁）
上党郡（贡人参三百小两墨三梃今潞州）
河东郡（贡绫绢扇四面龙骨二十斤枣八千颗凤栖梨三千五百颗今蒲州）
绛郡（贡粱穀二十石墨千四百七十梃白縠五百疋梨三千颗今绛州）
平阳郡（贡蜡烛三十条今晋州）
西河郡（贡龙须席十领石膏五十斤消石五十斤今汾州）
弘农郡（贡麝香十颗砚瓦十具今虢州）
高平郡（贡白石英五十小两人参三十两今泽州）
大宁郡（贡胡女布五端今隰州）
昌化郡（贡胡女布五端今石州）
文城郡（贡蜡二百斤今慈州）
阳城郡（贡龙须席六领今沁州）
定襄郡（贡豹尾十枚今忻州）
乐平郡（贡人参三十两今仪州）
雁门郡（贡白雕翎五具熟青二十两熟绿二十两今代州）
楼烦郡（贡麝香十颗今岚州）
安边郡（贡松子一石今蔚州）
马邑郡（贡白雕翎五具今朔州）河南府（贡瓷器十五事）
陕郡（贡柏子仁、瓜楼根各三十斤今陕州）
陈留郡（贡绢二十疋今汴州）
荥阳郡（贡绢二十疋麻黄二十斤今郑州）
临汝郡（贡絁二十疋今汝州）
睢阳郡（贡绢二十疋今宋州）
灵昌郡（贡绫二十疋并方文今滑州）
颍川郡（贡绢十疋蔗心席六领今许州）
谯郡（贡绢二十疋今亳州）
濮阳郡（贡绢二十疋今濮州）
济阴郡（贡蛇床子二十斤绢二十疋今曹州）
北海郡（贡枣两石仙文绫十疋今青州）
淮阳郡（贡绢十疋今陈州）
汝南郡（贡鸂鶒绫十疋今豫州）
东平郡（贡绢二十疋今郓州）
淄川郡（贡防风五十斤进理石五斤今淄州）
临淄郡（贡丝葛十五疋今齐州）
鲁郡（贡镜花绫十疋紫石英二十二两今兖州）
彭城郡（贡绢二十疋今徐州）
临淮郡（贡绵二十屯赀布十疋今泗州）
汝阴郡（贡绢二十屯今颍州）
东海郡（贡楚布十疋今海州）
济阳郡（贡阿胶二百小斤鹿角胶三十小斤今济州）
琅琊郡（贡紫石英二十两今沂州）
高密郡（贡赀布十端牛黄一斤海蛤二十两今密州）
东牟郡（贡牛黄百二十八铢水葱席六领今登州）
范阳郡（贡绫二十疋今幽州）
河内郡（贡平纱十疋今怀州）
魏郡（贡白绵八疋白平八疋今魏州）
汲郡（贡绵三百两今卫州）
邺郡（贡纱十疋凤翮席六领胡粉百团今相州）
广平郡（贡平十疋今洺州）
清河郡（贡毡十领今贝州）
信都郡（贡绢二十疋绵二十屯今冀州）
平原郡（贡绢二十疋今德州）
饶阳郡（贡绢二十疋今深州）
河閒郡（贡绢三十疋今瀛州）
东莱郡（贡牛黄百二十二两今莱州）
景城郡（贡细簟四领细柳箱八十合糖蟹二十三坩鱧鮬三百五十梃今沧州）
常山郡（贡梨六百颗罗二十疋今恒州）
博陵郡（贡细绫千二百七十疋两窠细绫十五疋瑞绫二百五十五疋大独窠绫二十五疋独窠绫十疋今定州）
赵郡（贡锦五十疋今赵州）
钜鹿郡（贡丝布十疋今邢州）
博平郡（贡十疋今博州）
文安郡（贡绵三百两今莫州）
上谷郡（贡墨二百梃今易州）
乐安郡（贡绢十疋今棣州）
北平郡（贡蔓荆子四斤今平州）
密云郡（贡人参五斤今檀州）
妫川郡（贡麝香十颗今妫州）
渔阳郡（贡鹿角胶十斤今蓟州）
柳城郡（贡麝香十颗今营州）
归德郡（贡豹尾三枚今燕州）安东都护府（贡人参五斤）
武威郡（贡野马皮五张白小麦十石今凉州）
天水郡（贡龙须席六领芎藭四十斤今秦州）安西都护府（贡硇砂五十斤绯毡五领）北庭都护府（贡阴牙角五只速藿角十只阿魏截根二十斤）
交河郡（贡氎布十端今西州）
晋昌郡（贡草鼓子野马皮黄矾绛矾胡桐泪今瓜州）
西平郡（贡牸羊角十只今鄯州）
陇西郡（贡麝香十颗秦胶今渭州）
燉煌郡（贡棋子二十具石膏今沙州）
酒泉郡（贡肉苁蓉二十斤柏脉二十斤野马皮两张今肃州）
金城郡（贡麝香十颗〈鼠屯〉〈鼠多〉鼠六头今兰州）
安乡郡（贡麝香二十颗今河州）
同谷郡（贡蜡烛十条今成州）
和政郡（贡龙须席六领并青黄色今岷州）
武都郡（贡蜡烛十条蜜蜡羚羊角今武州）
临洮郡（贡麝香十颗今洮州）
怀道郡（贡麸金十两散金十两今宕州）
宁塞郡（贡麸金六两大黄戎盐今廓州）
合川郡（贡麝香二十颗今｛畾互｝州）
张掖郡（贡野马皮十张枸杞子六斗叶二十斤今甘州）
伊吾郡（贡阴牙角五只胡桐泪二十五斤今伊州）
广陵郡（贡蕃客锦袍五十领锦被五十张半臂锦百段新加锦袍二百领青铜镜十面莞席十领独窠细绫十疋蛇床子七斗蛇床仁一斗铁精一斤兔丝子一斤白芒十五斤空青三两造水牛皮甲千领并袋今扬州）
安陆郡（贡青纻十五疋今安州）
弋阳郡（贡葛十疋生石斛六十斤今光州）
义阳郡（贡葛十疋今申州）
庐江郡（贡丝布十疋石斛六十斤今庐州）
蕲春郡（贡白纻布十五端乌蛇脯今蕲州）同安郡（贡蜡五十斤石斛六十斤今舒州）
历阳郡（贡麻布十疋今和州）
锺离郡（贡丝布十疋今濠州）
寿春郡（贡丝布十疋生石斛五十斤今寿州）
齐安郡（贡紫纻布十端虻虫二斤今黄州）
淮阴郡（贡赀布十疋今楚州）
汉阳郡（贡麻赀布十疋今沔州）
江陵郡（贡白方文绫二十疋橘皮九十斤栀子五斤贝母七斤覆盆子三斤石龙芮一斤乌梅肉十斤今荆州）
永阳郡（贡纻练布十五疋今滁州）
襄阳郡（贡五盛碎石文库路真二具十盛花库路真二具今襄州）
南阳郡（贡丝布十疋今邓州）
淮安郡（贡绢十疋今唐州）
上洛郡（贡麝香三十颗今商州）
安康郡（贡麸金五两乾漆六斤杜仲二十斤椒目十斤黄蘖六斤枳实六斤枳壳十四斤茶芽一斤椒子一石雷丸五两今金州）
武当郡（贡麝香二十颗今均州）
房陵郡（贡麝香二十颗雷丸石膏苍矾石今房州）
汉东郡（贡绫十疋葛五疋覆盆子今隋州）
南浦郡（贡金五两今万州）
澧阳郡（贡柑子四百颗橘子七百颗龟子绫十疋五入簟四领恒山八斤蜀漆一斤今澧州）
云安郡（贡蜡百斤今夔州）
竟陵郡（贡白纻布一端今复州）
武陵郡（贡纻练布十端今朗州）
夷陵郡（贡茶二百五十斤柑子二千颗五加皮二斤杜若二斤芒硝四十斤鬼臼二斤蜡百斤今峡州）
南宾郡（贡苏薰席四领绵五疋今忠州）富水郡（贡白纻布十端今郢州）
巴东郡（贡蜡四十斤今归州）
汉中郡（贡红花百斤燕脂一升今梁州）
通川郡（贡绵三疋蜂香五斤药子二百颗今通州）
顺政郡（贡蜡六十斤今兴州）
巴川郡（贡牡丹皮十斤药子二百颗今合州）
清化郡（贡绵十疋今巴州）
洋川郡（贡白交梭十疋今洋州）
河池郡（贡蜡百斤今凤州）
益昌郡（贡丝布十疋今利州）
咸安郡（贡绵十疋今蓬州）
盛山郡（贡蜡四十斤车前子一升今开州）
始宁郡（贡绵十疋今壁州）
南平郡（贡葛五疋今渝州）
符阳郡（贡蜡五十斤药子二百颗今集州）
潾山郡（贡十疋买子木十斤，子一升今渠州）
丹阳郡（贡方文绫七疋水文绫八疋今润州）
晋陵郡（贡细青纻布十疋今常州）
吴郡（贡丝葛十疋白石脂三十斤蛇床子仁三升鯔鱼皮三十头魥鱼〈鱼昔〉五十头｛厌土｝胞七升肚鱼五十头春子五升嫩藕三百段今苏州）
馀杭郡（贡白编绫十疋橘子二千颗蜜姜二石今杭州）
会稽郡（贡朱砂十两白编绫十疋交梭十疋轻调十疋今越州）
馀姚郡（贡附子百枚今明州）
东阳郡（贡纸六千张绵六百两葛粉二十石今婺州）
新定郡（贡交梭二十疋竹簟一合今睦州）
信安郡（贡绵百屯纸六千张今衢州）
吴兴郡（贡纻布三十端今湖州）
临海郡（贡鲛鱼皮百张乾姜百斤乳柑六千颗金漆五升三合今台州）
永嘉郡（贡鲛鱼皮三十张今温州）
新安郡（贡纻布十五端竹簟一合今歙州）
长乐郡（贡蕉二十疋海蛤一斤今福州）
清源郡（贡绵二百两今泉州）
建安郡（贡蕉二十疋练十疋今建州）
临汀郡（贡蜡烛二十条今汀州）
漳浦郡（贡鲛鱼皮二十张甲香五斤今漳州）
潮阳郡（贡蕉十疋蚺蛇胆十枚鲛鱼皮十张甲香五斤石井银石水马今潮州）
宣城郡（贡白纻布十疋今宣州）
豫章郡（贡葛五十疋柑子六千颗今洪州）
鄱阳郡（贡麸金十两簟一合今饶州）
长沙郡（贡葛十五疋今潭州）
南康郡（贡竹布二十疋今虔州）
零陵郡（贡葛十疋石燕二百颗今永州）
临川郡（贡葛布十疋箭簳百万茎今抚州）
桂阳郡（贡白纻布十疋今郴州）
庐陵郡（贡白纻布二十端陟釐十斤今吉州）
浔阳郡（贡葛十疋生石斛十斤今江州）
江华郡（贡零陵香百斤白布十端今道州）
衡阳郡（贡麸金十四两今衡州）
江夏郡（贡银五十两今鄂州）
宜春郡（贡白纻布十疋今袁州）
巴陵郡（贡白纻布十疋今岳州）
邵阳郡（贡银二十两今邵州）
蜀郡（贡单丝罗二十疋高纻衫段二十疋今益州）
唐安郡（贡罗二十疋今蜀州）
濛阳郡（贡交梭二十疋今彭州）
德阳郡（贡弥布十疋纻布十疋今汉州）
通义郡（贡麸金八两柑子不限多少今眉州）
梓潼郡（贡绫十六疋今梓州）
巴西郡（贡双紃二十疋今绵州）
普安郡（贡丝布十疋苏薰席六领今剑州）
阆中郡（贡重连绫二十疋今阆州）
资阳郡（贡麸金七两柑子不限多少今资州）
临邛郡（贡丝布十疋今邛州）
通化郡（贡麝香六十枚扇香十枚齐香十枚颗香二十枚今茂州）
交川郡（贡麝香三十枚当归七斤羌活五斤野狐尾五枚今松州）
越巂郡（贡丝布十疋进刀子靶六十枚今巂州）
南溪郡（贡葛十疋六月进荔枝煎今戎州）
遂宁郡（贡樗蒲绫十五疋乾天门冬百一十斤今遂州）
南充郡（贡丝布十疋今果州）
仁寿郡（贡细葛五疋今陵州）
犍为郡（贡麸金五两今嘉州）
卢山郡（贡金落雁木今雅州）
泸川郡（贡葛十疋今泸州）
阳安郡（贡绵十疋柑子不限多少今简州）
安岳郡（贡葛十疋天门冬煎四斗今普州）
洪源郡（贡蜀椒一石今黎州）
阴平郡（贡麝香二十颗白蜜一石今文州）
同昌郡（贡麝香十颗今扶州）
江油郡（贡麸金六两羚羊角六具今龙州）
临翼郡（贡麝香三十四颗氂牛尾五斤当归十斤今翼州）
归诚郡（贡麝香六颗氂牛尾五斤当归二十斤今悉州）
静川郡（贡麝香六颗当归十斤羌活十斤氂牛尾五斤今静州）
恭化郡（贡麝香十五颗当归十斤羌活十斤今恭州）
维川郡（贡麝香二十颗氂牛尾十斤今维州）
和义郡（贡班布六疋今荣州）
云山郡（贡麝香十颗黑氂牛尾二斤今奉州）
蓬山郡（贡麝香十颗当归十斤羌活十斤今柘州）
黔中郡（贡蜡五十斤今黔州）
卢溪郡（贡光明砂四斤今辰州）
灵溪郡（贡朱砂十斤茶芽一百斤今溪州）
潭阳郡（贡麸金八两今巫州）
卢阳郡（贡光明砂一斤今锦州）
清江郡（贡黄连一斤蜡十斤黄子二百颗今施州）
涪陵郡（贡连头獠布十段今涪州）
宁夷郡（贡蜡五十斤今思州）
义泉郡（贡蜡烛十条今夷州）
龙标郡（贡蜡二十斤今业州）
南川郡（贡布五端今南州）
南海郡（贡生沈香七十斤甲香三十斤石斛二十斤鼊皮三十斤蚺蛇胆五枚詹糖香二十五斤藤簟二合竹簟五领今广州）
始安郡（贡银百两今桂州）安南都护府（贡蕉十端槟榔二千颗〈鱼廷〉鱼皮二十斤蚺蛇胆二十枚翠毛二百合）
普宁郡（贡朱砂二十斤水银二十斤今容州）
始兴郡（贡锺乳二十四斤十二两二分竹子布十五疋石斛二十斤今韶州）
临贺郡（贡银三十两今贺州）
连山郡（贡细布十疋锺乳十两今连州）
高要郡（贡银二十两今端州）
平乐郡（贡银二十两今昭州）
新兴郡（贡银五十两蕉五疋今新州）
南潘郡（贡银二十两今潘州）
陵水郡（贡银二十两今辨州）
高凉郡（贡银二十两蚺蛇胆二枚今高州）
海康郡（贡丝电四疋今雷州）
临江郡（贡银二十两今龚州）
浔江郡（贡银二十两今浔州）
蒙山郡（贡麸金十两今蒙州）
开江郡（贡班布五端今富州）
修德郡（贡银二十两今严州）
临封郡（贡银二十两石斛十小斤今封州）
南陵郡（贡银二十两石斛十小斤今春州）
招义郡（贡银二十两今罗州）
日南郡（贡象牙二根犀角四根沈香二十斤金薄黄屑四石今驩州）
定川郡（贡银二十两今牢州）
怀德郡（贡银二十两今窦州）
宁浦郡（贡银二十两今横州）
象郡（贡银二十两今象州）
开阳郡（贡石斛三斤银二十两今泷州）
感义郡（贡银二十两今藤州）
平琴郡（贡银二十两今平琴州）
合浦郡（贡银二十两今廉州）
连城郡（贡银二十两今义州）
玉山郡（贡玳瑁二具鼊皮六十斤翠毛三百合甲香二斤今陆州）
宁仁郡（贡银二十两今党州）
怀泽郡（贡细白纻布十端今贵州）
龙城郡（贡银二十两今柳州）
铜陵郡（贡石斛二十小斤银二十两今勤州）
海丰郡（贡五色藤镜匣一具蚺蛇胆三枚甲煎二两〈鱼廷〉鱼皮三筌台一今循州）
晋康郡（贡银二十两今康州）
恩平郡（贡银二十两今恩州）
珠崖郡（贡银二十两真珠二斤玳瑁一具今崖州）
万安郡（贡银二十两今万安州）
延德郡（贡藤盘一今振州）


兵一
兵序
三皇无为，天下以治。五帝行教，兵由是兴，所谓 大刑用甲兵，而陈诸原野 ，於是有补遂之战，阪泉之师。若制得其宜则治安，失其宜则乱危。
商周以前，封建五等，兵遍海内，强弱相并。秦氏削平，罢侯置守，历代因袭，委政郡县。缅寻制度可采，唯有汉氏足徵：重兵悉在京师，四边但设亭障；又移天下豪族，辏居三辅陵邑，以为强幹弱枝之势也。或有四夷侵轶，则从中命将，发五营骑士，六郡良家。贰师、楼船、伏波、下濑，咸因事立称，毕事则省。虽卫、霍之勋高绩重，身奉朝请，兵皆散归。斯诚得其宜也。其后若王纲解纽，主权外分，藩翰既崇，众力自盛，问鼎轻重，无代无之，如东汉之董卓、袁绍，晋之王敦、桓玄，宋谢晦、刘义宣，齐陈达、王敬则，梁侯景，陈华皎，后魏尔朱荣、高欢之类是矣。斯诚失其宜也。
国朝李靖平突厥，李勣灭高丽，侯君集覆高昌，苏定方夷百济，李敬玄、王孝杰、娄师德、刘审礼皆是卿相，率兵御戎，戎平师还，并无久镇。其在边境，唯明烽燧，审斥候，立障塞，备不虞而已。实安边之良算，为国家之永图。玄宗御极，承平岁久，天下乂安，财殷力盛。开元二十年以后，邀功之将，务恢封略，以甘上心，将欲荡灭奚，契丹，翦除蛮、吐蕃，丧师者失万而言一，胜敌者获一而言万，宠锡云极，骄矜遂增。哥舒翰统西方二师，安禄山统东北三师，践更之卒，俱授官名；郡县之积，罄为禄秩。（开元初，每岁边费约用钱二百万贯，开元末已至一千万贯，天宝末更加四五百万矣。按兵部格，破敌战功各有差等，其授官千才一二。天宝以后，边帅怙宠，便请署官，易州遂城府、坊州安台府别将、果毅之类，每一制则同授千馀人，其馀可知。虽在行閒，仅无白身者。关辅及朔方、河、陇四十馀郡，河北三十馀郡，每郡官仓粟多者百万石，少不减五十万石，给充行官禄。暨天宝末，无不罄矣。麋耗天下，若斯之甚。）於是骁将锐士、善马精金，空於京师，萃於二统。边陲势强既如此，朝庭势弱又如彼，奸人乘便，乐祸觊欲，胁之以害，诱之以利。禄山称兵内侮，未必素蓄凶谋，是故地逼则势疑，力侔则乱起，事理不得不然也。
昔汉祖分裂土地，封建王侯，吴芮独卑弱而忠，韩、彭皆强大而悖。贾谊睹七国之盛，献书云： 治天下者，令海内之势，如身之使臂，臂之使指，莫不制从。若惮而不能改作，末大本小，终为祸乱。 文景因循莫革，遂致诛错之名。向使制置得其適宜，诸侯孰不信顺？奸谋邪计，销於胸怀，岂复有干纪作乱之事乎！语曰 朝为伊、周，夕成桀、跖 ，形势驱之而至此矣。又兵法曰： 将者，人之司命，国家安危之主。 固当先之以中和，后之以材器。或未驯其性，苟求其用，授以銛刃，委之专宰，利权一去，物情随之，噬脐之喻，不其然矣。
夫戎事，有国之大者。自昔智能之士，皆立言作训。其胜也，或验之风鸟七曜，或参以阴阳日辰；其教阵也，或目以天地五行，或变为龙蛇鸟兽。人之聪颖，方列轩冕，知吉凶冠婚之礼，习庆吊俯仰之容，稍或非精，则乖常度。故仲尼入庙，每事皆问，是必不免有所失也。矧其万千介夫，出自闾井，若使心存进退之令，耳听金鼓之声，手俟击刺之宜，足趋鹅鹳之势，随地形而变阵，飚驰电发之疾，因我便而乘敌，胜负顷刻之间，事繁目多，应机循古，得不令众心系名数而无暇，安能奋勇锐而争利哉！以愚管窥，徒有其说，只恐虽教亦难必成。然其训士也，但使闻鼓而进，闻金而止，坐作举措，左旋右抽，识旗帜指麾，习器械利便，斯可矣。其抚众也，有吮痈之恩，投醪之均，挟纊之感，行令之必，（赏罚之命。）斯可矣。此乃用无弱卒，战无坚敌，而况以直伐曲、以顺讨逆者乎！若以风鸟可徵，则谢艾枭鸣牙旗而克麻秋，宋武麾折沈水而破卢循；若以日辰可凭，则邓禹因癸亥克捷，后魏乘甲子胜敌；略举一二，不其证欤？似昔贤难其道，神其事，令众心之莫测，俾指顾之皆从。
语有之曰： 天时不如地利，地利不如人和。 诚谓得兵术之要也。以为孙武所著十三篇，旨极斯道，故知往昔行师制胜，诚当皆精其理。今辄捃摭与孙武书之义相协，并颇相类者纂之，庶披卷足见成败在斯矣。（凡兵以奇胜，皆因机而发，但取事颇相类，不必一二皆同，览之者幸察焉。其与孙子义正相协者，即朱书其目；颇相类者，即与墨书。其法制可適於今之用者，亦附之於本目之末。）
第一叙兵收众选择（附）立军今制（附）论将搜才（附）
第二法制杂教令（附）
第三料敌制胜敌十五形帅十过（附）察而后动验虚声知无实敌降审察
第四间谍行师先在量力不可穷兵临敌易将军政不一必败军无政令败推诚示信示义
第五抚士明赏罚赏宴不均致败行赏安众分赏取敌行赏招降示惠招降军师志坚必胜军将骄败敌屡胜骄不备可败军行自表异致败师行众悲恐则败声感人（附）守则有馀守拒法（附）
第六示弱示怯示缓声言击东其实击西示形在彼而攻於此示无备设伏取之示强敌军攻城久不下师老击败之
第七佯败引退取之伪称败怠敌取之引退设伏取之声言退诱敌破之引退设伏潜兵袭其营设伏引敌斗袭其营示退乘懈掩袭敌退追奔纵敌退於归路设伏取之兵机务速掩袭甘言厚币乘懈袭之
第八避锐坚壁持久候隙破之坚壁挫锐不战挫锐敌饥以持久弊之因敌饥乘其弊而取之因敌三鼓气衰败之致敌力疲夹攻败之阵久疲致败出其不意击其不备攻其不整先设备而胜
第九以逸待劳师不袭远饵敌取胜军胜虏掠被追袭多败抽军（附）卑辞怠敌取之称降及和因懈败之两军相对取背破之两军相对继遣军助即胜兵多力有馀宜分军相继我寡敌众自远至乘疲败之挑战敌处高勿攻敌党急之则合缓之则离假讬安众
第十行军下营审择其地乡导下营斥候并防捍及分布阵（附）先据要地及水草识水泉隔山取水越山度险（附）据仓廪
第十一攻其必救（先取根本同）军师伐国若中路城大兵多须下方过必攻其易轻易致败乘敌乱而取之分敌势破之审敌势破之（附）布阵大势分易败惜军势力少分军必败
第十二按地形知胜负自战其地则败据险隘塞险则胜否则败死地勿攻总论地形（附）励士决战众寡势百相悬励士攻其帅乘卒初锐用之激怒其众
第十三围敌勿周围师量无外救缓攻取之攻城战具（附）绝粮道及辎重火攻火兵火兽火禽火盗火弩（附）乘风取胜水攻水平及水战具（附）敌半涉水击必胜军行渡水（附）御敌水军绝下流败之
第十四因机设权多方误之先攻其心夺敌心计
第十五敌无固志可取之归师勿遏大阵动则乱因乘之而败先设伏乘势逐敌败之乘胜乘势先声后实因敌惧遂取之推人事破灾异散众风云气候杂占
叙兵
孙子曰： 兵者，国之大事，死生之地，存亡之道，不可不察。故经之以五，校之计而索其情：（谓下五事，彼我之情。）一曰道，（德化。）二曰天，（惠覆。）三曰地，（慈爱。）四曰将，（经略。）五曰法。（制作。）道者，令人与上同意也，（谓导之以政令，齐之以礼教也。）故可与之死，与之生，而人不佹。（佹者，疑也。上有仁施，下能致命也。故与处存亡之难，不畏倾危之败。若晋阳之围，沈灶生蛙，人无叛疑心矣。）天者，阴阳、寒暑、时制也。地者，远近、险易、广狭、死生也。（言以地形势不同，因时制度。）夫未战而庙算胜者，得算多也；未战而庙算不胜者，得算少也。多算胜，少算不胜，而况无算乎！吾以此观之，胜负易见也。凡用兵之法，日费千金，然后十万之众举矣。久暴师则国用不足。夫顿兵挫锐，力屈货殚，则诸侯乘其弊而起，虽有智者，不能善其后也。（虽当时有用兵之术，不能防其后患。）兵闻拙速，（虽拙，有以速胜。）未睹巧之久者也。（言其无也。）故善用兵者，役不再藉，粮不三载；（藉，犹赋也。言初赋人便取胜，不复归国发兵也。始载粮，遂因食於敌，还方入国。因衅而动，兼惜人力，舟车之运，不至於三也。）取用於国，因粮於敌，故军食可足。（兵甲战具，取用国中，粮食因敌也。取资用於我国，因粮食於敌家也。晋师馆穀於楚是也。）兵久而国利者，未之有也。（言兵者凶器，久则生变。若智伯围赵，逾年不归，卒为襄子所擒，身死国分。故新序传曰： 好战穷武，未有不亡者也。 ）不尽知用兵之害者，不能得用兵之利也。（言谋国动军行师，不先虑危亡之祸，则不足使利也。若秦伯见袭郑之利，不顾崤函之败；吴王矜伐齐之功，而忘姑苏之祸。）凡用兵之法，全国为上，破国次之；（敌国来服为上，以兵击破为次。）全军为上，破军次之；（万二千五百人为军。）全卒为上，破卒次之；（一校下至百人。）全伍为上，破伍次之。（百人以下至五人也。）百战百胜，非善之善者；不战而屈人之兵，善之善者。（未战而敌自屈服。）故君之所以患於军者三：不知军之不可以进而谓之进，不知军之不可以退而谓之退；是谓之縻军。（縻，御也。縻为反。君不知军之形势，而欲从中御也。故太公曰： 国不可以从外治，兵不可以从中御。 ）不知军中之事，而欲同军中之政，则军士惑矣；（军容不入国，国礼不可以治兵也。夫治国尚礼让，兵贵於权诈，形势各异，教化不同。而君不知其变，军国一政，以用治民，则军士疑惑，不知所措。故兵经曰 在国以信，在军以诈 也。）不知三军之权，而欲同三军之任，则军士疑矣。（不得其人之意志知之。君既闇於用臣，不知权变，而谬以为势位，授非其人，则举措失所，军覆败也。若赵不用广武君，而任成安君。）三军既惑且疑，则诸侯之难至矣。 （三军之众，疑其所任，惑其所为，则邻国诸侯，因其乖错，作难而至也。故太公曰 疑志不可以应敌 也。）
甲兵之用，其来尚矣。周因井田，以定兵赋。夏官司马掌军戎，天子六军，诸侯大国三军，次国二军，小国一军。（井田之制；地方一里为井，井十为通，通十为成，成方十里；成十为终，终十为同，同方百里；同十为封，封十为畿，畿方千里。有税有赋，税以足食，赋以足兵。故四井为邑，四邑为丘。丘，十六井也，有戎马一疋，牛三头。四丘为甸。甸，六十四井也，有戎马四疋，兵车一乘，牛十二头，甲士三人，步卒七十二人，干戈备具，是谓乘马之法。一同百里，提封万井，除山川沈斥、城池邑居、园囿术路三千六百井，定出赋六千四百井，戎马四百疋，兵车百乘，此卿大夫采地之大者也。一封三百一十六里，提封十万井，定出赋六万四千井，戎马四千疋，兵车千乘，此，诸侯之大者。天子畿方千里，提封百万井，定出赋六十四万井，戎马四万疋，兵车万乘。於是戎马、车徒、干戈素具矣。术音遂。）春蒐，夏苗，秋狝，冬狩，讲武习艺，无阙於时。（具军礼篇。历代皆同。）以九伐之法正邦国：凭弱犯寡则眚之，（眚，犹瘦，四面削其地。）贼贤害民则伐之，暴内陵外则坛之，（坛，读为墠。谓置之空墠之地，出其君，更立其次贤也。）野荒民散则削之，负固不服则侵之，贼杀其亲则正之，（执治其罪。）放弑其君则残之，（残灭之。）犯令陵政则杜之，（杜塞，使不得与邻国交通。）外内乱，鸟兽行，则灭之。（谓有禽兽之行。）此禁暴靖民之大略也。
洎周衰，齐、晋、吴、楚迭为霸国，更相吞灭，以至七雄。班孟坚有言曰： 当是时也，吴有孙武，齐有孙膑，魏有吴起，秦有商鞅，皆擒敌立胜，垂著篇籍。故齐愍以技击强，（兵家之技巧，习手足，便器械，积机关，以立攻守之胜。）魏惠以武卒奋，（奋，盛起也。）秦昭以锐士胜。（锐，勇利也。）若齐之技击，得一首则受赐金。事小敌脆，则偷可用也；（偷，谓苟且。）事钜敌坚，则涣然离矣。（钜，大也。涣然，散貌。）是亡国之兵也。魏氏武卒，衣三属之甲，（上身一，髀裈一，缴一，凡三属也。属，联也。）操十二石之弩，负矢五十个，置戈其上，冠胄带剑，赢三日之粮，（胄，兜鍪也。冠胄带剑者，冠兜鍪而又带剑也。赢，谓担负也。）日中而趋百里，（一日之中也。）中试则复其户，利其田宅。（试之而中科条也。复，谓免其赋税也。利田宅者，给其便利之处也。中，竹仲反。复，方目反。）如此，其地虽广，其税必寡，其气力数年而衰。是危国之兵也。秦人，其生民也陿阨，其使人也酷烈。（陿，地小也。陿，固也。酷，重厚也。烈，猛威也。）狃之以赏庆，导之以刑罚，（狃，串习也。）使其民所以要利於上者，非战无由也。功赏相长，五甲首而隶五家，（能得著甲者五人首，使得隶役五家，是为相君长也。）是最为有数，故能四代胜於天下。然皆干赏蹈利之兵耳，未有安制矜节之理也。（矜，持也。）虽地广兵彊，鳃鳃常恐天下之一合而共轧己也。（鳃，惧貌也。轧，践轹也。鳃音先祀反。轧音於黠反。）然则齐桓、晋文之兵，可谓入其域而有节制矣，（入王兵之域，而未尽善也。）犹未本仁义之大统也。故齐之技击不可以遇魏之武卒，魏之武卒不可以直秦之锐士，（直，亦当也。）秦之锐士不可以当桓、文之节制，桓、文之节制不可以敌汤、武之仁义。老氏曰： 善师者不陈，善陈者不战，善战者不败，善败者不亡。 若夫舜脩百僚，咎繇作士，命以 蛮夷猾夏，寇贼奸宄 ，刑无所用，所谓善师不陈者也。汤、武征伐，陈师誓众，而放擒桀、纣，所谓善陈不战者也。齐桓南服彊楚，使贡周室，北伐山戎，为燕开路，存亡继绝，功为伯首，所谓善战不败者也。楚昭王遭阖庐之祸，国灭出亡，父老送之。王曰： 父老返矣！何患无君？ 父老曰： 有君如是其贤也！ 相与从之。或奔走赴秦，号哭请救，秦人为之出兵，昭王返国，所谓善败不亡者也。若秦因四代之胜，据河山之阻，任用白起、王翦豺狼之徒，奋其爪牙，禽猎六国，以并天下。穷武极诈，士民不附，卒隶之徒，还为雠敌，猋起云合，果共轧之。斯为下矣。 （猋音标。）
管子曰： 夫为兵之数，存乎聚财，论工，（造军器。）制器，（兵器。）选士，政教，（军中号令。）服习，（谓便习武艺。）遍知天下，（谓遍知其地形隘易，主将工拙，士卒勇怯也。）明於机数。此八者，皆须无敌。故兵未出境，而无敌者八悉备，然后能正天下。 又曰： 凡人之所以守战至死而不德其上者，（或守或战，虽复至死，不敢恃之以德於上，则有数存焉於其閒，故至於此也。）曰：大者，亲戚坟墓之所在也，（一变。）田宅富厚足居也；（二变。）不然，则州党与宗族足怀乐也；（三变。）不然，则上之教训习俗慈爱之於民也厚，无所往得之也；（君之恩厚，皆在於民，无所他往，故得民致死。四变也。）不然，则山林泽谷之利足生也；（五变。）不然，地形险阻，易守而难攻也；（六变。）不然，则罚严而可畏也，赏明而足劝也；（七变。）不然，则有深怨於敌人也；（八变。）不然，则有厚功於上也。（功厚则禄多，故亦自为战，而不德於君。九变。）今恃不信之人，而求以利用不守之民，而欲以固将不战之卒，而幸以胜，此兵之三闇。
汉文帝时，匈奴屡入寇，晁错上书论备边之要。其略曰： 丈五之沟，渐车之水，（渐音子廉反。）陵阜崎岖，积石相接，此步兵之地，车骑二不当一。平原广泽，漫衍相属，此车骑之地，步兵十不当一。候视相及，川谷分限，此弓弩之地，短兵百不当一。两阵相近，平地浅草，此长戟之地，刀楯三不当一。草木蒙茏，枝叶蔚茂，此矛鋋之地，长戟二不当一。穹崇险隘，阻阨相视，此刀楯之地，弓弩三不当一。 （卫公李靖曰： 危阪高陵，谿谷阻难，则用步卒。平原广衍，草浅地坚，则用车。追奔逐北，乘虚猎散，反覆百里，则用骑。故步为腹心，车为羽翼，骑为耳目，三者相待，参合迺行。 具边防匈奴篇。）
宋文帝元嘉中，每岁为后魏侵境，令朝臣博议。何承天陈备边之要，其大略：一曰移远就近，以实内地；二曰浚复城隍，以增阻防；三曰纂偶车牛，以饬戎械；四曰计丁课仗，勿使有阙。（具边防拓跋氏篇。）
收众
后汉建安中，刘表为荆州牧，（今江陵郡。）刘备时在荆州，众力尚少。诸葛亮曰： 荆州非少人也，而著籍者寡，平居发调，即人心不悦。可语刘荆州，令凡有游户，皆使自实，因录以益众可也。 备言其计，故表众遂强。
选择（附）
大唐卫公李靖兵法曰： 诸兵士将战，身貌尫弱，不胜衣甲。又戎具所施，理须坚劲，须简取强兵，并令试练器仗。兵须胜举衣甲，器仗须彻札陷坚。须取甲，试令斫射，然始取中。
立军
周制：万二千五百人为军，军将皆命卿；二千五百人为师，师帅皆中大夫；五百人为旅，旅帅皆下大夫；百人为卒，卒长皆上士；二十五人为两，两司马皆中士；五人为伍，伍皆有长。（军、师、旅、卒、两、伍，皆众名。伍一比，两一闾，卒一族，旅一党，师一州，军一乡，家所出人也。按司马法，二十五人为两，四两为卒，百人也；五卒为旅，五百人也；五旅为师，二千五百人也；五师为军，万二千五百人也。万二千象十二月，五百象闰也。）
管子言於齐桓公曰： 欲正卒伍，脩甲兵，则大国亦将为之。君有征战之事，则小国有守圉之备矣。公欲速得意於天下诸侯，则事有所隐而政有所寓。（不明习其兵事，故曰事有所隐。军政寓之田猎，故曰政有所寓。）公作内政而寓军令焉：三分齐国，为高子之里，为国子之里，为公之里，以为三军。择其贤人，使为里君。（每里皆使贤者为君。）乡有行伍卒长，则其制令，且以田猎，因以赏罚，（因田猎之功过，寄行赏罚。）则百姓通於军事矣。 於是乃制五家以为轨，轨为之长；十轨为里，里有司；四里为连，连为之长；十连为乡，乡有良人，以为军令。是故五家为轨，故五人为伍，轨长率之；十轨为里，故五十人为小戎，里有司率之；四里为连，故二百人为卒，连长率之；十连为乡，故二千人为旅，乡良人率之；五乡一帅，故万人为一军，五乡之帅率之。三军：故有中军之鼓，（中军，则公之里率也。）有高子之鼓，有国子之鼓。春以田，曰蒐振旅；（因寓军政，而且整旅。）秋以田，曰狝治兵。（顺杀气，因治兵。）是故卒伍政定於里，军旅政定於郊，内教既成，令不得迁徙。故卒伍之人，人与人相保，家与家相受。少同居，长同游，祭祀同福，死丧同恤，祸福同忧，居处同乐，行作同和，哭泣同哀。是故夜战，其声相闻，足以无乱；昼战，其目相见，足以相识，欢欣足以相死。是故以守则固，以战则胜。君有此教士三万人，以横行於天下。（教士，谓先教习之士。）
司马穰苴曰： 五人为伍，十伍为队，一军凡二百五十队，馀奇为握奇。故一军以三千七百五十人，为奇兵队七十有五，以为中垒，守地六千尺，积尺得四里，以中垒四面乘之，一面得地三百步，垒内有地三顷，馀百八十步。正门为握奇，大将军居之，六纛、五麾、金鼓、府藏、辎积皆中垒。外馀八千七百五十人，队百七十五，分为八陈，六陈各有千九十四人，六陈各减一人，以为一陈之部署。举一军则千军可知。 （凡兵者，有四正四奇，或合而为一，或离而为八，是曰八陈。故以正合为奇胜也。）
一说： 凡立军，一人曰独，二人曰比，三人曰参，比参曰伍，五人为烈，（烈有头。）二烈为火，（十人，有长，立火子。）五火为队，（五十人，有头。）二队为官，（百人，立长。）二官为曲，（二百人，立候。）二曲为部，（四百人，立司马。）二部为校，（八百人，立尉。）二校为裨，（千六百人，立将军。）二裨为军。 （三千二百人，有将军、副将军也。）
大唐卫公李靖兵法曰：
诸大将出征，且约授兵二万人，即分为七军。如或少，临时更定。（大率十分之中，以三分为奇兵。）中军四千人，内取战兵二千八百人，（五十人为一队。）计五十六队。战兵内，弩手四百人，弓手四百人，马军千人，跳荡五百人，奇兵五百人。左右虞候各一军，每军各二千八百人，内各取战兵千九百人，共计七十六队。战兵内，每军弩手三百人，弓手三百人，马军五百人，跳荡四百人，奇兵四百人。左右厢各二军，军各二千六百人，各取战兵千八百五十人。战兵内，每军弩手二百五十人，弓手三百人，马军五百人，跳荡四百人，奇兵四百人。马步通计，总当万四千，共二百八十队当战，馀六千人守辎重。
诸围三径一，尺寸共知，复造幕，尺丈已定。且以二万人为军，四千人为营在中心，左右虞候、左右厢四军共六总管，各一千人为营，兵多外面，逐长二十七口幕，横列十八，六面援中军。六总管下，各更有两营。其虞候两营，兵多外面，逐长二十七口幕，横列十八口幕。四总管有营，外面逐长二十二口幕，横列各十八口幕，四步下，计当千一百三十六步。又有十二营街，各别阔十五步，计当百八十步，通前当千三百十六步。以围三径一取中心竖径，当四百二十九步以下。下营之时，先定中心，即向南北东西各步二百十四步，并令南北东西及中心标端。四面既定，即斜角更安四标，准南北令端。从此以后，分擘配营极易。计二万兵，除守辎重六千人，马军四千人，步兵令当二百队，别取六步三尺二寸地，并冲塞总尽。若地土宽广，不在贼庭，即五步以上下幕准算折；若地狭，安置不得，即须逐角长斜算计尺寸，一依下营法。
凡以五十人为队，其队内兵士，须结其心。每三人自相得意者，结为一小队；又合三小队得意者，结为一中队；又合五中队为一大队。馀欠五人：押官一人，队头执旗一人，副队头一人，左右傔旗二人，即充五十。至於行立前卻，当队并须自相依附，如三人队失一人者，九人队失小队二人者，临陈日仰押官、队头便斩不救人。陈散，计会队内少者，勘不救所由，斩。
今制（附）
每军：大将一人，（别奏八人，傔十六人。）副二人，（分掌军务。奏、傔减大将半。）判官二人，典四人，总管四人，（二主左右虞候，二主左右押衙。傔各五人。）子将八人，（委其分行陈，辨金鼓及部署。傔各二人。）执鼓十二人，吹角十二人，司兵、司仓、司骑、司胄、城局各一人。每队五十人：押官一人，队头一人，副二人，旗头一人，副二人，火长五人。（六分支甲，八分支头牟，四分支戟，一分支弩，一分支棒，三分支弓箭，一分支枪，一分支排，八分支佩刀。）
纛，大将六口，中营建，出引。军门旗二口，色红，八幅，出前列。门鎗二根，以豹尾为刃榼，（苦盍反。）出居红旗后，止居帐门前左右。五方旗五口，中营建，出随六纛后，在营亦於纛后，随方而建。严警鼓十二面，营前左右行队列各六面，在六纛后。角十二具，於鼓左右各列六具，以代金。队旗二百五十口，尚色图禽兽与本陈同。五幅认旗二百五十口，尚色图禽兽与诸队不同，各自为志认，出居队后，恐士卒交杂。陈将门旗，各任所色，不得以红，恐乱大将陈。将鼓百二十五面，恐设疑警敌用。（每队驴六头，幕五口。每火锅一。乾粮麨袋（以皮为之），不然，马盂，刀子，错子，钳子，钻子，药袋，火石袋，盐袋（用夹帛），解结锥，葱奴，抹额，六带帽子，毡帽子，摊子，〈革忽〉〈革蒙〉（〈革忽〉，莫忽反。〈革蒙〉音孔），锯，凿：各二分。镰四分，切草刀二分，行布槽一分，大小瓢二分。马军：鞍辔、革带、披毡、被马毡皆二，绊、插、揵，每马一疋，韦皮条各皆三。揵音健。）
论将
孙子曰： 将者，智、信、仁、勇、严也。故知兵之将，人之 司命 ，国家安危之主也。将者，国之辅。辅周则国必强，将周密，谋不洩。辅隙则国必弱。（形见外也。）
春秋时，楚围宋，晋侯将救之。於是乎蒐於被庐，作三军，谋元帅。（中军帅也。）赵衰曰： 郤縠可。（衰，初危反。）臣亟闻其言矣，说礼乐而敦诗书。诗书，义之府也；礼乐，德之则也；德义，利之本也。夏书曰： 赋纳以言，明试以功，车服以庸。 （尚书虞夏书也。赋纳以言，观其志也；明试以功，考其事也；车服以庸，报其劳也。赋，犹取也。庸，功也。）君其试之！ 乃使郤縠将中军，郤溱佐之。狐毛将上军，狐偃佐之。（狐毛，偃之兄也。）栾枝将下军，先轸佐之。荀林父御戎，魏犨为右。（荀林父，中行桓子也。犨，赤周反。）终胜楚於城濮。
战国秦与赵兵相距长平，赵孝成王使赵奢之子为将。蔺相如曰： 王以名使人，若胶柱而鼓瑟耳。此子徒能读其父奢书传，不知合变也。 赵王不听。奢子自少时学兵法，言兵事，以天下莫能当。尝与其父言兵事，奢不能难，然不谓善。其母问奢，奢曰： 兵，死地也，而乃易言之。赵若以为将，破赵军者必是儿也。 及是，其母上书具言不可，曰： 始妾事其父，时为将，大王及宗室所赏赐者，尽以予军吏士大夫，受命之日，不问家事。今此儿为将，东向而朝，军吏无敢仰视者，王所赐金帛，归藏於家，而日视便利田宅买之。王以为何如其父？且父子异心，愿王勿遣。 王曰： 吾已决矣。 其母因曰： 即有不称，妾得无随罪乎？ 王许诺之。遂与秦军战，死，军败，数十万众降秦，秦悉坑之。
汉文帝时，匈奴大入朝那，杀北地都尉卬。帝以问冯唐： 安得廉颇、李牧为将也？ 唐对曰： 臣闻上古王者之遣将也，跪而推毂，曰： 阃以内者，寡人制之；阃以外者，将军制之。军功爵赏，皆决於外，归而奏之。 此非虚言也。臣大父言，李牧之为赵将居边，军市之租皆自用飨士，赏赐决於外，不从中御也。委任而责成功，故李牧乃得尽其智能，选车千三百乘，彀骑万三千疋，百金之士十万，是以北逐单于，破东胡，灭澹林，西抑强秦，南支韩、魏。当是之时，赵几霸。会赵王迁，其母倡也。王迁立，乃用郭开谗，卒诛李牧，令颜聚代之。是以兵破士北，为秦所灭。今臣窃闻魏尚为云中守，其军市租尽以给士卒，出私养钱，五日一椎牛，飨宾客军吏舍人，是以匈奴远避，不近云中之塞。虏曾一入，尚率车骑击之，所杀甚众。夫士卒尽家人子，起田中从军，安知尺籍伍符。终日力战，斩首捕虏，上功幕府，一言不相应，文吏以法绳之。其赏不行，而吏奉法必用。臣愚，以谓陛下法太明，赏太轻，罚太重。且云中守魏尚坐上功首虏差六级，陛下下之吏，削其爵，罚作之。由此言之，陛下虽得廉颇、李牧，不能用。 文帝悦。是日令冯唐持节赦魏尚，复以为云中守，而拜唐为车骑都尉。
汉武帝以李广为未央卫尉，而程不识亦为长乐卫尉。不识故与广俱尝屯边，而广行无部伍行陈，就善水草屯止，人人自便，不击刁斗以自卫，（以铜作鐎器，受一斗，昼取饮食，夜击持行，名曰刁斗。鐎音谯，形如鋗。鋗音火玄反，即銚也。俗呼铜銚，音挑。）幕府省约束文籍事，然亦远斥候，未尝遇害。程不识正部曲行伍营陈，击刁斗，士吏治军簿至明，军不得休息，然亦未尝遇害。不识曰： 李广军极简易，然虏卒犯之，而无以禁；其士卒亦佚乐，咸为之死。我军虽烦扰，然虏亦不得犯我。 是时汉边郡李广、程不识皆为名将，然匈奴畏广之略，士卒亦多乐从广而苦程不识。
后汉末，曹公征张鲁於汉中，使张辽与乐进、李典等将七千馀人守合肥，教与护军薛悌，署函边曰 贼至乃发 。俄而吴主孙权率十万众围合肥，乃共发，教云： 若孙权至者，张、李将军出战；乐将军守，护军勿得与战。 诸将皆疑。辽曰： 公征在外，比救至，彼破我必矣。是以教指及其未合逆击之，折其盛势，以安众心，然后可守。成败之机，在此一战，诸君何疑？ 李典亦与辽同。於是辽夜募敢死之士，得八百人，椎牛飨将士，明日大战。平明，辽被甲持戟，先登陷阵，杀数十人，斩二将，大呼自名，冲垒入，至权麾下，权大惊，众不知所为，走登高冢，以长戟自守。辽叱权，权不敢动，遥见所将众少，乃聚围辽数重。辽左右麾围，直前急击，围开，辽将麾下数十人得出，馀众号呼曰： 将军弃我乎！ 辽复还突围，拔出馀众。权人马皆披靡，无敢当者。自朝战至日中，吴人夺气。还修守备，众心乃安，诸将咸服。权攻合肥十馀日，城不可拔，乃引退。辽率诸军追击之，几复获权。（孙盛曰： 夫兵固诡道，奇正相资，若群帅不和，则弃师之道也。至於合淝之守，悬弱无援，专任勇者则好战生患，专任怯者则惧心难保。且彼众我寡，必怀贪惰；以致命之兵，击贪惰之卒，其势必胜。胜而后守，则必固。是以魏武杂选武力，参以同异，为之密教，即宣其用，事至而应，若合符契矣。 ）
○搜才
（附凡为将统戎，在知士之器局。当设科目，差等优异，应机而任，以收其效。）
选士之科：沈谋密略出人者；词辩纵横，能移夺人之性情，堪辩说者；能往来听言语，览视四方之事，军中之情伪，日列於前者；能得敌之主佐、门庐、请谒之情，堪间谍者；能知山川险易，行止形势，利害远近，井泉水草，迳路迂直，堪乡导者；巧思出人，制造五兵及攻守器械者；引彊彻札，戈铤剑戟，便於利用，挺身捕虏，搴旗斩将，堪陷陈者；趫捷若飞，逾城越堑，出入无形，堪窥觇者；（趫，起娇反。觇，世厌反。）往返三百里不及暮至者；破格舒钩，或负六百斤行五十步，四百斤行百步者；推步五行，瞻风云气候转式，多言天道，诡说阴阳者；（此虽非兵家本事，所要资权谲以取胜耳。）罪犯者；父子兄弟欲执仇者；贫穷忿怒，将欲快其志者；故赘婿人虏，欲昭迹扬名者。（赘音章锐反。）


礼四十一沿革四十一凶礼三
天子为庶祖母持重服议（汉东晋宋）
汉文帝所生薄太后，以景帝前二年崩，天子朝臣并居重服。
东晋安帝崇安四年，太皇太后李氏崩。祠部郎徐广议： 左氏春秋母以子贵，成风称夫人，文公服三年之丧。凡子於父之所生，体尊义重。且礼，祖不厌孙，固宜遂服。若嫌礼文不存，则宜从重，同於为祖母后齐縗三年。百官一周。 广又寻按汉文所生薄太后亡，朝臣亦居重服。太常殷茂曰： 太皇太后名称虽尊，而据非正体，主上纂承宗祖，不宜持重。谓齐服为安。 徐野人云： 若以鲁侯所行失礼者，左传不见讥责，而汉代持服，与正嫡无异。殷太常所上服事，於礼中寻求，俱无明文。然仆之所言，专据春秋也。 车胤答云： 汉代皆服重。且大体已定，此当无复翻革耶！ 於是安帝服齐縗三年，百寮并服周。於西堂设菰庐，神武门施凶门柏历。
宋庾蔚之谓： 公羊明母以子贵者，明妾贵贱，若无嫡子，则妾之子为先立。又子既得立，则母随贵，岂谓可得与嫡同耶？成风称夫人，非礼之正，穀梁已自为通。小记云 大夫降其庶子，其孙不降其父 ，此谓凡庶子，故郑玄云 祖不厌孙 耳，非谓承祖之重而可得申其私服也。庶子为后，不得服其母，以废祭故也。则己卒，己子亦不得服庶祖母可知矣。小记言 妾子不代祭 ，穀梁传言 於子祭於孙止 ，此所明凡妾，非谓有加崇之礼者也。古今异礼，三代殊制。汉魏以来，既加庶以尊号徽旗章服，为天下小君，与嫡不异，故可得服重而庙祭，传祀六代耳，非古有其议也。
天子立庶子为太子薨服议（晋宋）
晋惠帝愍怀太子以庶子立为太子，及薨，议疑上当服三年。司隶王堪议： 圣上统绪，无所他择，践祚之初，拜於南郊，告於天地，谒於祖庙，明皇储也。正体承重，岂复是过。 司隶从事王接议： 愍怀太子虽已建立，所谓传重而非正体者也。依丧服及郑氏说，制服不得与嫡同，应从庶例。天子诸侯不为庶子服，圣上於愍怀无服之丧。难者曰： 君父立之，与后所生同矣。焉有既为太子而复非嫡乎？ 答曰： 嫡庶定名，非建立所易。丧服，庶子为其母緦，不言嫡子为其妾母，而曰庶子为其母，许其为后，庶名犹存矣。
宋庾蔚之谓： 王堪以为拜为太子，则全同嫡正。王接据庶子为后，为其母緦，庶名不去，故虽为太子，犹应与众子同，天子不为服。可谓两失其衷，尝试言之。按丧服传通经，长子三年，言以正体乎上，又将所传重。明二义兼足，乃得加至三年。今拜为太子，虽将所传重，而非正体，安得便同嫡正为之斩縗乎？既拜为太子，则是将所传重，宁得犹与众庶子同其无服乎？天子诸侯绝傍周。今拜庶子为太子，不容得以尊降之。既非正嫡，但无加崇耳。自宜伸其本服一周。庶子为后，不得全与嫡同，庶名何由得去？己服祖曾，与嫡不异，是与嫡同者也。祖曾为己服无加崇，是与嫡异者也。天子诸侯大夫不以尊降，又与众子不同矣。
天子为母党服议（后汉魏宋）
后汉光武舅光禄大夫樊宏薨，帝亲临丧送葬。和熹邓太后新野君薨，时安帝服緦，百官素服。
魏太和六年四月，明帝有外祖母安成乡敬侯夫人之丧。（即甄后母也。）太常韩暨奏： 天子降周，为外祖母无服。 尚书奏： 汉旧事亡阙，无外祖制仪。三代异礼，可临毕，御还寝，明日反吉便膳。 尚书赵咨等奏： 哭敬侯夫人，张帷幕端门外之左。群臣位如朝。皇帝黑介帻，进贤冠，皂服。十五举声则罢。 诏问汉旧云何？散骑常侍缪袭奏： 后汉邓太后新野君薨时，安帝服緦，百官素服。安帝继和帝后，邓太后母即为外祖母也。但太后临朝，安帝自藩见援立故也。又按，后汉寿张恭侯樊宏以光禄大夫薨，宏即光武之舅也，亲临丧葬。准前代，宜尚书、侍中以下吊祭送葬。 博士乐详议： 周礼，王吊，弁绖，锡縗。礼有损益，今进贤冠，练单衣。 又诏： 当依周礼，无事更造。 （蜀谯周云： 天子、诸侯为外祖父小功，诸侯嫡子为母、妻及外祖父母、妻父母，皆如国人。旧说外祖父母，母族之正统；妻之父母，亦妻族之正统也。母、妻与己尊同，母、妻所不敢降，亦不降。 ）
宋庾蔚之谓： 礼，父所不服，子不敢服。嫡子为妻之父母服，则天子、诸侯亦服妻之父母可知也。妻之父母犹服，况母之父母乎！
天子吊大臣服议（周魏晋大唐）
周制，司服职： 掌王之吉凶衣服，王为三公六卿锡縗，为诸侯緦縗，为大夫士疑縗。其首服皆弁绖。 （君为臣服吊服。郑司农云： 锡，麻之滑易者，十五升去其半，有事其布，无事其缕也。緦亦十五升去其半，有事其缕，无事其布也。疑縗，十四升縗也。 郑玄谓： 无事其缕，哀在内也。无事其布，哀在外也。疑之言拟也，拟於吉。 ）
魏蒋济奏： 会丧不宜去冠。奏事者上言，前会故镇军朱铄丧，自卿以下皆去冠，以布巾帕额，使者、侍中、散骑则不。皆非旧法。夫冠成德之表，於服为尊。唯君亲之丧，小敛之前，与服罪之人去冠。其馀礼仪，虽齐縗之痛，有变无废。今为吊去冠，甚违礼意。 下博士评议。博士杜布议，以为： 论语曰： 羔裘玄冠不以吊。 故周人去玄冠代以素弁。汉去玄冠代以布巾，亦王者相变之仪，未必独非也。古礼野夫著巾，古者军礼韦弁冠，今者赤帻，此明转相变易，不可悉还反古。今宜因汉氏故事。又按汉仪注，诸侯王薨，天子遣使者往，皆言使者素服。又礼自天子下达於士，临殡敛之事，去玄冠，以素弁。君子临丧，必有哀素之心，是以去玄冠，代之以素。是以汉中兴，临丧之事与礼合。自是之后，或言临丧，使者常吉服布巾。以为使者亦宜去玄冠，代以布巾，示不纯吉。侍中、散骑诸会丧，亦宜去玄冠，代以布巾。 诏从布议。（吴射慈丧服图： 天子吊三公，弁绖锡縗。吊大夫士，皆弁绖疑縗。吊畿内诸侯，弁绖緦縗服。 ）
晋挚虞云： 凡使吊祭，同姓者，素冠帻，白练深衣，器用皆素。异姓者，服色器用皆不变。
大唐之制，如开元礼。
天子为大臣及诸亲举哀议（后汉魏晋东晋大唐）
后汉明帝时，东海恭王薨，帝出幸津门亭发哀。
魏大司马曹真薨，王肃为举哀表云： 在礼，大臣之丧，天子临吊。诸侯之薨，又庭哭焉。同姓之臣，崇於异姓。自秦逮汉，多阙不修。暨光武颇遵其礼，於时群臣莫不竞劝。博士范升上疏称扬以为美。可依旧礼，为位而哭之，敦睦宗族。 於是帝幸城东，张帐而哭之。及锺太傅薨，又临吊焉。
晋武帝咸宁二年诏： 诸王公大臣薨，应三朝发哀者，逾月举乐；其一朝发哀者，三日不举乐。 按挚虞决疑注云： 国家为同姓王、公、妃、主发哀於东堂，为异姓公、侯、都督发哀於朝堂。
东晋元帝姨广昌君丧，未葬，中丞熊远表云： 按礼 君於卿大夫，比葬不食肉，比卒哭不举乐 ，恻隐之心未忍行吉事故也。被尚书符，冬至后二日小会。臣以为广昌君丧殡日，圣恩垂悼。礼，大夫死，废一时之祭。祭犹可废，而况馀事。冬至唯可奉贺而已，未便小会。 诏以远表示贺循。循答云： 按古者君臣义重，虽以至尊之义，降而无服，三月之内犹锡縗以居，不接吉事。故春秋晋大夫智悼子未葬，平公作乐，杜蕢讥之。咸宁诏书，宜为定制。
大唐之制，如开元仪。
国有大丧使者章服及不爵命议（魏晋）
魏晋故事： 问： 今以宗室为监公主丧使者，应著何服？ 卞搉答： 国有大丧，使者所服，礼无正文。事义相准，以为奉命监丧，宜服练素。 又问博士： 济北嗣子应袭封，今有大丧，为故应遣使者拜？ 卞搉答： 按春秋之义，国有丧，未葬，不爵大夫。自非有故不得已，皆须葬毕。
天子诸侯之庶昆弟及妾子为母服议（汉晋）
汉戴德丧服变除曰： 天子诸侯之庶昆弟与大夫之庶子，为其母大功九月，哭泣饮食思慕犹三年。
晋贺循丧服要记曰： 公之庶兄弟父卒为其母，大夫之庶子父在为母，皆大功九月。凡降服，既降，心丧如常月。又天子诸侯贱妾子为其母，厌於父，不得制縗粗之服，三月而葬，葬已而除，居处饮食言语，心丧三年。 刘智释疑曰： 凡屈不得服者，皆有心丧之礼。小功以下不税服，乃无心丧耳。
公主服所生议（宋）
宋庾蔚之云： 公主为其母，应周。何以言之？在室有馀尊之厌，服不得过大功，故服母及兄弟，不得有异。既出则无厌，故为母得周。所以知既出则无厌者，礼，尊降、出降，亲疏不异，尊降唯不及其嫡耳。至於厌降，唯子而已。在室，父在为母周；既出，服母与父同。是故知既出则无厌也。又，正尊不报，礼之大例。而女子適人，父报以周，使其移重於夫族，推旁亲也。以此推之，出则无厌，理据益明。
诸王子所生母嫁为慈母服议（晋宋）
晋谯王司马恬问范甯曰： 妾有二子而出嫁，君命他妾兼子为其母，所命妾今亡，子当有服不？ 答曰： 昔男子外有傅，内慈母。君命教子，何服之有。 恬自断云： 礼疑从重，笃至敬也。存同所生，没成路人，於情未可。今勒小功，长奉烝尝，以同子道。再周，乃参吉事。言制则不亏礼文，言情即不乖师资也。 徐邈云： 此庶子所生出嫁，受命为他妾子，便当始终如所生，其亲母则同出母耳。若用古礼，当练冠麻衣，既葬除之。 车胤云： 大夫为庶母慈己者，小功也。
宋庾蔚之云： 母出，无相鞠养，便为无母，不必限其母亡。谯王所命，不为乖礼。此子自宜依慈母如母之服。按晋朝诸王用士礼，则应附父在为母之条。凡慈母以功勤致服，本无天属之爱，宁有心丧之文乎！
诸侯及公卿大夫为天子服议（周汉晋大唐）
周制，丧服斩縗章： 诸侯为天子，天子至尊也。 （马融曰： 天下所尊，故曰至尊也。 ）
汉戴德丧服变除云： 臣为君，笄纚，不徒跣，始死，深衣素冠，其馀与子为父同。 郑玄变除云： 臣为君，不笄纚，不徒跣。
张祖高问： 士服天王云何？要记唯道大夫服君及家臣服大夫耳，不说士，恐有脱误。郑云 士服君亦斩縗 ，无明文，而杂记云： 士居垩室 ，此则士制周耶？士下吏服士，恐亦应同。 谢沈答曰： 朝廷之士服天王斩縗，礼之明文也。邑宰外任之士居垩室，制周。要记非脱误，是简略耳。
晋尚书问： 天子崩，於今台书令史以上，为皆服斩縗之服不？ 博士卞搉、应琳议： 礼，命士以上皆服斩。台书令史，列职天朝，皆应服斩。 又问： 天子崩，令司州及河南郡吏出入导从，应易服制不？ 卞搉答： 礼，庶人在官者服齐縗三月。又，近臣服斩。导从出入，皆应从服。 又问： 服随君轻重，今司隶服斩，下吏服齐，为合礼意不？ 卞搉答： 凡臣从君，皆降一等。今之牧守，皆古诸侯，以礼相况，轻重宜矣。 又问： 礼，义服不从。今司隶为君斩縗，义服也，下吏为从不？每降一等，当谓君丧其亲者耳。古今行事复云何？ 搉答： 礼，庶人为国君齐。今则不服。然吏若都官从事，有职司於丧庭者，故宜依庶人在官义耳。义服不从，谓近臣服君斩服之縗，依降一等者之差耳。前称导从，指谓近臣。
魏晋故事云： 又问： 诸二千石长吏见在京城，皆应制服不？ 博士卞搉、杨雍、应琳等上云： 礼，臣为君斩縗。自士以上见在官者，皆应制服。
大唐元陵遗诏：天下人吏，敕到后，三日释服。（晋贺循云： 吏者，官长所署。 ）伏以公卿百寮，不同人吏，准礼，臣为君服斩縗三年。按高宗实录，昭陵臣下丧服，皆准汉文帝故事三十六日。又按高宗崩，服纪轻重，亦依太宗故事。中宗、睿宗时，臣下丧制，并所遵守。据礼及故事，今百官并合准遗诏二十七日释服。其小祥内，百官并无假日，每日平明，诣延英门，进名起居，不入正衙。至临时，赴西内，哭讫各归。至小祥日，去首绖，著布冠。其日早，集於西内哭。望日及大祥，又赴西内哭。大祥日，除縗冠杖等，服惨公服，至山陵时，卻服本縗服，事毕除之。
诸侯之大夫为天子服议（周汉东晋）
周制，丧服： 繐縗裳，牡麻绖，既葬除之。 （马融曰： 绖带从大功制度。小功言澡麻，是言牡麻，知从大功也。既葬除其服，天子七月葬，不言七月者，言同时而除也。 ）繐者小功之繐。（理其缕如小功而成布四升半。繐细其缕者，以恩轻也。升数少者，以服至尊也。凡布细而疏者谓之繐，今南阳有邓繐也。）繐縗四升有半，其冠八升。（此繐縗也。其服在小功之上，欲著其缕之精粗。升数在齐縗之中者，不敢以兄弟之服服至尊也。）诸侯之大夫为天子。传曰： 何以繐縗也？诸侯之大夫接见於天子。 （接犹会也。诸侯之大夫以时会见於天子而服之，则其士庶人不服可知。）
汉戴德云： 繐縗七月之服。诸侯之大夫，始闻天子之丧，白布深衣，十五升素冠，吉屦无絇，从诸侯哭於朝。张帷为次於官舍门外，别外内，食蔬食，有盐酪之和。凡再不食。既成服，服繐布縗裳，十一升白布冠，缨、缘皆十一升，带亦如之，一辟广三寸，偶结於前。绖用枲麻。首绖大四寸，百二十五分寸之七十六，右本在上，五分寸之三。七月而葬，葬已而除，受以朝服素冠。逾月复故。
石渠礼曰：  诸侯之大夫为天子、大夫之臣为国君服何？ 戴圣对曰： 诸侯之大夫为天子当繐縗，既葬除之。以时接见於天子，故既葬除之。大夫之臣无接见之义，不当为国君也。 闻人通汉对曰： 大夫之臣，陪臣也，未闻其为国君也。 又问： 庶人尚有服，大夫臣食禄，反无服，何也？ 闻人通汉对曰： 记云 仕於家，出乡不与士齿 ，是庶人在官也，当从庶人之为国君三月服。 制曰： 从庶人服是也。 又问曰： 诸侯大夫以时接见天子，故服。今诸侯大夫臣，亦有时接见於诸侯不？ 圣对曰： 诸侯大夫臣，无接见诸侯义。诸侯有时使臣奉贺，乃非常也，不得为接见。至於大夫有年，献於君，君不见，亦非接见也。 侍郎臣临、待诏闻人通汉等皆以为有接见义。 （吴射慈云： 始闻丧，去吉冠，著素弁，十五升布深衣，从其君哭太庙阼阶下，袒絻即位，成踊，袭绖，吉屦无絇。张帷为次於其所舍，别内外，蔬食饮水，牡麻绖。至成服，服四升半繐布縗，缕裳细而疏，其冠八升，缨带中衣领袖缘亦如之。七月而除，受以朝服素冠。逾月复吉。 又徐整问射慈曰： 诸侯之大夫，时会见乎天子，故为繐縗七月，不知此大夫时以何事而得见也？若远国大夫在蕃荒服者，未尝及见天子，亦为服不？ 答曰： 诸侯之大夫，有出朝聘之事，会见天子，故言时会。虽未会见，犹服此服。士已下则无服。 ）
东晋简文帝崩，镇军府问参佐纲纪服。邵戩答曰： 礼，臣为君服，皆斩縗。大夫居庐，士居垩室。又礼，君之丧，诸达官之长杖。先儒以为，非达官谓官长所自除人在官者也。庶人在官服天子，与畿内之人同，齐縗三月。按参佐无除者，宜用此礼。又礼，诸侯之大夫会见天子者，为天子服繐縗七月。按今纲纪，虽或被除敕，犹古诸侯之卿命於天子比耳。见北面时君，无二君之道，宜依繐縗之制。其无除敕，又未尝会见，则宜无服。
皇太后长公主及三夫人以下为天子服杖议
（魏晋东晋宋大唐）
魏晋故事： 问： 皇太后、三夫人以下皆服斩，诸长公主及诸君崇阳园循容服制之宜。 卞搉等议： 按礼，与诸侯为兄弟者服斩。依礼则公主宜服斩而不杖。礼，君夫人为长子三年，妾为君之嫡子与夫人同。则崇阳园循容宜三年。 又问： 太后及公主应杖不？ 卞搉、应琳议： 礼，为夫杖，自天子达，皇太后应杖明矣。妇为舅姑，礼无杖文，皇后不应杖也。君之丧，夫人、世妇在次则杖，即位则使人执之如礼。三夫人已下皆杖。
东晋太元二十一年，孝武帝崩，李太后制三年之服。
宋永初三年，武帝崩，萧太后制三年之服也。
大唐天宝七载五月，宗正卿褒信王璆奏： 皇妹及女准礼出嫁后，各降本亲一等，今并降为第二等，臣以为执礼故亲，有亏恒典。伏请一切依服属等第为定，不在降服限，仍请永为恒式。 奉敕依。
诸王女孙女为天子服议（魏晋）
魏晋故事： 博士卞搉、应琳等议： 按礼，诸侯之夫人为天子，其服齐縗，本无服者也，犹从夫而同。今王始於大行皇帝本服周，以轻明重，依诸兄弟之义；所服至尊，疑当服重。王诸女，依诸侯兄弟礼，则应服斩也。孙女幼，未及於礼；若欲服，宜依诸侯之制。
宗室童子为天子服制议（魏晋大唐）
魏晋故事曰：  皇子广陵王年十一，孙为祖服周，当为臣服？从本亲服？皇弟吴王年十，章郡王年七，又当倚庐，服成人礼，著何帻服？ 应琳议： 按礼丧服，诸侯为天子斩。今广陵王列土建国，古之诸侯，宜从臣例。又礼，童子不居庐，不杖不菲。广陵王未冠，吴王、章郡王卑幼，不应居庐。古但有冠无帻，汉始制帻，可如今服卷帻。
大唐元陵之制，孙为祖齐縗周年，臣为君斩縗三年。今伏准遗诏，皇帝服十三日小祥，二十五日大祥，二十七日释服。臣下并从释服。皇孙既是齐縗周年服，礼 有嫡子无嫡孙 ，其服并合从皇帝十三日小祥，二十五日大祥，二十七日释服。释服后，以惨公服，至山陵时，卻服初齐縗服，事毕即吉服。
童子丧服议（周汉晋宋）
周丧服经曰： 童子唯当室緦。 （马融曰： 童子未成人也。 郑玄云： 童子，未冠之称。 室宗之嫡子。）杂记曰： 童子哭不偯，不踊不杖，不菲不庐。 （未成人者，不能备礼。当室则杖。）
汉戴德变除曰： 童子当室，谓十五至十九，为父后，持宗庙之重者。其服深衣，不裳，其馀与成人同。礼，不为未成人制服者，为用心不能一也。其能服者，亦不禁。縗绖不以制度，唯其所能胜。
晋刘智释疑曰： 婴儿无知，然於其父母之丧，则以縗抱之。其馀亲，八岁则制服矣。七岁曰悼，过此有罪，则入於刑；可刑必致之於礼，故在下殇之年，为之制服。按小功章昆弟之殇，服昆之下殇，是以下殇之年则行服也。 （蜀谯周丧服图： 童子不降成人，小功亲以上皆服本亲之縗。童子不杖不庐，不絻不麻。当室者絻麻，十四已下不堪麻则不。 吴徐整问： 为姑姊长殇在大功，下殇在小功，为姊下殇已下絻。六七岁未成童子，为父母不杖不庐不菲，至重犹尚不备。今此何以越得为姊殇服，备大功小功之制乎？十七八尚可，恐六七岁儿未能称此縗麻。 射慈答： 六七岁虽未为童，其姊死，故宜著布深衣。 ）
宋庾蔚之谓： 马融以童子为未成人，郑玄以为未成人之称，并不明下至几岁。戴德以童子当室，十五至十九。谯周云 十四已下不堪麻，则不 。记云十五成童舞象耳，岂是经所云童子当室者耶？按礼称童子，参差不一，以事推之，则大小可知矣。愚谓当室与族人为礼，若是八岁以上及礼之人，以其当室，故令与成人同。昔射慈以为未八岁者，服其近属布深衣，或合礼意。
皇后降服及不降服议（魏晋）
魏田琼云： 诸侯女嫁为天王后，降其旁亲一等，与出降为二等，为外亲尊不同则降。天子后为众子无服。何以明之？据大夫於庶子大功，其妻亦服大功，今天子诸侯於众子无服，后何缘独服之耶？
晋贺循云： 诸侯女以为天王后，以尊还降其族人。 （吴射慈云： 诸侯之女为天子后，为天王之亲服，随天王而降一等。诸侯之女为后，为其父母及昆弟为父后者服齐縗。其宗子亦不降。 徐整云： 诸侯女嫁为天王后，为外亲尊同，则如邦人为君之长子三年也。）
皇后为亲属举哀议（晋隋大唐）
晋褚太后为从弟举哀，博士王臻等议： 於至尊是族舅，虽不及举哀，可从太后举哀於朝堂。 又云： 太后前为褚卫军刘夫人举哀於式乾殿，至尊於朝堂，今宜依故事。
尚书王彪之议： 若至尊自应举哀外族於朝堂，是也。自若不举哀，唯应从太后远出朝堂。未喻其礼，谓从举哀之礼，自中朝迄於中兴，朝廷已粗有常仪。至尊为内族於东堂举哀，则三省从临；为外族及大臣於朝堂举哀，则八座丞郎从临。至尊之奉太后，既率朝臣之仪，又尽家人之礼。二三情敬，实兼参臣子。今不应自举哀者，谓应从太后临於式乾殿，太后位西面东向，至尊位北面南向。
隋制，皇太后、皇后为本服内亲及宾，一举哀。
大唐制，如开元礼。
为皇后大祥忌日临哭议（晋）
晋博士徐禅上恭皇后大祥忌日临哭事： 太学礼官谓至尊行先后之丧，亦同齐縗，今再周及忌日，无复祥变之事，谓不可躬行。臣按无经传明文，则不应出。若晦日东堂举哀，由朝廷参议，而事无指条。
兼侍中徐众议： 按博士议，恭皇后再周，欲依三年之议，至尊东堂举哀，群臣诣陵哭。臣按礼为王后服，无三年之制。左传叔向云 王一岁而有三年之丧二焉 ，谓三年而后娶，达子之志耳。礼丧大记曰： 祥而外无哭者，禫而内无哭者。 文子之丧既除，越人来吊，受於庙门之外，垂涕洟而不哭，明丧既过无哭。礼不诣墓，而接於庙外。今后服既过，至尊无缘举哀，群臣不应诣陵而哭也。
博士许翰等议： 按礼小记曰： 大功者主人之丧，有三年者，则必为之再祭。 郑玄曰： 有三年者，谓妻若子幼少也。 再祭谓练祥也。凡人子之生，必有天父地母之道，故记有君薨而生子之礼。今二皇子之育，虽在恭后崩后，於礼是为有三年子幼少者也，则必为之有二祥之祭。杜元凯云： 天子诸侯虽卒哭除服，其练祥日，必有位矣。 今皇子出承国蕃，故王后丧，诸侯卑，不得为主。夫丧无主，礼有正文，至尊统天承重，则为主在圣躬也。乃同先帝先后於考妣，哀礼终於今晦，吉禘始於来朔，非人臣之所主也。记云： 为王后周，服母之义。 虞书曰： 百姓如丧考妣，三载遏密。 恭后母育天下，臣子有丧妣之恩。古门人於师无服，心丧三年，祥日之哭，所以终哀，非服丧三年矣。今圣代不可守以循常之名例，当博纳同异，斟酌而用焉。
皇后亲为皇后服议（晋宋）
晋国子博士王翼云： 按礼无明文，依准郑制齐縗。诸妇诚非五属，然缘成亲，夫属子道，则妻亦妇道矣，不得不制亲属之服。
故孝后崩，庾家访服。博士王昆议： 五服之内，一同臣妾，宜准小君服周。 侍中高崧答以为，皆准五属为夫人周。祠部郎孔恢云： 庾家男女宜齐縗，庾家诸妇虽非五属女，今见在五属之内，亦服周。 护军江虨（音斌）云： 按贺公记，天子诸侯，五属之内，虽不服职为臣，皆服斩縗，为夫人则齐縗周。天子诸侯既同，后夫人亦不可得异，但文有详略耳。子侄服周，诸妇非复五属之例，谓当从降夫一等。 郑弥云： 诸妇宜从夫。若其夫自同人臣，妇亦宜同於臣之妻。与王后无准，虽欲宁戚，於大典有阙。
宋庾蔚之谓： 与天子有服，既为之斩縗，与王后有服则宜齐縗周也。虽妇亦宜以有服为断，应如孔恢议。
诸侯及公卿妻为皇后服议（晋宋）
晋孝武帝太元中，琅琊王纳妃，裁登车而定后凶祸至，即依在途遭丧，改服即位哭。徐邈以为有服，记有其证： 君为天子三年，夫人如外宗之为君。 又曰： 外宗为君夫人，犹内宗也。 （吴徐整问云： 经言为夫人、君，不道为其妻，然则公卿诸侯之妻，不为皇后服耶？ 射慈答云： 皇后，天下之母，则宜服周。礼，君命其夫，后夫人亦宜命其妇。其受命，则不宜无服。 ）
宋庾蔚之谓： 服问云： 君为天子三年，夫人如外宗之为君。 按郑玄注云： 外宗，君外亲之妇也。其夫与诸侯为兄弟，服斩，妻从服周。诸侯为天子服斩，夫人亦从服周。 按王肃注云： 外宗，外女之嫁於卿大夫者也，为君服周。 今郑、王虽小异，而同谓夫服君斩縗，故妻从服周耳。未闻王妃服后与不。杂记云： 外宗为君夫人，犹内宗也。 郑注： 皆谓嫁於国中者也。为君服斩縗，夫人齐縗，不敢以其亲服服至尊也。外宗谓姑姊妹之女、舅之女及从母，皆是也。内宗，五属之亲也。其无服而嫁於诸臣者，从为夫之君。 按先儒皆以有亲服之故，成以君臣之服。琅琊王妃者，是司马道子妻，於孝武定后，本娣姒小功之服。王者绝旁亲，故宜成以臣妾齐縗之周。
蕃国臣为皇后服议（天子将吏为皇后附○晋宋）
晋恭皇后崩，时东海国臣弘据刺问礼官。太学博士谢诠按： 仪礼，诸侯之大夫为周王繐縗，至葬除，有正文。传曰： 诸侯之大夫，时接见於天子也。 至於周王后崩，无丧服之制。周王天下父，周后天下母，诸侯大夫宜服繐縗，称情为得。 又刺问云： 昔元、明二帝崩时，朝臣皆服斩縗，诸国臣繐縗七月。今朝臣既为皇后齐周，则国臣宜有差降，不得亦繐縗也。 谢诠答曰： 繐縗止於七月，故无降。错综记例，亦谓应有服，正疑於无降耳。按伯叔母与伯叔父，恩义有深浅，而服亦同齐。曾祖与宗子母、妻，服无差降。推此，则何必皆降乎，将以取节於既葬，故无等耶？
宋庾蔚之谓： 经但云诸侯大夫为天子，而不及后，则知於后无服也。若有服，则当连言。且传云 时接见乎天子 ，益知后不在其例矣。弘据引大夫之祭不成礼者，凡后之丧在其数，以明后必有服。蔚之按，记云： 士之所以异，緦不祭。 郑氏云 然则士不得成礼 ，诸侯之士亦不服天子及后，而亦不成礼。明不成礼不必为服，止以君有天王及后之丧，以宜随例哀致，故亦同废祭耳。 文明皇后及武元杨后崩，天下将吏发哀，三日止。


礼六十五沿革六十五凶礼二十七
丧礼杂制
周制，服术有六：一曰亲亲，二曰尊尊，三曰名，四曰出入，五曰长幼，六曰从服。(术，道也。亲亲，父母为首。尊尊，君为首。名，世母叔母之属也。出入，女子子嫁者及在室者也。长幼，成人及殇者也。从服，若夫为妻之父母、妻为夫之党服。)从服有六：有属从，(子为母之党服。)有徒从，(臣为君之党服。)有从有服而无服，(公子为妻之父母。)有从无服而有服，(公子之妻为公子之外兄弟。)有从重而轻，(夫为妻之父母。)有从轻而重。(公子之妻为其皇姑。)徒从者，所从亡则已；(谓若为君母之父母、昆弟、从母。)属从者，所从虽没也服。(谓若自为己之母党。)
自仁率亲，等而上之至於祖，名曰轻；自义率祖，顺而下之至於祢，名曰重。一轻一重，其义然也。(自犹用也。率，循也。用恩则父母重而祖轻，用义则祖重而父母轻。恩重者为之三年，义重者为之齐縗。)
丧冠条属以别吉凶。三年之练冠亦条属，皆右缝。(别吉凶者，吉冠不条属也。条属者，通屈一条绳若布为武，垂下为缨，属之冠，象太古，丧事略也。吉冠则缨武异材焉。右缝者，右辟而缝之。)小功以下左缝。(左辟象吉，轻也。)緦冠澡缨。(有事其布以为缨。)大功以上散带。(大功以上縗重，初而散之。小功緦轻，初而绞之。)
女子適人者为其父母、妇为舅姑，恶笄有首以髽。卒哭，子折笄首，布总。(言以髽，则髽有著笄者明矣。)笄有首者，恶笄之有首也。恶笄者，栉笄也。折笄首者，折吉笄之首也。吉笄者，象笄也。何以言子折笄首而不言妇？终之也。(栉笄，以栉木为笄。或曰榛笄。有首者，若今时刻镂擿头矣。卒哭而丧之大事毕，女子子可以归於夫家，而著吉笄。吉笄尊，变其尊者，妇人之义也。折其首者，为其大饰。据在夫家，宜言妇。终之也者，终子之恩於父母也。擿音他的反。)妾为女君、君之长子恶笄有首，布总。
主妾之丧，则自祔至於练祥，皆使其子主之。其殡祭不於正室。(祔自为之者，以其祭於祖庙。)
国禁哭则止，朝夕之奠即位自因也。(禁哭谓大祭祀时也。虽不哭，犹朝夕奠。自因，自用故事。)
適墓不登垄，不歌。(为不敬也。垄，冢也。墓，茔域也。不歌，非乐所。)助葬必执紼。(紼，引车索。)临丧不笑，(宜有哀容。)见柩不歌。入临不翔。邻有丧，舂不相。(相，送杵声。)里有殡，不巷歌。哭日不歌。(哀未忘。)送丧不由径，送葬不避涂潦。(所哀在此。)
居丧未葬，读丧礼；既葬，读祭礼；丧止复常，(谓已除丧。)读乐章。
君子已孤不更名，(重本也。)已孤暴贵不为父作谥。(子事父无贵贱。)
居丧不言乐，祭事不言凶。(非其时也。)
丧食虽恶，必充饥。饥而废事，非礼也。饱而忘哀，亦非礼也。视不明，听不聪，行不正，不知哀，君子病之。故有疾，饮酒食肉。五十不致毁，六十不毁，七十饮酒食肉，皆为疑死。(病犹忧也。疑犹恐也。)
有服，人召之食，不往。大功以下，既葬適人，人食之，其党也食之，非其党也弗食。(党犹亲。)
功縗食菜果，饮水浆。无盐酪不能食，食盐酪可也。(功縗，齐斩之末。)
孔子曰： 身有疡则浴，首有创则沐，病则饮酒食肉。毁瘠为病，君子弗为也。毁而死，君子谓之无子。 (毁而死，是不重亲也。)
孔子曰：小功以上，非虞祔练祥无沐浴。(言不有饰事，则不沐浴也。)齐縗之丧既葬，人请见之则见，不请见人，小功请见人可也。大功不以执贽。唯父母之丧，不避涕泣而见人。(言重丧不行求见，人来求见己，可见也。不避涕泣，言至哀无饰。)三年之丧，祥而从政。周之丧，卒哭而从政。九月之丧，既葬而从政。小功緦麻之丧，既殡而从政。(以王制言之，此谓庶人也。从政，从为政者教令，谓徭役也。)
曾申问於曾子曰： 哭父母有常声乎？ 曰： 中路婴儿失其母焉，何常声之有！ (所谓哭不偯也。)
孔子曰： 拜而后稽颡，颓乎其顺也。(此殷之丧拜也。顺者，先拜宾，顺於事。)稽颡而后拜，颀乎其至也。(此周之丧拜也。至者，先触地无容，哀之至也。颀音恳。)三年之丧，吾从其至者。 (重者尚哀戚也。自周以下，如殷可也。)
大功废业，或曰大功诵可也。(许其口习故也。)
小功不为位也者，是委巷之礼也。(讥之也。位谓以亲疏序列哭也。委巷犹街里委曲所为也。)子思之哭嫂也为位。(善之也。礼，嫂叔无服。)
曾子曰： 居丧有疾，食肉饮酒，必有草木之滋焉。 (增以香味，为其疾不嗜食。)以为姜桂之谓也。
高子皋之执亲之丧也，(子皋，孔子弟子，名柴。)泣血三年，(言泣无声，如出血也。)未尝见齿，(言笑之微。)君子以为难。
孔子在卫，有送葬者，而观之曰： 善哉为丧乎！足以为法矣。小子识之。 子贡曰： 夫子何善尔？ 曰： 其往也如慕，其反也如疑。 (慕谓小儿随父母啼呼也。疑者哀亲之在彼，如不欲还然。识音志。)子贡曰： 岂若速反而虞乎？ 孔子曰： 小子识之！我未之能行也。 (哀戚本也，祭祀末也。)
孔子与门人立，拱而尚右，二三子亦尚右。(仿孔子也。)孔子曰： 二三子之嗜学也。我有姊之丧故也。二三子皆尚左。 (复正也。丧尚右，右阴也。吉尚左，左阳也。)
弁人有其母死而孺子泣者。(言声无节。)孔子曰： 哀则哀矣，(此诚哀也。)而难为继也。(失节之中。)夫礼，为可传也，为可继也，故哭踊有节。
子思之母死於卫。(子思，孔子孙，伯鱼之子也。伯鱼卒，其妻嫁於卫。)柳若曰： 子，圣人之后也。四方於子乎观礼，子盍慎诸？ (柳若，卫人也。见子思欲为嫁母服，恐其失礼，故戒之。)子思曰： 吾何慎哉！吾闻之，有其礼，无其财，君子弗行也。(谓时可行，而财不足以备礼。)有其礼，有其财，无其时，君子弗行也。吾何慎哉！ (谓财足以备礼，而时不得行也。丧之礼，如子赠禭之属，不逾主人也。)
季武子寝疾，蟜固不说齐縗而入见曰： 斯道也将亡矣！士唯公门说齐縗。 (季武子，鲁大夫季孙宿也。世为上卿，强且专政，国人事之如君。蟜固能守礼，不畏之，矫其俗之失礼也。道犹礼也。说音吐活反。蟜音居沼反。鲁之达礼者也。)
国昭子之母死，问於子张曰： 葬及墓，男子妇人安位？ (国昭子，齐大夫。)子张曰： 司徒敬子之丧，夫子相，男子西乡，妇人东乡。 (夹羡道为位也。)曰： 噫？毋！ (噫，弗悟之声。毋，禁止辞也。毋音无。)曰： 我丧也斯沾，(斯，尽也。沾读曰觇，视也。国昭子自谓齐之大家，有事，人尽视之，欲人观之，法其所为。斯音赐。)尔专之，宾为宾焉，主为主焉。 (专犹司也。时子张相。)妇人从男子皆西乡。(非也。)
季康子之母死，陈亵衣。(亵衣，非上服。陈之将以敛。)敬姜曰： 妇人不饰，不敢见舅姑。将有四方之宾来，亵衣何为陈於斯！ 命彻之。(言四方之宾严於舅姑也。敬姜者，康子从祖母。)
子路曰： 伤哉贫也！生无以为养，死无以为礼。 孔子曰： 啜菽饮水尽其欢，斯之谓孝。敛手足形，还葬而无椁，称其财，斯之谓礼。 (还，疾也。谓不及其日月也。)
子路去鲁，谓颜回曰： 何以赠我？ (赠，送也。)曰： 吾闻之也，去国则哭於墓而后行，反其国不哭，展墓而入。 (无君事，主於孝也。展，省视也。)又谓子路曰： 何以处我？ (处犹安也。)子路曰： 吾闻之也，过墓则式，过祀则下。 (居者主於敬也。)
有焚先人之室，则三日哭。(谓人烧其宗庙也。哭者，哀精神之有亏伤。)故曰新宫火，亦三日哭。(火，人火也。新宫火，在鲁成三年。)
子思曰： 丧三日而殡，凡附於身者，必诚必信，勿之有悔焉耳矣。三月而葬，凡附於棺者，必诚必信，勿之有悔焉耳矣。 (言其日月，欲其尽心脩备之。附於身谓衣衾也。)
曾子问曰： 君薨，既殡，而臣有父母之丧，则如之何？ 孔子曰： 归居於家，有殷事则之君所。朝夕否。 (居家者，因其哀后，崇於父母也。殷事，朔望荐新之奠也。)曰： 君既启，而臣有父母之丧，则如之何？ 孔子曰： 归哭而反送君。 (言反送君，则既葬而归也。归哭者，服君服而归，不敢私服。)曰： 君未殡，而臣有父母之丧，则如之何？ 孔子曰： 归殡，反於君所。有殷事则归，朝夕否。(其哀杂，主於君。)大夫，室老行事，士则子孙行事。(大夫士其在君所之时，则摄其事也。)大夫内子，有殷事亦之君所，朝夕否。 (谓夫之君既殡，而有舅姑之丧者。内子，大夫嫡妻也。妻为夫之君，如妇为舅姑服齐縗。)
曾子问曰： 大功之丧可以与於馈奠之事乎？ (馈奠在殡时也。)孔子曰： 岂大功耳，自斩縗以下皆可，礼也。 曾子曰： 不以轻服而重相为乎？ (怪以重服而为人执事也。)孔子曰： 非此之谓也。(非谓为人，谓於其所为服。)天子诸侯之丧，斩縗者奠。(为君服者皆斩縗。唯主人不奠。)大夫，齐縗者奠。(服斩縗者不奠，避正君也。齐縗者，其兄弟。)士则朋友奠。不足则取於大功以下者，不足则反之。 (服齐縗者不奠，避大夫也。言不足者，谓殷奠时。)曾子问曰： 小功可以与於祭乎？ (祭谓虞卒哭时。)孔子曰： 何必小功耳，自斩縗以下与祭，礼也。 曾子曰： 不以轻丧而重祭乎？ (怪使重者执事。)孔子曰： 天子诸侯之丧祭也，不斩縗者不与祭。大夫，齐縗者与祭。士祭不足，则取诸兄弟大功以下者。 曾子问曰： 相识有丧服，可以与於祭乎？ (问已有丧服，可以助所识者祭否。)孔子曰： 緦不祭，又何助於人。 曾子问曰： 废丧服，可以与於馈奠之事乎？ (谓新除丧服也。)孔子曰： 说縗与奠，非礼也。(执事於人之神，为其忘哀疾也。)以傧相可也。
父有服，宫中子不与於乐。母有服，声闻焉，不举乐。妻有服，不举乐於其侧。(宫中子，与父同宫者也。礼，命士以上，父子异宫。不与者，谓出行见之不得观也。)大功将至，避琴瑟。小功至，不绝乐。
姑姊妹其夫死，而夫党无兄弟，使夫之族人主丧。妻之党虽亲弗主。(此谓姑姊妹无子寡而死也。夫党无兄弟，无緦之亲也。其主丧不使妻之亲而使族人，妇人外成，主必宜得夫类也。)夫若无族矣，则前后家、东西家；无有则里尹主之。(丧无无主也。里尹，闾胥里宰之属也。)或曰主之，而祔於夫之党。(妻之党自主之，非也。夫之党，其祖姑也。)
初，贞观中，吕才为太常博士，与诸阴阳学者十馀人，撰阴阳书凡五十三卷，并旧书行者三十七卷，诏颁下之。才病其有穿凿拘忌者，故著论曰：
易曰： 上古穴居而野处，后代圣人易之以宫室，盖取诸大壮。 逮於殷周之际，乃有卜宅之文，故诗称 相其阴阳 ，书云： 卜惟洛食 ，此则卜宅吉凶，其来尚矣。至於近代师巫，更加五姓之说。言五姓者，谓宫商角徵羽，天下万姓，悉总配之，行事吉凶，依此为法。至如张、王等为商，武、庾等为羽，欲似同韵相求；及其以柳姓为宫，以赵姓为角，又非四声相管。其閒亦有同是一姓，分属宫商；复有複姓数字，徵羽不别。验於经典，本无斯说，诸阴阳书，亦无此语，直是野俗口传，竟无所出之处。唯按堪舆经，云黄帝对於天老，乃有五姓之言。且黄帝之时，不过姬、姜数姓，暨於后代，赐族者多。至如管、蔡、郕、霍、鲁、卫、毛、聃、郜、雍、曹、滕、毕、原、酆、郇，并是姬姓子孙；孔、殷、宋、华、向、萧、亳、皇甫，并是子姓苗裔。自馀诸国，准例皆然。因邑因官，分枝布叶，未知此等诸姓，是谁配属宫商？又检春秋，以陈、卫及秦并同水族，齐、郑及宋皆为火姓，或承所出之祖，或系所属之星，或取所居之地，亦非宫商角徵，共相管摄。此则事不稽古，义理乖僻者也。又叙禄命曰：
谨按史记，宋忠、贾谊讥司马季主云：夫卜筮高人禄命，以悦人心，矫言祸福，以尽人财。又按王充论衡云： 见骨体而知命禄，睹禄命而知骨体。 此则禄命之书，行之久矣。多言或中，人乃信之。今更研寻，本非实录。但以积善馀庆，不假建禄之吉；积恶馀殃，岂由劫杀之灾。皇天无亲，常与善人，福之所应，其犹影响。故有夏多罪，天命剿绝；宋景修德，妖孛夜移。学也禄在其中，岂得生当建命，武王忧勤损寿，不关月值空亡。长平坑卒，未闻共犯三刑；南阳贵士，何必俱当六合。历阳成湖，非独河魁之上；蜀郡炎燎，岂由灾厄之下。今时亦有同建禄，而贵贱悬殊；共命胎而夭寿更异。
按春秋，鲁桓公六年九月，鲁庄公生。今按长历，庄公生当乙亥之岁，建申之月。以此推之，庄公乃当禄之空亡。依禄命书，法合贫贱，又犯句绞六害，背驿马，生身克驿马三刑，当此生者，并无官爵。火命七月，生当病乡，为人尫弱，身合矬陋。今按齐诗讥庄公 猗嗟昌兮，颀若长兮。美目扬兮，巧趋跄兮 。唯有向命一条，法当长寿。依检春秋，庄公薨时计年四十五矣。此则禄命不验一也。
又按史记，秦庄襄王四十八年，始皇帝生。宋忠注云： 因正月生，为此名政。 依检襄王四十八年，岁在壬寅。此年正月生者，命当背禄，法无官爵，假得禄合，奴婢尚少。始皇又当破驿马，生驿马三刑，身克驿马，法当望官不到。金命正月，生当绝下，绝下为人无始有终，老而弥吉。今验史记，始皇乃是有始无终，老更弥凶。唯建命生，法合长寿，计其崩时，不过五十。禄命不验二也。
检汉武故事，武帝以乙酉岁七月七日平明时生。亦当禄空亡下，法主无官爵，虽向驿马，尚隔四辰。依禄命法，少无官爵，老而方盛。今验汉书，武帝即位，年始十六，末年以后，户口减半。禄命不验三也。
又检后魏书云，孝文帝皇兴元年八月生。今按长历，其年岁在丁未。以此推之，孝文背禄背命，并驿马三刑，身克驿马。依检禄命书，法无官爵，命当父死中生，法当生不见父。今检魏书，孝文身受其父之禅。礼云：嗣主位定在於初丧，逾年之后，方始正号。是以天子无父，事三老也。孝文受禅，异於常礼，躬为天子，以事其亲，而禄命倒云不合识父。禄命不验四也。
又按沈约宋书云，宋高祖癸亥三月生。依此而推，禄之与命，并当空亡。依禄命书，法无官爵，又当子墓中生，唯宜嫡子，假有次子，法当早卒。今检宋书，高祖长子先被篡杀，次子义崇，享国多年。高祖又当祖禄下生，法得嫡孙财禄。今检宋书，其孙刘劭、刘濬并为篡逆，几失宗祧。禄命不验五也。叙葬书曰：
易曰： 古之葬者，厚衣之以薪，不封不树，丧期无数。后代圣人易之以棺椁，盖取诸大过。 礼云： 葬者，藏也，欲使人不见之。 然孝经云： 卜其宅兆而安厝之。 以其复土事毕，长为感慕之所；窀穸礼终，永作魂神之宅。朝市迁变，岂得先测於将来；泉石交侵，不可先知於地下。是以谋及龟筮，庶无后艰，斯乃备於慎终之礼，曾无吉凶之义。暨於近代以来，加之阴阳葬法，或选年月便利，或量墓田远近，一事失所，祸及生人，巫者利其货贿，莫不擅加利害。遂令葬书一术，乃有百二十家，各说吉凶，拘而多忌。且天覆地载，乾坤之理备焉；一刚一柔，消息之义详矣。或成於昼夜之道，感於男女之化，三光运於上，四气通於下，斯乃阴阳之大经，不可失之於斯须也。至於丧葬之吉凶，乃附此为妖妄。
传云： 王者七日而殡，七月而葬；诸侯五日而殡，五月而葬；大夫经时而葬；士则逾月而已。 此则贵贱不同，礼亦异数。欲使同盟同轨，赴吊有期，量事制宜，遂为常式。法既一定，不得违之。故先期而葬，谓之不怀；后期而不葬，讥之殆礼。此则葬有定期，不择年月，一也。
春秋又云：丁巳，葬定公，雨，不克葬，至於戊午襄事。礼经善之。(襄，成也。雨而成事，若汲汲於欲葬。)礼记云 卜葬先远日 ，善选月终之日，所以避不怀也。今检葬书，以己亥之日用葬最凶。谨按春秋之际，此日葬者凡有二十馀件。此则葬不择日，二也。
礼记又曰： 周尚赤，大事用平旦。殷尚白，大事用日中。夏尚黑，大事用昏时。 郑玄注云： 大事者何？谓丧葬也。 此则直取当代所尚，不择时之早晚。春秋又云，郑卿子产及子太叔葬郑简公，於时司墓大夫室当葬路。若坏其室，即平明而堋；不坏其室，即日中而堋。子产不欲坏室，欲待日中。子太叔云： 若至日中而堋，恐久劳诸侯大夫来会葬者。 然子产既云博物君子，太叔乃为诸侯之选，国之大事，无过丧葬，必若义有吉凶，斯等岂得不用。今乃不问时之得失，唯论人事可否。曾子问云 葬逢日蚀，舍於路左，待明而行 ，所以备非常也。若依葬书，多用乾艮二时，并近半夜，此即反与礼违。今检礼传，葬不择时，三也。
葬书云：富贵官禄，皆由安葬所致；寿命延促，亦由坟垄所招。然今按孝经云： 立身行道，扬名於后代，以显父母。 易曰： 圣人之大宝曰位，何以守位？曰仁。 是以日慎一日，则泽及於无疆，苟德不逮，而人无援，以此则非由安葬吉凶而论福祚延促。臧孙有后於鲁，不关葬得吉日；若敖绝祀於荆，不由迁厝失所。此则安葬吉凶不可信用，其义四也。
今之丧葬吉凶，皆依五姓便利。古之葬者，并在国都之北，兆域既有常所，何取姓墓之义？赵氏之葬，并在九原；汉之山陵，散在诸处。上利下利，蔑尔不论；大墓小墓，其义安在？及其子孙富贵不绝，或与三代同风，或分六国而王。此则五姓之义，大无稽古，吉凶之理，何从而生？其义五也。
且人臣名位，进退何常，亦有初贱而后贵，亦有始泰而终否。是以子文三已令尹，展禽三黜士师。卜筮一定，更不回改，冢墓既成，曾不革易，何因名位无时蹔安。故知官爵弘之在人，不由安葬所致，其义六也。
野俗无识，皆信葬书，巫者诳其吉凶，愚人因而侥倖。遂使擗踊之际，择葬地而希官品；荼毒之秋，选葬时以窥财禄。或云辰日不宜哭泣，遂莞尔而受吊问；或云同属忌於临壙，乃吉服不送其亲。圣人设教，岂其然也？葬书败俗，一至於斯，其义七也。(按：斯论甚精当，以之为劝戒，故附於斯。)
礼废(周)
周制，曾子问曰： 诸侯旅见天子，入门不得终礼，废者几？ (旅，众。)孔子曰： 四。太庙火，日食，后之丧，雨霑服失容，则废。(太庙，始祖庙也。宗庙皆然，主於始祖庙也。)诸侯相见，揖让入门，不得终礼，废者六。天子崩，太庙火，日食，后夫人之丧，雨霑服失容，则废。(夫人，君之夫人。)天子尝禘郊社五祀之祭，簠簋既陈，天子崩，后之丧，则废。(既陈，谓夙兴陈馔牲器时也。天子七祀，言五者，关中言之。孔颖达曰： 关，通也。按周法，天子七祀，诸侯五，大夫三。今举中五，则兼上下。 )当祭而日食、太庙火，接祭而已矣。如牲至未杀，则废。(接祭而已，不迎尸也。)诸侯之祭社稷，俎豆既陈，闻天子崩、后之丧、君薨、夫人之丧，则废。大夫之祭，鼎俎既陈，笾豆既设，天子崩、后之丧、君薨、夫人之丧、君之太庙火、日食、三年之丧、齐縗、大功，皆废。外丧自齐縗以下，行也。(齐縗异门则祭。)其齐縗之祭也，尸入，三饭不侑，酳不酢而已矣。大功，酢而已矣。小功、緦，室中之事而已矣。(室中之事，谓宾长献。)士之所以异者，緦不祭。(然则士不得成礼者十一。)所祭，於死者无服，则祭。 (谓若舅、舅之子、从母昆弟。)
曾子问曰： 将冠子，冠者至，揖让而入，闻齐縗、大功之丧，如之何？ (冠者，宾及赞者。)孔子曰： 内丧则废，外丧则冠而不醴，彻馔而埽，即位而哭；如冠者未至，则废。(内丧，同门也。不醴，不醴子也。其废者，丧成服，因丧而冠。)如将冠子而未及期日，而有齐縗、大功、小功之丧，则因丧服而冠。 (废吉礼而因丧冠。俱成人之服也。及，至也。) 除丧不改冠乎 ？孔子曰： 天子赐诸侯大夫冕弁，服於太庙，归设奠，服赐服，於斯乎有冠醮，无冠醴。(酒为醮。冠礼，醴重而醮轻。此服赐服，酌用酒，尊赐也。不醴，明不为改冠。改冠当醴之。)父殁而冠，则已冠，埽地而祭於祢。已祭而见伯父、叔父，而后飨冠者。 (飨谓礼之。)


职官十一
武官下
大将军（并官属）
大将军，战国时官也。楚怀王与秦战，秦败楚，虏其大将军，屈匄是矣。汉高帝以韩信为大将军。（初拜信，萧何曰： 王素慢无礼，今拜大将，如儿戏耳。 乃择良日，斋戒设坛，以礼拜之。又窦婴为大将军，每朝大议，列侯莫敢抗礼。）武帝又置。初，武帝以卫青数征伐有功，以为大将军，欲尊宠之，故置大司马官号以冠之。（卫青字仲卿，为车骑，击匈奴大立功，引兵至塞。天子使使者持大将军印，因军中拜青为大将军，位在公上。卿以下皆拜，惟汲黯独揖。后又加青大司马位，冠於大将军上，共为一官。）后霍光、王凤等皆然。成帝绥和二年，赐大司马印绶，罢将军官。后汉光武时，吴汉以大将军为大司马。（后汉大将军自为一官，其大司马不加於其上。）和帝时，以窦宪为之。旧大将军位在三公下，置官属，依太尉。宪威权振朝廷，公卿希旨，奏宪位次太傅下，三公上。长史、司马秩中二千石，从事中郎二人，六百石，自下各有增。（宪初为此官，威振天下，尚书以下欲拜之，伏称万岁。尚书令韩棱曰： 礼无人臣称万岁之制。 乃止。后梁冀为之，官属倍於三公府。）自安帝政理衰缺，始以嫡舅耿宝为大将军，常在京都。顺帝即位，又以皇后父、兄、弟相继为大将军，如三公。（梁冀别传云： 元嘉二年，又加冀礼仪。大将军朝，到端门，谒者将引。增掾属、舍人、令史、官骑、鼓吹各十人。 风俗通曰： 桓帝初，京师谣曰： 游平卖印自有评，不避豪强及大姓。 按：窦武字游平，为大将军，印绶所加，咸得其人。 ）汉末犹在三公上。（魏武为大将军，袁绍为太尉，绍耻班在下，魏武乃固以大将军让绍。）魏黄初中，又有上大将军，以曹真为之。（吴亦以陆逊为上大将军，诸葛恪为大将军。）明帝青龙三年，晋宣帝自大将军为太尉，然则大将军在三司下矣。其后又在三司上。自汉东京，大将军不常置，为之者皆擅朝权。至晋景帝为大将军，亦受非常之任。后以叔父孚为太尉，奏改大将军在太尉后，位次三司下。后复旧，在三司上。太康元年，琅琊王伷迁大将军，复制在三司下。伷薨，复如旧。冠绶佩服与大司马同。宋唯彭城王义康为之，章绶冠佩亦与晋同。齐以为赠。梁有之。陈以为赠。后魏、北齐为二大，与大司马同。后周建德四年，增置上大将军。隋并以为武散官，不理事。上大将军从二品，大将军正三品。大唐贞元二年九月敕： 六军先已各置统军一人。今十六卫宜各置上将军一人，秩从二品。其左右卫及左右金吾卫上将军俸料、随军人马等，并同六军统军。其诸卫上将军，次於统军支给。自今已后，内外文武阙官，於文武班中材望相当者参叙，仍待以后各依故事，於本卫量置卫兵。仍举故事，置武班朝参。其廊下食亦宜加给，稍令优重。
汉不见官属，后汉大将军、骠骑将军，车骑将军、卫将军有长史一人，司马一人，（窦宪为大将军，置长史、司马员吏官属，位次太傅属官。）从事中郎二人，掾属二十九人，令史及御属三十一人。又赐官骑四十人及鼓吹。（应劭曰： 鼓吹二十人，非常员。 ）其领军皆有部曲。大将军营五部，部校尉一人，军司马一人。部下有曲，曲有军候一人。曲下有屯，屯长一人。其不置校尉部，但有军司马一人。其别营领属为别部司马，其兵多少各随时宜。门有门候。魏以司马景王为大将军，置掾十人，则无属官。其骠骑、车骑府有长史、司马。晋骠骑、车骑、卫将军，伏波、抚军、都护、镇军、中领、四征、四镇、龙骧、典军、上军、辅国等大将军开府者，皆为位从公，品秩俸赐亦与诸公同。加兵者增置司马一人，从事中郎二人，主簿、记室督各一人，官属并与公同。宋大将军、骠骑、车骑、卫将军诸府皆有长史一人，又各置司马一人。齐有大将军，为赠官，无僚属。诸骠骑、车骑、卫、镇军、中军、抚军、四征、四镇等将军，凡加大字位从公。长史、司马诸官属亦同公。梁因之，诸将军优者亦然。陈为赠官，无僚属。后魏大将军僚属如三公。北齐亦然。后周大将军有长史、司马、中郎掾属、诸曹参军、典签等员，隋以后无。
车骑将军
汉文帝元年，始用薄昭为车骑将军。（灌婴、周亚夫、金日磾并为之。）后汉章帝即位，西羌反，以舅马防行车骑将军，征之。银印青绶，在卿上，绝席。还复罢。和帝即位，以舅窦宪为车骑将军，征匈奴，始赐金紫，次司空。（窦宪为车骑将军，辟崔骃为掾。宪府贵重，掾属三十人皆故刺史二千石，惟骃以处士年少，擢在其閒。其僚佐故事如太尉。后梁冀为之，官属倍於馀府。）安帝即位，西羌寇乱，以舅邓骘为车骑将军，征之。数年复罢。（又皇甫嵩等并为之，其官属附见大将军后。）灵帝数以车骑过拜嬖臣及赠亡人。（应劭曰： 美号加於顽凶，印绶汙於腐尸，亏国家之旧，伤虓武之重。昔年有睹被发之祥，知其为戎。今假号云集，不亦宜乎。 ）魏车骑为都督，仪与四征同。若不为都督，虽持节属四征者，与前后左右杂号将军同。其或散还，从文官之例，则位次三司。晋宋车骑、卫不复为四征所督。（晋羊祜为车骑将军，开府如三司之仪。）后魏制与骠骑同。（位次升降并同。）隋车骑属骠骑府，大唐省之。（说在前篇。）
卫将军
汉文帝始用宋昌为卫将军，位亚三司。其官属附见大将军后。凡骠骑、车骑、卫三将军，皆金印紫绶，武冠绛朝服，佩水苍玉。晋以陆晔为卫将军，兼仪同三司，加千兵百骑。东晋以后，尤为要重。后魏初，加大则次仪同三司。孝文太和中制，加大则位在太子太师上。历代多有。大唐无之。
前后左右将军
前后左右将军皆周末官，秦因之，位上卿，金印紫绶。汉不常置，或有前后，或有左右，皆掌兵及四夷。（李广为前将军，赵充国为后将军，辛庆忌、王商为左将军，冯奉世为右将军。）光武建武七年省。魏以来复置。晋武初又置前军、左军、右军，泰始八年，又置后军，是为四军。齐亦号左右前后四军。陈并有之。北齐左右将军领千牛备身。大唐无。
四征将军
四征将军皆汉魏以来置，加大者始曰方面。征东将军，（汉献帝初平三年，以马腾为之，或云以张辽为。）征西将军，（汉光武建武中，以冯异为大将军。）征南将军，（汉光武建武二年置，以冯异为之，亦以岑彭为大将军。）征北将军，（魏明帝太和中置，刘靖为之，许允亦为之。）各一人。魏黄初中，位次三公。后魏加大则次卫将军。大唐无。
四镇将军
镇东将军，（后汉末，魏武帝为之。）镇南将军，（后汉末，刘表为之。魏张鲁、晋当阳侯杜元凯并为之。）镇西将军，（后汉刘表为之，魏锺会、邓艾并为之。）镇北将军，（魏明帝太和中置。刘靖、许允并为之。）各一人。宋时四镇与中军为杂号。后魏加大，次尚书令。大唐无。
四安将军
安东将军，（后汉陶谦、曹休并为之。）安南将军，（光武元年，以岑彭为之。晋范阳王虓亦为之。）安西将军，（后汉末段煨、魏锺会、石鉴并为之。）安北将军，（晋以郗鉴为之。）各一人。后魏亦有。大唐无。
四平将军
平东将军，（晋当阳侯杜元凯、王濬等为之。）平南将军，（晋卢钦、羊祜、胡奋等为之。）平西将军，（晋以嵇绍。）平北将军，（汉献以张燕、晋以阮坦亦为之。）各一人，并汉魏閒置。后魏亦有。大唐无。
杂号将军（历代杂号将军凡有数百，不可俱载，今录其著者。）
上，（汉以吕禄为上将军。）骑，（汉武帝以公孙敖及公孙贺并为骑将军。）楼船，（汉元封三年，以荀彘为之。）横海，（汉元鼎六年，以韩说为之，击东越有功。）材官，（汉李息为之，掌理宫室。）贰师，（汉李广利为之，征贰师城，取善马，故以为号。）轻车，（汉武帝以公孙贺为之。）伏波，（汉武帝征南越，始置此号，以路博德为之。后汉马援亦为之。伏波者，船涉江海，欲使波浪之伏息。）中军，（汉武帝以公孙敖为之。）强弩，（汉武帝以李沮为之。）戈船，（环氏要略云： 建戈於船上，浮渡沮水，以讨北狄。 ）奋威，（汉武帝以田千秋为之。）度辽，（汉武帝初以范明友为度辽将军。后汉明帝永平八年，又置，屯五原。银印青绶。种暠字伯景，为度辽将军，诚心怀抚，信赏分明，乃去烽燧斥堠，边方晏然。及卒，匈奴举国伤惜。单于每入朝贺，每见坟辄哭泣祭祀。又李膺为度辽将军，声振远域。）积射，（汉有之。晋武帝泰始四年省。太康十五年立射营弩营，置积射强弩将军主之。）建威，（汉元帝以韩安国、王晏并为之。光武以耿弇为之。）九武，（王莽拜将军九人，皆以武为号，号曰九武将军。）征虏，（后汉建武中，始以祭遵为，后张飞亦为之。）武牙，（后汉光武以盖延为之。）横野，（后汉光武以王常为横野大将军，位与诸将绝席。）捕虏，（后汉永平中，马武为之。）鹰扬，（后汉建安中，魏武以曹洪为之。）讨逆，（后汉末，以孙策为之。）破虏，（后汉末，以孙坚为之。）讨虏，（后汉末，以孙权为之。）安汉，（蜀糜竺为之，班在军师将军之右。）武威，（魏武帝以于禁为之。）抚军，（魏武帝置，以司马宣王为之。）凌江，（魏置，以罗献为之。）宁朔，（魏以王浑为之。）横江，（吴鲁肃为之。又曰： 鲁潢江昔仗万人，屯据陆口界。 ）龙骧，（晋武帝置，以王濬为之。）殿中，（宋初置之。）黑槊，（后魏于粟磾好持黑槊以自卫，刘裕遥见，题书与之曰 黑槊公麾下 。明帝因授黑槊将军。）牙门将。（冠服与将军同。魏文帝黄初中置。明帝以胡烈为之。又王隐晋书云： 陆机少袭父为牙门将，吴人重武官故也。 晋惠帝特置四部牙门，以汝南王祐为之。蜀以赵云为之。）
监军（军师祭酒、理曹掾属附）
周代，齐景公使穰苴将兵捍燕晋之师，穰苴愿得君之宠臣以监军，公使庄贾往，贾不时至，苴斩之。是其始也。汉武帝置监军使者。光武以来歙监诸将。后汉末，刘焉以监军使者领益州牧。（刘璋亦为监军使者。）魏晋皆有之。（魏时，司马文王征寿春，石苞为监军。锺会伐蜀，卫瓘为监军。晋孟康持节监石苞诸军事。）初，隗嚣军中尝置军师。（隗嚣聘平陵人方望以为军师。又袁绍请卢损为军师。）至魏武帝，又置师官四人。（魏荀攸为军师，军国选举及刑狱法制皆使决焉。又梁义为左军师。吴朱然为右军师。蜀以诸葛亮为军师将军。）晋避景帝讳，改为军司。凡诸军皆置之，以为常员，所以节量诸宜，亦监军之职也。而太尉军司尤重，故山公启事曰 太尉军司缺，当选上宰监，宜得宿有资重者 也。宋齐以来，此官颇废。至梁大通四年，元法僧北讨，复以羊偘为大军司。后代多不置。至隋末，或以御史监军事。大唐亦然。时有其职，非常官也。开元二十年后，并以中官为之，谓之监军使。
军师祭酒，（后汉建安三年，曹公还许，初置此官。）理曹掾属。（后汉建安十九年，魏武令曰： 军中典狱者，或非其人，而任以三军死生，吾甚惧之。 遂置此，选明达法理者为之。）
三署郎官叙
汉中郎将分掌三署郎，有议郎、中郎、（皆比六百石。）侍郎、（比四百石。）郎中，（比三百石。）凡四等，皆秦官，无员，多至千人。（灵帝时，三署郎吏二千馀人。）皆掌门户，出充车骑。（其散郎谓之外郎。）故卿、校尉、牧守待价於此。公车特徵贤良方正、敦朴有道、高节、公府掾曹试博士者，亦充兹位。其下第白衣试博士者，皆拜郎中。中郎有五官、左、右三将。（谓五官中郎将、左右郎将。）郎中有车、户、骑三将。（如淳曰： 主车曰车郎，主户卫曰户郎。汉旧仪曰： 郎中令主郎中，左右车将主左右车郎，左右户将主左右户郎。  ）凡郎官皆主更直，执戟宿卫诸殿门，唯议郎不在直中。（汉仪曰： 三署郎见光禄勋执板拜，见五官左右将执板不拜，於三公诸卿无敬。 ）郎官故事，令出钱，市财用，给文书，乃得出，时号曰山郎，（谓以赀财为郎也。山者财用之所出，故取名。）或至岁不得休沐。其豪富郎日出游戏，或行钱得善部，货赂流行，转相放傚。杨惲（字子幼）为中郎将，罢山郎，其疾病休沐皆以法令，有过奏免，荐举其高第有行能者，多至郡守、九卿。三署化之，莫不自励，宫殿之内，翕然同声，其后遂以为常。（后汉和帝永元元年，初令郎官诏除者，得占丞、尉，以比秩为真。）凡三署郎官，二汉并属光禄勋。光禄选三署郎有行应四科者，岁举茂才二人，四行二人。（后汉范滂字孟博，举孝廉、光禄四行。时冀州饥荒，盗贼群起，乃以滂为清诏使以按察之。滂登车揽辔，慨然有澄清天下之志。及到州境，守令有赃污者，望风解印绶而去。其所举奏，莫不厌塞众议。）又上廉吏六人，为长理剧，随缺多少。万户以上为剧县，其缺少者不选，公府亦然。故明帝时馆陶公主为子求郎，帝不许，赐钱十万，曰： 夫郎官上应列宿，出宰百里，苟非其人，人受其殃。 （后汉桓灵閒，三署见郎七百馀人，而郡国计吏多留拜为郎。太尉杨秉上疏谏曰： 先王建国，顺天制官，太微积星，名为郎位，入奉宿卫，出牧百姓 云云。按自近代，皆谓郎官上应列宿，出宰百里，为尚书郎故事。且夫天文有武贲郎位等星，皆在太微帝座之后，为翊卫之象，则应劭、杨秉所言三署郎是也。而代人谓之尚书郎，则误矣。徵其失也，盖自梁陶藻职官要录，以汉三署郎故事通为尚书郎，循名失实，疑误后代。）旧有郎中将右骑，光武中兴悉省。（汉爰盎、卜式、张骞并为中郎，韩信、主父偃并为郎中。后汉明帝性褊察，尝以事怒郎药崧，崧走入床下，上将杖撞崧。崧曰： 天子穆穆，诸侯皇皇，未闻人君，自起撞郎。 上乃舍之。又班固二代，位不过郎。又陈蕃谏灵帝曰： 昔明帝公主为子求郎，赐钱十万。今陛下除拜郎吏，无有休已，以一郎比一把菜耳。 ）晋议郎迁为太守，（山公启事曰： 议郎许允，宜参广汉太守选。 ）亦有郎中等官。其后虽有中郎将等官，而无三署郎矣。
中郎将（五官中郎将左右中郎将）
五官、左、右中郎将，皆秦官，汉因之，并领三署郎从。后汉之制，郡国举孝廉以补之。三署郎年五十以上属五官。（后汉黄琬，字子琰，为五官中郎将。时陈蕃为光禄勋，深相敬待，每与议事。旧制，光禄举三署郎，以功高久次才德尤异者为茂才四行。时权富子弟多以人事得举，而贫约守志者见遗。京师谣曰： 欲得不能，光禄茂才。 於是蕃、琬同心，显用志士。故蕃、琬皆为权富郎所中伤也。）其次分属左右署，左右郎将各领左右署郎。二署皆有中郎、侍郎、郎中，三郎并属光禄勋。（汉卫绾，文帝时，以戏车为中郎将。戏车谓能左右超乘也。景帝幸上林，诏绾参乘，重其淳谨。又苏武以中郎将持节使匈奴。又司马相如拜中郎将，建节往使邛笮，县令负弩矢前驱，蜀人以为宠。又后汉左中郎将皇甫嵩、右中郎将朱俊并讨黄巾，有大功。又建安十六年，魏公子丕为五官中郎将，置官属，以副丞相，位在魏国诸侯王上。）魏无三署郎，犹置左右中郎将。晋武帝省左右中郎将官。宋孝武大明中，复置，银章青绶，武冠绛朝服，佩水苍玉。齐左右中郎将属西省。梁代并分司丹禁。今中郎将四十四员，郎将六十四员，各附诸军诸卫篇。大唐亦置诸卫中郎将。永徽三年八月，避太子名，改中郎将为旅贲郎将，又改为翊军郎将，寻复旧。
虎贲中郎将
周官有虎贲氏，掌领虎士八百人，军旅会同，君宿於外，则守王闲。（闲，梐枑行马也。梐音陛，枑音护。）汉武帝建元三年，初置期门，比郎中，盖以微行出游，选材力之士，执兵从送，期之诸门，故名期门。无员，多至千人。平帝元始元年，更名虎贲郎，（旧曰虎奔，言如虎之奔。）置中郎将领之，故有虎贲中郎将，主虎贲宿卫，冠插两鹖尾，（鹖，鸷鸟之中果劲者，每有攫撮，应爪摧碎。尾，上党所贡也。后汉崔钧为武贲中郎将，服武弁，戴鹖尾。攫音。）纱縠单衣、虎文锦葱，馀郎亦然。凡有虎贲中郎、虎贲侍郎、虎贲郎中、节从虎贲，皆父死子继。若死王事，亦如之。前贤亦多为者。（后汉马援、孔融并为虎贲中郎将。魏桓阶字伯绪，为虎贲中郎将，迁尚书，典选。）大唐无。
四中郎将（东西南北）
东中郎将，（后汉灵帝以董卓为之。）南中郎将，（后汉献帝以临淄侯曹植为之。）西中郎将，（晋以谢曼、桓冲为之。）北中郎将，（后汉以卢植为之。建安中以鄢陵侯曹彰为之。）并后汉置。江左弥重，或领刺史，或持节为之。银印青绶，服同将军。后魏灵太后时，四中郎将兵数寡弱，不足以襟带京师。任城王澄奏宜以东中带荥阳郡，南中带鲁阳郡，西中带恒农郡，北中带河南郡。选二品三品亲贤兼称者居之，配以强兵，则深根固本之计也。（灵太后初从之，后复止。大唐至德后，节度、都团练使，殆其遗职。）
杂中郎将
使匈奴中郎将，（后汉主护南单于，以张奂为之。后魏天兴四年罢。）平越中郎将，（晋武帝置，理广州，主护南越。）司金中郎将，（魏王脩为之。）武卫中郎将。（魏始以许褚为之。）大唐无。
折冲府（果毅、别将等附）
隋初左右卫、左右武卫、左右武候，各领军坊乡团，以统戎卒。开皇中，置骠骑将军府，每府置骠骑、车骑二将军。大业三年，改骠骑府为鹰扬府，改骠骑将军为鹰扬郎将，改车骑将军为鹰扬副郎将。（五年，又以鹰扬副郎将为鹰击郎将。）九年，别置折冲、果毅及武勇、雄武等郎将官，以统领骁果。大唐武德初，犹有骠骑府及骠骑、车骑将军之制。武德七年，乃改骠骑为统军，车骑为别将。贞观十年，复采隋折冲、果毅郎将之名，改统军为折冲都尉，别将为果毅都尉。（魏有折冲将军，后周有成议别将官，其名因此也。）其府多因其地，各自为名，无鹰扬之号。凡五百七十四府，分置於诸州，而名隶诸卫及东宫率府。各领兵，汉一千二百人为上府，（两京城内虽不满此数，亦同上府。）千人为中府，（两畿及岐、同、华、怀、陕等五州所管府，虽不满此数，亦同中府。）八百人为下府。每府置折冲都尉一人，（掌领校尉以下宿卫及卫士以上，总判府事。）左右果毅都尉各一人，（掌通判。春秋传曰 戎昭果毅 ，又曰 杀敌为果，致果为毅 。炀帝始置，后改将为之。）别将一人，（不判府事。若无兵曹以上，即知府事。初别将既改为果毅，而府中有长史员。圣历三年，废长史，置别将一员。后又兼置长史。）长史一人，（通判。载初元年置。）兵曹一人，（判府事，付事句稽，监印，给纸笔。）校尉六人。（以下小吏各有差。若校尉以下，唯人数置之。）凡府在赤县为赤府，在畿县为畿府。卫士以三百人为团，团有校尉；五十人为队，队有正；十人为火，火有长。备六驮马驴，（初置八驮，后改为六。）米粮、介胄、戎器、锅、幕，贮之府库，以备武事。每岁十一月，以卫士帐上於兵部，以候徵发。天下卫士向六十万人。（初置，以成丁而入，六十出役，其家不免征徭，遂渐逃散。年月渐久，逃死者不补。）天宝八载五月，停折冲府。（以无兵可校之。）十一载八月，改诸卫士为武士。
三都尉（奉车驸马骑奉朝请附）
奉车、驸马、骑三都尉，并汉武帝元鼎二年初置。（李陵为骑都尉。至更始时，官乱，谣曰： 烂羊胃，骑都尉。 ）旧无员，或以冠常侍，或卿尹校尉左迁为之。奉车掌御乘舆车，（汉官曰三人。）驸马掌驸马，（驸马，非正驾车，皆为副马。一曰：驸，近也，疾也。）骑都尉本监羽林骑，（汉官十人。）又窦婴为朝请，（窦太后除婴门籍，不得入朝请。汉律：诸侯春朝天子曰朝，秋曰请。）后汉并属光禄勋。奉朝请无员，本不为官，汉东京罢省三公、外戚、皇室、诸侯多奉朝请。奉朝请者，奉朝会请召而已。晋武帝亦以皇室、外戚为三都尉而奉朝请焉。元帝为晋王，以参军为奉车都尉，掾属为驸马都尉，行参军舍人为骑都尉，皆奉朝请。后罢奉车、骑二都尉，唯留驸马都尉奉朝请而已。诸尚公主者，若刘惔、桓温等皆为之。宋武帝永初以来，以奉朝请选杂，其尚主者唯拜驸马都尉。齐奉朝请驸马都尉及散骑给事中等官，并集书省职。朝散用衣冠之馀，人数猥积。武帝永明中，奉朝请至六百馀人。（齐职仪曰： 凡尚公主拜驸马都尉。 ）梁三都尉并无员秩，其奉车驸马，皆武冠绛朝服，银章青绶。梁陈驸马皆尚公主者为之。（陈武帝长女永世公主先適陈留太守钱蒇，生子岊，主及岊并卒。武帝受禅，唯公主追封，将葬，尚书主客牒详议，欲加蒇驸马都尉，并赠岊官。袁枢议曰： 昔王姬下降，必適诸侯。同姓为主，闻於公羊之说，车服不系，著於诗人之篇。汉氏之初，列侯尚主，自斯以后，降嫔素族。驸马都尉，置由汉武，或以假诸功臣，或以加於戚属，是以魏表驸马奉车为一号。魏晋以来，因为常准。盖明王姬之重，庶姓之轻，若不加其等级，莫可合卺而酳，所以假驸马之位，乃崇於皇女。今公主早薨，伉俪已绝，既无礼数致疑，何须驸马之授。按当阳侯杜元凯尚晋宣帝第二女高陆宣公主，晋武践祚，而主已亡，泰始中，追赠公主，杜君无复驸马之号。梁文帝女新安穆公主早薨，天监初王氏无追拜之事。远近二例，足以据明。公主所生，既未及成人之礼，无劳此授。今宜追赠亭侯。 时以枢议为衷。蒇，丑善反。岊音节。）后魏驸马都尉亦为尚公主官，虽位高卿尹，而此职不去。奉车二十人，骑都尉六十人。北齐驸马与后魏同。隋开皇六年，罢奉朝请。炀帝时，奉车、驸马并废。大唐驸马都尉从五品，皆尚主者为之。开元三年八月，敕：驸马都尉从五品阶，宜依令式，仍借紫金鱼袋。天宝以前悉以仪容美丽者充选。奉车都尉五员，掌驭副车，不常置。若大备陈设，则以馀官摄行，属左右卫也。


礼四十三沿革四十三凶礼五
丧制之一
初丧
（终称附东周政衰，诸侯逾僣，或已削去周典。重遭秦皇焚书，旧制遂多荡灭。汉魏以降，儒者乃推士礼，制当时之仪耳。他皆类此。周汉魏）
周制，（天子之制，具大丧初崩卷。）国君、大夫疾病，外内皆扫。（疾困曰病。外内皆扫，为宾客来问疾。扫，悉报反。）彻悬。（声音动人，病者欲静也。凡乐器，天子宫悬，诸侯轩悬，大夫判悬，士特悬也。）寝东首於北牖下，（病者恒居北牖下也。）废床，彻亵衣，加新衣，体一人。（废，去也。人始生在地，去床，庶其生气反也。彻亵衣，则所加者新朝服矣。加朝服者，明其终於正也。体，手足也。四人持之，为其不能自屈伸也。）男女改服。（为宾客来问病。亦朝服也。）属纊以俟绝气。（纊，新绵也。易动摇，置口鼻之上以为候也。属音烛。）男子不死於妇人之手，妇人不死於男子之手。（君子重终，为其相亵。）士死於適（音的）室，幠（音呼）用敛衾。（適室，正室。疾音齐，故於正寝焉。疾时处北牖下，死而迁之当牖下，有床衽。幠，覆也。敛衾，大敛所用之衾。小敛衾当陈也。）君夫人卒於路寝，大夫代妇卒於適寝。内子未命，则死於下室，迁尸於寝。士之妻皆死於寝。（内子，卿之妻。下室，其燕处。）天子死曰崩，（崩者，自上颠坠之名。）诸侯曰薨，（薨，颠坏之声。）大夫曰卒，（卒，终也。君子曰终。）士曰不禄，（不禄，不终其禄。）庶人曰死。（死之言澌也。精神澌尽也。）死寇曰兵。（异於凡人，当飨录其后也。王肃曰： 兵，死也。 ）
汉石渠议： 闻人通汉问云： 记曰： 君赴於他国之君曰不禄，夫人曰寡小君不禄，大夫士或言卒死。 皆不能明。 戴圣对曰： 君死未葬曰不禄，既葬曰薨。 又问： 尸服卒者之上服。士曰不禄，言卒何也？ 圣又曰： 夫尸者，所以象神也。其言卒而不言不禄者，通贵贱尸之义也。 通汉对曰： 尸，象神也，故服其服。士曰不禄者，讳辞也。孝子讳死曰卒。
五经通义云： 春秋说题辞曰： 大夫曰卒，精耀终也。卒之为言绝於邦也。士曰不禄，不禄为言削名章也。
白虎通曰： 天子称崩何？别尊卑、异生死也。崩之为言忄崩然僵天下也。庶人曰死，魂魄去心，死之为言澌，精气穷也。 又曰： 人死谓之丧何？言其丧亡不复得见。不直言死称丧者，孝子之心不忍言也。
魏明帝诏亭侯以上称薨： 夫爵命等级，贵贱之序，非徒偏制，盖礼关存亡。故诸侯大夫既终之称，以薨卒为别。今县乡亭侯不幸称卒，非也。礼，大夫虽食采不加爵。即县亭侯既受符策茅土，名曰列侯，非徒食采之比也。於通存亡之制，岂得同称卒耶？其亭侯以上，当改卒称薨。
三府上事博士张敷等追议： 诸王公大将军县亭侯以上有爵土者，依诸侯礼皆称薨。关外侯无土、铜印，当古称卒。千石、六百石下至二百石，皆诣台受拜，与古士受命同，依礼称不禄。 高堂崇议： 诸侯曰薨，亦取陨坠之声也。礼，王者之后公及王之上公九命为二伯者，侯伯皆执珪，子男及王之公皆执璧，其卒皆曰薨。今可使二王后公及诸国王执珪，大将军县亭侯有爵土者，车骑卫将军辟召掾属与三公俱执璧者，卒皆称薨。礼，大夫曰卒者，言陈力展志，功成事卒，无遗恨也。今太中大夫秩千石，谏议、中散大夫秩皆六百石，此正天子之大夫也；而使下与二百石同列称不禄，生为大夫，死贬从士，殆非先圣制礼之意也。云士不禄者，言士业未卒，不终其禄也。
尚书曹访云： 官僚终卒，依礼各有制。至於其閒，令长以下，通言物故，不知物故之名本所依出。 高堂崇曰： 闻之先师，物，无也，故，事也，言无复能於事者也。
复（始卒事位及奠讣告等附周大唐）
周制，司服供服。隶仆复於小寝、大寝。（小寝，高祖以下庙之寝。始祖曰大寝也。）夏采掌大丧以冕服复於太祖，以乘车建绥复於四郊。（求之王平生常所有事之处也。乘车，玉辂。於太庙，以冕服不出宫也。四郊以绥，出国门此行道也。郑司农云： 复谓始死招魂复魄也。 夏采，天子之官也。故以冕服。太祖，始祖之庙也。绥，以旄牛尾为之，缀於幢上，所谓注旄於竿首者也。王祀四郊，乘玉辂，建太常。今以之复，去其旒，异之於生也。）复曰 天子复矣 。（始死呼魄辞也。不呼名，臣不名君也。）告丧曰 天王登遐 。（告，赴也。登，上也。遐，已也。上已者，若言仙去。）诸侯大夫复，其有林麓则虞人设阶，无林麓则狄人设阶。（复者，招魂复魄也。阶，所乘以升屋者也。虞人，主林麓之官也。狄人，乐吏之贱者也。阶，梯也，簨虡之类。）诸侯小臣复，复者朝服，君以衮，夫人以阙狄，大夫以玄赪，代妇以襢衣，士以爵弁，士妻以褖衣。复者以簪裳於衣，左荷之，扱领於带。皆升自前东荣，中屋履危，北面，招以衣，三号曰： 皋！某复！ 卷衣投於前，司服受之用箧，升自阼阶，以衣尸。（小臣，君之近臣也。朝服而复，所以事君之衣也。复用死者之祭服，以其求神也。君以衮，谓上公也。夫人以屈狄，互言之耳。上公用衮，则夫人用袆衣，侯伯用鷩，其夫人用褕狄；子男以毳，其夫人乃用屈狄矣。赪，赤也。玄衣赤裳，所谓卿大夫自玄冕而下之服也。其妇亦以襢衣。杂记云： 内子以鞠衣，褒衣素沙。下大夫以襢衣。其馀如士。 注云： 内子，卿之適妻也。下大夫，谓下大夫之妻也。 荣，屋翼也。升东荣者，谓卿大夫士也。天子诸侯言东霤。危，栋上也。号，若云 皋某复 也。北面，招求诸幽之义。皋，长声也。某，死者之名也。复，反也。司服以箧待衣於堂前。衣尸者，覆之，若得魂魄然。）复者降自西北荣。（不由前降，不以虚反也。降，因彻屋西北之厞，若云此室凶，不可居。然其薪，用爨沐。）其为宾，则公馆复，私馆不复。（私馆，卿大夫之家也。不於之复，为主人之恶。）其在野，则升其乘车之左毂而复。（左毂，象屋东荣。）凡复衣，不以衣尸，不以敛。（不以衣尸，谓不以袭也。复者庶其生也，若以其衣袭敛，是用生施死，於义相反。）妇人复，不以袡。（袡，嫁时上服，非事鬼神之衣也。）凡复，男子称名，妇称字。（妇人不以名行。）复，尽爱之道也，有祷祠之心焉。（复谓招魂。且分祷五祀，庶几其精气之反。）望反诸幽，求诸鬼神之道也。（鬼神处幽闇，望其从鬼神所来。）北面，求诸幽之义也。（向其所从来也。礼，复者升屋北面。）唯哭先复，复而后行死事。（气绝则哭，哭而复，复而不苏，可以为死事矣。）
始卒，主人啼，兄弟哭，妇人哭踊。（悲哀有深浅也。若婴儿中路失母，能勿啼乎。）既迁尸於床，幠用敛衾，去死衣。小臣楔齿用角柶，缀足用燕几，校在南，御者坐持之。（缀，拘也。为将屦，恐其辟戾也。校，胫也。尸南首，几胫在南以拘足，则不得辟戾矣。床谓所设之床笫当牖者。去死衣，病时所加新衣及复衣也。去之以俟沐浴也。楔齿，为将唅，恐其口闭急也。）奠脯醢醴酒，升自阼阶，奠於尸东。即床而奠，当腢，（五口反，又五侯反。）用吉器，若醴若酒，无巾柶。（鬼神无象，设奠以冯依也。腢，肩头也。用吉器，器未变也。）檀弓云： 始死之奠，其馀阁也与？ （不容改新也。阁，庋藏食物处。凡丧奠之礼，始死未设黍稷，为死者不食粮故也。士即日而袭，其奠不易。大夫以上则明日而袭，是经宿奠也。自始死至虞，凡奠皆经宿，明日而彻，为凭神故也。）帷堂。（事小讫也。）
乃讣於君。主人西阶东，南面命讣者，拜送。曰 君之臣某死 。（讣，告也。臣死，其子使人至君所告之。檀弓云： 父兄命赴者。 注云： 谓大夫以上也。士，主人亲命之。 ）父、母、妻、长子，曰 君之臣某之某死 。（此臣於其家丧所主者。）君讣於他国之君，曰 寡君不禄，敢告於执事 。大夫讣於同国，敌者曰 某不禄 。讣於士，亦曰 某不禄 。讣於他国之君，曰 君之外臣寡大夫某死 。讣於敌者，曰 吾子之外私寡大夫某不禄，使某至 。讣於士，亦曰 吾子之外私寡大夫某不禄，使某至 。士讣於同国大夫，曰 某死。 讣於士，亦曰 某死。 讣於他国之君，曰 君之外臣某死。 讣於大夫，曰 吾子之外私某死 。讣於士，亦曰 吾子之外私某死。
既正尸，诸侯之丧子入坐於东方；卿大夫父兄子姓立於东方；有司庶士哭於堂下，北面；夫人坐於西方；内命妇姑姊妹子姓立於西方；外命妇率外宗哭於堂上；北面。（正尸者，谓迁尸牖下，南首也。子姓，谓众子孙也，姓之言生也。其男子立於主人后，女子立於夫人后。世妇为内命妇，卿大夫之妻为外命妇。外宗，姑姊妹之女也。）大夫之丧，主人坐於东方，主妇坐於西方。其有命夫命妇则坐，无则皆立。（命夫命妇来哭者，同宗父兄子姓，妇姑姊妹子姓也。凡此哭者，尊者坐，卑者立。）士之丧，主人坐於床东，众主人在其后，西面。妇人夹床，东面。（众主人，庶昆弟也。妇人谓妻妾子姓，亦嫡妻在前也。）亲者在室。（亲谓大功以上父兄姑姊妹子姓在此者。）室中唯主人主妇坐，兄弟有命夫命妇在焉亦坐。（别尊卑也。）众妇人户外，北面。众兄弟堂下，北面。（众妇人、众兄弟，小功以下者。众妇人谓姑姊妹及内外之亲也。）
大唐元陵仪注： 将复於太极殿内，高品五人皆常服，以大行皇帝衮冕服左荷之，升自前东霤，当屋履危，北面西上，三呼而止，以衣投於前；承之以箧，自阼阶入，以覆大行皇帝之上。复者彻殿西北厞，降自后西霤。其复衣不以袭敛，浴则去之。既复，乃设御床於殿内楹閒，去脚，舒单簟，置枕。迁大行皇帝於床，南首，以衣覆体，去死衣。楔齿用角柶，缀足以燕几，校在南。其殿内东西哭位，嗣皇帝以下舒草荐焉。奠用酒脯醢，器用吉器，如常仪。其告丧之礼：使至所在，集州县官及僧道、将吏、百姓等於州府门外，并素服，各以其方向京师重行序立。百姓在左，僧道在右。男子居前，妇人居后。立讫，使者立於官长之右，告云 上天降祸，大行皇帝，今月某日奄弃万国 。刺史以下抚膺哭踊，尽哀。止哭，使者又告云 大行皇帝有遗诏 。遂宣诏，讫，刺史以下又哭，十五举声。使者又告 皇帝伏准遗诏，以今月某日即位 。刺史以下再拜称万岁者三。百姓及州县佐史朝夕巷哭，各十五举声。三日释服。节度观察团练使、刺史并斩縗绖杖，诸文武官吏服斩縗，无绖杖。大小祥、释服，并准遗诏。其有敕书，使者宣告如常礼。 其三品以下仪制，并具开元礼。
天子诸侯大夫士吊哭议
（君遣使吊他国君附周汉后汉魏晋宋大唐）
周制，凡吊事，弁绖服。（弁绖者，如爵弁而素，加环绖也。弁师云： 王之弁绖，弁而加环绖。 ）天子之哭诸侯也，爵弁，纯衣。（服士之祭服以哭之，明为变也。天子至尊，不见尸柩，不吊服，麻不加於采。纯音侧其反。）或曰使有司哭之。（非也，哀戚之事，不可虚也。）为之不以乐食。（盖谓殡敛之间。）
诸侯使人吊他国之君，吊者即位於门西，东面。其介在其东南，北面西上，西於门。（宾立门外，不当门也。）主孤西面。（立阼阶之下也。）相者受命曰： 孤某使某请事。 客曰： 寡君使某，如何不淑。 （受命，受主人之命以出也。不言傧者，丧无接宾也。淑，善也。如何不善，言君痛之甚，使某吊也。）相者入告，出曰： 孤某须矣。 （称其君名者，君薨称子某，欲使人知嫡嗣也。须矣，不出迎也。）吊者入。主人升堂，西面。吊者升自西阶，东面，致命曰： 寡君闻君之丧，寡君使某，如何不淑。 子拜稽颡。吊者降出，反位。（子，孤子也。）
大夫、士之丧，既殡而君往焉，使人戒之。主人具殷奠之礼，俟於门外，见马首，先入门右。巫止於门外，祝代之先。君释采於门内。祝先升自阼阶，负墉南面。君即位於阼，小臣二人执戈立於前，二人立於后。（殷，犹大也。朝夕小奠，至月朔则大奠。君将来，则具大奠之礼以待之，荣君之来也。祝负墉南面，直君北，房户东也。小臣执戈先后君，君升而夹阶立。大夫殡即成服，成服则君亦成服锡縗而往吊之。）傧者进。（当赞主人也。始立门东，北面。）主人拜，稽颡。君称言，视祝而踊。主人踊。（称言，举所以来之辞也。视祝而踊，祝相君之礼，当节之也。）
诸侯吊，必皮弁锡縗。所吊虽已葬，主人必免。主人未丧服，则君亦不锡縗。（必免者，尊人君，为之变也。未丧服，未成服也，既殡成服矣。）
凡君使人吊，彻帷，主人迎於寝门外，见宾不哭，先入门右，北面。（使人，大夫、士也。礼，使人必以其爵。使者至，使人入将命，乃出迎之。寝门，内门也。彻帷，〈户去〉之也，事毕则下。〈户去〉音差据反。）吊者入，升自西阶，东面。主人进中庭，吊者致命。（主人不升，贱也。致命曰 寡君闻子之丧，使某如何不淑 也。）主人哭拜，稽颡，成踊。（稽颡，头触地。成踊，三者三。）宾出，主人拜送於外门外。
大夫之丧未小敛，为君命出。士之丧，於大夫，不当敛则出。（父母始死悲哀，非处尊不出也。出者，或至庭，或至门。）凡主人之出也，徒跣，扱衽，拊心，降自西阶。君吊，虽不当免时也，主人必免，不散麻。虽异国之君免也。亲者皆免。（不散麻者，自若绞垂之，为人君变，贬於大敛之前既启之后。亲者，大功以上也。）尸在室，有君命，众主人不出。（不二主人也。）
大夫之丧，大夫弁绖。（弁绖者，大夫锡縗相吊之服。如爵弁而素加环绖，曰弁绖也。）大夫吊，当事而至，则辞焉。（辞犹告也，傧者以主人有事告也。主人无事为大夫出也。）大夫之丧，庶子不受吊。（不以贱者为有爵者主。）
丧，公吊之，必有拜者，（往谢之。）虽朋友州里舍人可也。（谓无主后。）吊曰 寡君承事 。（示亦为执事来。）主人曰 临 。（君辱临其臣之丧。）君遇柩於路，必使人吊之。（君於人臣，有父母之恩也。孔颖达曰： 君於臣，当特吊於家。其或小臣及庶人，君不先知，造次遇柩於路，必使人吊之。 ）诸侯吊於异国之臣，则其君为主。（君为之主，吊臣，恩为己也。子不敢当主，中庭北面哭，不拜。）
滕成公之丧，（鲁昭三年。）使子叔敬叔吊，进书，（子叔敬叔，叔弓也。进书，奉君吊书。）子服惠伯为介。（惠伯，庆父玄孙之子，名椒。介，副也。）
鲁哀公使人吊蕢尚，（蕢尚，鲁人。音苦怪反。）遇诸道，避於路，画宫而受吊焉。（画宫，画地为宫象也。）曾子曰： 蕢尚不如杞梁之妻之知礼也。 （行吊礼於野，非也。）
知生者吊，知死者伤。知生而不知死，吊而不伤；知死而不知生，伤而不吊。（人恩各施於所知也。吊、伤，皆谓致命辞也。杂记云： 诸侯使人吊，辞曰寡君闻君之丧，寡君使某如何不淑 者，此施於生者也。伤辞未闻。说者有吊辞云： 皇天降灾，子遭离之，如何不淑。 此施於死者也。盖本伤辞。）
始死，羔裘玄冠，易之而已矣。羔裘玄冠，夫子不以吊。（不以吉服吊丧。）三年之丧，虽功縗不吊，自诸侯达诸士。如有服而将往哭之，则服其服而往。（功縗，既练之服也。诸侯服新死者之服而往哭，谓所不臣也。）练则吊。（父在为母功縗，可以吊人者，以父在，故轻於出也。然则凡齐縗十一月，皆可以出者也。）
子张死，曾子有母之丧，齐縗而往哭之。或曰 齐縗不吊 。（以其无服非之。）曾子曰： 我吊也与哉？ （於朋友哀痛甚，而往哭之，非若凡吊者也。）
既葬，大功吊，哭而退，不听事焉。（听，犹待也。事，谓袭敛执紼之属也。）周之丧未葬，吊於乡人，哭而退，不听事焉。功縗吊，待事不执事。（谓为姑姊妹无主，殡不在己族者也。）小功、緦，执事不与於礼。（礼，馈奠也。）
相趋也，出宫而退。相揖也，哀次而退。相问也，既封而退。相见也，反哭而退。朋友，虞祔而退。（此吊者恩薄厚、去迟速之节也。相趋，谓相闻姓名而来会丧事也。相揖，尝会於他也。相问，尝相惠遗也。相见，尝执贽相见也。）
吊於人，是日不乐。（君子哀乐不同日也。子於是日哭，则不歌。）五十无车者，不越疆而吊人。（气力始衰。）妇人不越疆而吊人。（不通於外。）行吊之日，不饮酒食肉。（以全哀。）吊於葬者，必执引。若从柩及壙，皆执紼。（示助之以力也。车曰引，棺曰紼。）
司徒敬子死，（司徒，官氏，公子许之后。）子夏吊焉，主人未小敛，绖而往。子游吊焉，主人既小敛，子游出，绖，反哭。（皆以朋友之礼往，而二人异也。）子夏曰： 闻之也与？ 曰： 闻诸夫子，主人未改服，则不绖也。
汉戴德曰： 君吊於卿大夫，锡縗以居，不听乐。吊於士，皆服弁绖疑縗。君吊臣疑縗，素弁加绖，明日主人縗绖拜谢於朝。君若使人吊，其服疑縗，素裳素冠。诸侯会遇相吊，则锡縗，皮弁加绖，不举。诸侯吊於寄公，亦锡縗。诸侯相吊，其同国大夫相吊，锡縗，十五升抽其半，素冠加绖。朋友吊服有绖，绖大与緦麻绖同，素冠素带，既葬而除。皆在他国，则袒免。同国大夫命妇相服，锡縗素总加麻。同国之士相为朝服加绖，其妻相为亦如之，朝服不髽。
后汉刘德问曰： 君吊，大夫迎於门外，又拜送於门外。大夫吊，不迎於门外。今时县令长吊人臣，人臣待之，当依国君来吊礼欤？依大夫来吊也？又当去杖，其绖皆如故，无可舍耶？又今时丞尉来吊，待之当云何？ 田琼答曰： 今之君，与礼所云君，轻重不同。若必欲依之，令长宜依国君，丞尉宜依大夫。君於礼但见去杖戢杖，其馀不见也。今於君吊，以首绖贯臂。遣人则不，释之而已。
刘表后定丧服云： 既除丧，有来吊者，以缟冠深衣，於墓受之，毕事反吉。 又云： 君来吊臣，主人待君到，脱头绖，贯左臂，去杖，出门迎。门外再拜，乃厌，还，先入门，东壁向君让。君於前听进，即堂先哭。乃止於庐外伏哭，当先君止。君起致辞，子对而不言，稽颡以答之。
魏明帝吊陈群诏曰： 司空今遭母忧，当遣使者吊祭如故事。 尚书司马孚奏： 寻故事，自魏兴，无三公丧母吊祭。 辄访韦诞、王肃、高堂隆、秦静等，云： 汉太傅胡广丧母，天子使谒者以中牢吊祭、送葬。 王肃议： 礼，臣有父母之丧讣，君吊之。吊诸臣之母，当从夫爵。
蒋济奏： 会丧不宜去冠。奏事者上言，前会故领军朱铄丧，自卿以下皆去冠，以布帕额。使者、侍中、散骑则不。皆非旧法。夫冠成德之表，於服为尊。唯君亲之丧小敛之前，与服罪之人去冠。其馀礼仪，虽齐縗之痛，有变无废。今为吊去冠，甚违礼意。 下博士评议。
博士杜希议，以为： 论语曰 羔裘玄冠不以吊 ，故周人去玄冠，代以素弁。汉去玄冠，代以布巾。亦王者相变之仪，未必独非也。古礼野夫著巾，古者军礼韦弁冠，今者赤帻，此明转相变易，不可悉还反古。今宜因汉氏故事。又汉仪注，诸侯王薨，天子遣使者往，皆言使者素服。又礼自天子达於士，临殡敛之事，去玄冠，以素弁。君子临丧，必有哀素之心，是以去玄冠，代之以素。汉中兴，临丧与礼合仪。自后或言临，使者常吉服布巾。以为使者亦宜去玄冠，代以布巾，示不纯吉。侍中、散骑诸会丧，亦宜去玄冠，代以布巾。 诏从希议。
王肃云： 礼有亲丧而君来吊，则免绖，贯左臂，去杖，迎拜於大门之外，见马首，不哭，先入门右，庭中北面。君升自东阶，南面哭，主人乃哭。君出，又拜送大门外。又按礼，三年之丧，终服不吊。期之丧，既练而吊。大功之丧，既葬而吊。 （蜀谯周云： 国君为卿大夫，皮弁锡縗以居，他事出，亦如之。其吊，则皆锡縗，布弁而绖，三月复吉。其吊士，则服弁绖疑縗，亦往则服，出则不。公及大夫吊众妾，如君吊他国卿大夫，皮弁锡縗，不绖。君使人吊襚，主人迎於寝门外，见使者不哭也，先入门右，北面。吊者入，升自西阶，东面。主人前至中庭，吊者致君命，主人哭拜稽颡成踊。吊者出去，主人拜送於门外。君使襚者左执领，右执要，致命讫，入室，衣尸乃出。他皆如吊。既敛之后不衣尸，委於尸东席上。凡主人出送，因拜宾；所来者拜讫，皆即位西阶下，东面哭踊；哭讫反室。大夫吊，服以锡縗，用緦麻布而灰理之曰锡。士吊服以疑縗，用锡布为衣而素裳，拟於吉也。其冠各以其縗。归其家，犹吊服著绖以居。其以他事出，则脱绖。三月既葬，服吉。五代兄弟相为亦然。凡大夫吊其臣，异者，主人不迎於门外，主君入，即位堂下，西面，主人北面，众主人南面。 ）
晋挚虞决疑云： 凡使吊祭同姓者，素冠帻，白练深衣，器用皆素。异姓者，服色器用皆不变。
陈舒议至尊临温公夫人丧： 按礼，天子哭诸侯则弁绖锡縗，哭大夫士则弁绖疑縗。此皆当时殡葬之间服耳。今温公丧已久远，主人本应改葬之服，今之所服，大夫丧耳。天子於诸侯之妻，礼变。今以白帢深衣，当古吊服。今至尊临丧，谓应深衣而已。著深衣者，不复变服。其馀侍官，谓当公服直卫，不应从哭。
宋崔凯云： 礼，君自吊其臣，主人出迎於外，见君马首，不哭，先入门右，北面。众主人袒即位。升自阼阶，西面。主人前，至中庭。君哭。主人哭，拜，稽颡成踊，先出。君去，主人哭，拜送於外门外。明日，主人縗绖拜谢於朝。今代人君吊，主人出迎，见马首拜。君遣吏吊。主人布席於丧庭，孝子左贯首绖，待於席南，北面，不哭也。吏持版吊於席北，面向孝子。再拜讫，伏，吏跪读版，孝子再拜。有吊宾，主人迎即位中门外，西面北上。众宾东面者北上，门西北面者东上。主人拜宾，旁三拜，众宾不答拜。主人入，即堂下朝夕哭位。众随入，如外位也。知生者吊，知死者伤。主人哭，吊者皆哭。退出，主人拜中门外如初。吊辞，至主人前曰： 闻君有某之丧，如何不淑。 伤辞，诣丧前曰： 子遭离之，如何不淑。 此各主於其所知也。若有知生又知死者，伤而且吊也。 又曰： 同僚宾客相吊也，因主人朝夕哭而往吊也。 又曰： 凡宾客来吊，孝（凡言孝者，即丧主也。）皆当位东阶下，西面，不得庐中。长吏自吊，其人左贯首绖出迎，还入门。君至门，谢孝还位，乃从命还位。若不谢遣者，君向柩哭，则孝当伏。孝当后哭先止，所以不使君甚哀也，哭讫，君遣还位，乃从命还位则哭，不得入庐也。哭位在东阶下。辞去，孝子哭也。君先出，孝后出，於门外见马而拜，讫，哭而还也。若有命止令勿出，亦便随从命也。羸可使人自扶，若病不能者，君至，自杖而已。
乐亮问徐广曰： 君吊之仪，虽在於礼，未审皇子之吊，受吊为当迎送及拜以不？当於庐室坐，当别施位耶？若别施位者，应在何处？即位为应立？应坐？ 君吊，虽已葬，主人必絻 ，此礼已废，并未详。既小祥，重服已除，正当即以练冠功縗受吊耶？ 徐广答曰： 皇子之仪，揖而不拜，然犹应以练冠功縗迎立於户侧。皇子向户揖，揖讫，伏庐室而哭。及皇子前执手时，乃可长跪受之。去出室，还至户，更哭。
大唐之制，如开元礼。
三不吊议（周魏宋）
周制，檀弓曰： 死而不吊者三，畏、厌、溺。 （郑玄曰： 畏者，为人以非罪加己，己无以说之死者也。厌者，行止危险之下。溺者，不乘桥船者也。 庐植曰： 畏者，兵刃所杀也。 王肃曰： 犯法狱死谓之畏。尔雅曰畏，刑者也。 ）
魏王肃圣证论难郑玄曰： 孔子畏匡，德能自全也。设使圣人卒离不幸，可得不痛悼而罪之乎！非徒贤者，设有罪愚人，亦不得不哀伤之也。
宋崔凯服节云： 有不吊者三：谓畏、厌、溺死也。欲吊者，不变服哭之已。


礼六十八开元礼纂类三序例下
君臣冕服冠衣制度
大裘冕，无旒，金饰，玉簪导，以组为缨，色如其绶。（令云 冕长尺六寸，广八寸，玄表纁里。 以下广狭皆准此。）裘以黑羔皮为之。（令云： 玄领、褾、襟缘，朱裳。 后有诏夏月以葛代裘。）白纱中单。（令云： 皂领，青褾、撚、裾。 ）革带，玉钩〈角枼〉，大带。（令云： 素带朱里，纯其外，上以朱，下以绿，纽约用组。黻，蔽膝也，随裳色。 ）鹿卢玉具剑，火珠镖首。白玉双珮，玄组双绶，六采。（令云： 玄、黄、赤、白、缥、绿，纯玄质，长二丈四尺，五百首，广一尺。小双绶长二尺六寸，色同大绶而首半之，閒施三玉环。 ）朱袜赤舄。祀天神地祇则服之。
衮冕，垂白珠，十有二旒，（令云： 以组为缨，色如其绶。 ）黈纊充耳，玉簪导。玄衣纁裳，十二章。（令云： 八章在衣，日、月、星辰、山、龙、华虫、火、宗彝；四章在裳，藻、粉米、黼、黻。衣褾领为升龙，皆织成为之。龙山以下，每章一行，重以为等，每行十二也。 ）白纱中单。（令云： 黻领，青褾、撚、裾，黻加龙山火三章。毳冕以上山火二章，绣冕山一章，玄冕无章。 ）革带、大带、剑、玉珮、绶、袜与上同。舄加金饰。享庙、谒庙及朝遣上将、征还、饮至、践阼、加元服、纳后、元日受朝及临轩册拜王公则服之。
鷩冕，服七章，（令云： 三章在衣，华虫、火、宗彝；四章在裳，藻、粉米、黼、黻。 ）馀同衮冕，有事远主则服之。
毳冕，服五章，（令云： 三章在衣，宗彝、藻、粉米；二章在裳，黼、黻也。 ）馀同鷩冕，祭海岳则服之。
绣冕，服三章，（令云： 一章在衣，粉米；二章在裳，黼、黻。 ）馀同毳冕，祭社稷、先农则服之。
玄冕服，（令云： 衣无章，裳刺黼一章。 ）馀同绣冕，〈礻昔〉祭百神、朝日夕月则服之。
通天冠，加金博山，附蝉十二首，施珠翠，黑介帻，发缨翠緌，玉若犀簪导。绛纱袍，白纱中单，（令云： 朱领、撚、裾。 ）白裙襦，（令云： 亦裙衫也。 ）绛纱蔽膝，白假带，方心曲领。其革带、剑、珮、绶与上同。白袜黑舄。（令云： 若未加元服，则双童髻，空顶黑介帻，双玉导，加宝饰也。 ）诸祭还、冬至受朝、元会、冬会则服之。
武弁，金附蝉，平巾帻，馀同前服。讲武、出征、四时蒐狩、大射、禡、类、宜社、赏祖、罚社、纂严则服之。
弁服，（令云： 弁以鹿皮为之。 ）十二〈王綦〉，（令云： 〈王綦〉以白玉珠为之。 ）玉簪导，绛纱衣，素裳，革带，白玉双佩，鞶囊，小绶，白袜，乌皮履，朔日受朝则服之。
黑介帻，白纱单衣，白裙襦，革带，素袜，乌皮履，拜陵则服之。
白纱帽，（令云： 赤乌纱帽。 ）白裙襦，白袜，乌皮履，视朝、听讼及宴见宾客则服之。
平巾帻，金宝饰，导簪冠支皆以玉，紫褶，（令云： 赤白褶。 ）白葱，玉具装，真珠宝钿带，靴，乘马则服之。
翼善冠，其常服及白练裙襦通著之。若服葱褶，则与平巾帻通著之。
皇太子衮冕，垂白珠九旒，（令云： 以组为缨，色如其绶。 ）青纊充耳，犀簪导。玄衣纁裳九章，（令云： 五章在衣，山、龙、华虫、火、宗彝；四章在裳，藻、粉米、黼、黻。织成为之，每章一行，重以为等，每行九。 ）白纱中单。（令云： 黼领，青褾、撚、裾。 ）革带，金钩〈角枼〉，大带。（令云： 素带不朱里，亦纰以朱绿，纽约用组。黻随裳色，火山二章。 ）玉具剑，（令云： 金宝饰，玉镖首。 ）瑜玉双珮，朱组双大绶。（令云： 四采，赤白缥绀，纯朱质。长丈八尺，三百二十首，广九寸。小双绶长二尺六寸，色同大绶而首半之，閒施二玉环。 ）朱袜赤舄。（令云： 舄加金饰。 ）侍从祭祀及谒庙、加元服、纳妃则服之。
具服，远游三梁冠，加金附蝉九首，施珠翠，黑介帻，发缨翠緌，犀簪导。绛纱袍，白纱中单，（令云： 皂领、褾、撚、裾。 ）白裙襦，白假带，方心曲领，绛纱蔽膝。其革带、剑、珮、绶与上同。白袜黑舄。未冠则双童髻，空顶黑介帻，双玉导，加宝饰。谒庙还宫、元日冬至朔日入朝、释奠则服之。（其朔望日入朝，通服葱褶。五日常朝亦准此。）
公服，远游冠，（簪导以上并同前。）绛纱单衣，白裙襦，革带，瑜玉只珮，方心，纷，鞶囊，（令云： 长六尺四寸，广二寸四分，色同大绶。 ）白袜，乌皮履。五日常朝、元日冬至受朝则服之。
乌纱帽，白裙襦，白袜，乌皮履，视事及宴见宾客则服之。
弁服，犀簪导，组缨，玉〈王綦〉九，绛纱衣，素裳，革鞶囊，小绶，双珮，白袜，乌皮履，朔日及视事则兼服之。
平巾帻，金饰，犀簪导，紫褶，白葱，玉梁珠宝钿带，靴，乘马服之。
进德冠，九〈王綦〉，加金饰，其常服及白练裙襦通著之。若服葱褶，则与平巾帻通著之。
群官衮冕，垂青珠九旒，以组为缨，（令云： 缨色如绶。 以下旒缨皆如之也。）青纊充耳，簪导。（令云： 五品以上乃通用犀。 ）青衣纁裳，服九章。（令云： 每章一行，重以为等，每行九。五章在衣，龙、山、华虫、火、宗彝。四章在裳，藻、粉米、黼、黻。皆绛为绣。鷩冕以下亦每章一行，各依旒数。 ）白纱中单。（令云： 中单黼领，朱里，皆纯。中单青领，青褾、撚、裾。 ）革带，钩〈角枼〉，大带，（令云： 二品以上，素带，不朱里，皆纯其外，上以朱，下以绿。五品以上，素带，纰其垂，外以玄，内以黄。纽约皆用青组。黻皆裳色。毳冕以上，火、山二章。绣冕山一章。玄冕无章。 ）金玉饰剑，（令云： 三品以下用玉，不得加珠宝。 ）山玄玉珮，绿綟绶。（亲王朱绶。）朱袜赤舄。第一品服之。
鷩冕，八旒，服七章，（章数已具前数。）水苍玉珮，紫绶，金饰剑，馀同衮冕，第二品服之。
毳冕，七旒，服五章，水苍玉珮，紫绶，金饰剑，馀同衮冕，第三品服之。
绣冕，六旒，服三章，水苍玉珮，青绶，金饰剑，馀同衮冕，第四品服之。
玄冕，五旒，衣无章，裳刺黻一章，水玉珮，黑绶，金饰剑，馀同衮冕，第五品服之。
爵弁，色同爵，无旒无章，玄缨，簪导，青衣纁裳，白纱中单，（令云 青领、褾、撚、裾 也。）革带，钩〈角枼〉，大带，（令云： 练带，纰其垂，内外以缁，纽约用青组。 ）爵鞸，白袜，赤履，九品以上服之。（凡冕服及爵弁服，助祭及亲迎则服之。若私家祭祀，三品以上及褒圣侯祭孔宣父，服玄冕，五品以上服爵弁，六品以下服进贤冠。凡冕制，以罗为之，其服用为之，其黻用缯也。）
远游冠，三梁，黑帻，青緌，（凡文官，皆青緌。以下准此也。）诸王服之。亲王即加金附蝉。
进贤冠，三品以上三梁，五品以上两梁，九品以上一梁。（三师、三公、太子三师三少、五等爵、尚书省、秘书省、诸寺监、太子詹事府、三寺及散官，亲王傅友、文学，若诸州县、关津、岳渎等流内九品以上服之也。）
武弁，平巾帻。（武官及中书、门下省，殿中省、内侍省、诸卫及太子诸坊诸率府及镇戍流内九品以上服之。若侍中、中书令、左右散骑常侍，则加貂蝉，侍左者左珥，侍右者右珥。）
法冠。（一名獬豸冠，一角，为獬豸之形，御史以上服之。）
高山冠。（内侍省内谒者监、内谒者服之。）
卻非冠。（亭长、门仆服之。凡应冠而未冠者，并双童髻，空顶帻。五品以上双玉导，金饰。二品以上加宝饰，六品以下无饰。）
朝服。（亦名具服。冠，帻，缨，簪导，绛纱单衣，白纱中单，白裙襦，赤裙衫，革带，钩〈角枼〉，假带，曲领方心，绛纱蔽膝，袜，舄，剑，双绶。一品以下，五品以上，陪祭、朝飨、拜表大事则服之。六品以下，去剑、珮、绶，馀并同也。）
公服。（亦名从省服。冠，帻，缨，簪导，绛纱单衣，白裙襦，赤裙衫，革带，钩〈角枼〉，假带，方心，袜，履，纷，鞶囊，双珮。一品以下，五品以上，朔望朝谒、见东宫则服之。其六品以下，去纷、鞶囊、双珮，馀并同。若致仕官，以理去官，被召谒见，皆服前官从省服。）
弁服，（以鹿皮为之，通用乌纱也。）牙簪导，（五品以上通用犀也。）缨，玉〈王綦〉，朱衣，素裳，革带，鞶囊，小绶，双珮，白袜，乌皮履，（一品九〈王綦〉，二品八〈王綦〉，三品七〈王綦〉，四品六〈王綦〉，五品五〈王綦〉。六品以下，去〈王綦〉及鞶囊、绶、珮。）文官职事九品以上寻常公事服之。（泥雨则通著常服。）
平巾帻，簪导，（五品以上通用犀，六品以下通用角。）冠支，（令云： 皆金饰，五品以上通用玉。 ）紫褶，（令云： 五品以上绯褶，七品以上绿褶，九品以上碧褶。 ）并白大口葱，起梁带，（三品以上玉梁宝钿，五品以上金梁宝钿，六品以上金饰隐起。）乌皮靴，武官及卫官寻常公事则服之。（文官乘马又通服之。武官陪位大杖，加螣蛇裲裆也。）
进德冠，五品以上附山云，〈王綦〉数准弁，以金饰梁及花趺。（三品以上加金络也。）内外百官文官武官九品以上，十月以后，二月以前，常服，及白练裙襦通著之。（五品以上行。六品以下，冠去〈王綦〉珠。若服葱褶，非陪位大仗，则与平巾帻通著。葱褶，五品以上通用绫及罗，六品以下通用小绫也。）
凡典谒，武弁，绛公服。学生，黑介帻，青襟服。斋郎，介帻，绛褠服。自外州品子等皆平巾帻，绯衫，大口葱，朝集从事则服之。若外官拜表、受制，皆朝服。
凡职事官三品以上有公爵者，嫡子婚，听假以四品冕服。若五品以上子孙、九品以上子及五等爵，皆听爵弁服。若庶人婚，听假以绛公服。若刻漏生、漏童，服青葱褶总角之服。（令云： 诸流外官行署，三品以上介帻，绛公服，方心，革带，钩〈角枼〉，假带，袜履。九品以上绛褠衣，制同绛公服，袖狭，形直如沟，不垂，去方心、假带，馀同绛公服。其非行署者，太常寺谒者、祝史、赞引，鸿胪寺司仪，诸典书、学，内侍省典引，太子右春坊掌仪、内坊导客舍人、诸赞，王公以下舍人，公主谒者等，各准行署，依品服。自外及任杂职掌无官品者，皆平巾帻，绯衫，大口葱，药童、奉觯年小者，皆总角髻，朝集从事则服之。馀条目，自有制者，不用此例。黑介帻，簪导，深衣，青襟褾领，革带，袜，履，未冠者双童髻，空顶黑介帻，去革带，国子、太学、四门学生、俊士参见则服之。律书算学士、州县学生，则黑介帻，白裙襦。外官拜表受制皆朝服，本品无朝服者则公服。诸职事官三品以上有公爵者，嫡子谓经命讫者婚，听假以四品冕服。诸五品以上子孙、九品以上子及五等爵婚，皆听假以爵弁服。庶人婚，听假以绛公服。诸州县仓督、市令，县录事、佐史、里正，岳渎祝史、斋郎，并介帻，绛褠衣。平巾帻，绯褶，大口葱，紫褠，尚食局典膳局主食、太官署监膳史，食官署掌膳服之。平巾绿帻，青布葱褶，尚食局主膳、典膳局典食、太官署食官署供膳、良酝署奉觯服之。五辫，青葱褶，青耳屩，羊车小吏服之。总角髻，青葱褶，漏刻生、漏童服之。诸衣冠应入卤簿异於本制者，从卤簿。 ）
皇后王妃内外命妇服及首饰制度
皇后服，首饰花十二树，（小花如大花之数，并两博鬓也。）袆衣，（令云： 深青织成为之。文为翚翟之形，素质，五色，十二等。 ）素纱中单，（令云： 黼领，罗縠褾、撚，皆用朱色。 ）蔽膝，（令云： 随裳色，以緅为褾撚，皆用翟为章，三等。 ）大带，（令云： 随衣色，朱里，纰其外，上以朱锦，下以绿锦，纽约用青组。 ）青衣，革带，青袜、舄，（令云： 舄加金饰。 ）白玉双珮，玄组双大绶，（令云： 章采尺寸与乘舆同。 ）受册、助祭、朝会诸大事则服之。
鞠衣，（黄罗为衣，其蔽膝、大带及衣革带舄，并随衣色。馀与袆衣同，唯无翟。）亲蚕则服之。
钿钗礼衣，十二钿，服通用杂色，制与上同，加双珮、小绶，（去舄加履。）宴见宾客则服之。
皇太子妃服，首饰花九树，（小花如大花之数，并两博鬓也。）褕翟，（青织成为之，文褕翟之形，青质，九色，九等。）素纱中单，（令云： 黼领，罗縠褾、撚，皆同朱色。 ）蔽膝，（随裳色，用緅为领缘，以褕翟为章，二等。）大带，（令云： 随衣色，不朱里，纰其外，上以朱锦，下以绿锦，纽约用青组。 ）青衣，革带，青袜、舄，（令云： 舄加金饰。 ）瑜玉双珮，纯朱双大绶，（章绶尺寸与皇太子同也。）受册、助祭、朝会诸大事则服之。
鞠衣，（黄罗为之。其蔽膝、大带、革带并随衣色。馀与褕衣同，唯无翟。）从蚕则服之。
钿钗礼衣，九钿，服通用杂色，制与上同，加双珮、小绶，（去舄，加履。）宴见宾客则服之。
内外命妇服花钗，（施两博鬓，宝钿饰。一品九树，二品八树，三品七树，四品六树，五品五树。宝钿准花树。）翟衣青质，（罗为之，绣为翟。褕衣，一品翟九等，二品八等，三品七等，四品六等，五品五等。）并素纱中单，（令云： 黼领，朱褾、撚，亦通用罗縠。 ）蔽膝，（随裳色，以緅为领缘，加以文绣，重翟为章，二等。一品以下同。）大带，以青衣，革带，青袜、舄，珮，绶，内命妇受册、从蚕、朝会则服之。其外命妇及受册、从蚕、大朝会亦准此。
钿钗（一品九钿，二品八钿，三品七钿，四品六钿，五品五钿。）礼衣，通用杂色，制与上同，加双珮、小绶，（令云： 去舄，加履。 ）内命妇寻常见，外命妇朝参辞见及礼会则服之。
六尚、宝林、御女、采女及女官等服，礼衣通用杂色，制与上同，唯无首饰珮绶。七品以上有大事则服之，寻常供奉则公服；（公服去中单、蔽膝、大带也。）九品以上大事及寻常供奉并公服。东宫准此。女史则半袖裙襦。
凡公主、王妃珮绶同，诸郡县主、内命妇各准品服。外命妇各从夫及子；若不同夫及子而加邑号，亦准品。
花钗，（覆笄而已，并两博鬓，任以金银杂宝饰也。）大袖连裳，青质，素纱中单，（朱褾、撚也。）蔽膝，（随裳色，朱为绿带也。）大带，（纰其外，上以朱，下以绿，纽约用青组。）以青衣，革带，袜，舄履，（同裳色也。）六品以下九品以上妻及九品以上女嫁则服之。
花钗，（以金银琉璃等涂饰。）连裳，青质，以青衣，革带，袜，履，（同裳色也。）庶人女嫁则服之。
凡百官女嫁，听服母服庙见。本生荫高者，准兄弟。凡王公以下及妇人服饰等级，上得兼下，下不得僣上。
斋戒
凡大祀，斋官皆前七日集尚书省，太尉誓曰： 某月日祀昊天上帝於圆丘，（其誓各随祭享祀事言之。）各扬其职，不供其事，国有常刑。 散斋，理事如旧，夜宿止於家正寝，唯不吊丧问疾，不作乐，不判署刑煞文书，不行刑罚，不经秽恶。致斋，唯祀事得行，其馀悉断。（凡大祀之官，）（散斋四日，中祀三日，小祀二日。致斋，大祀三日，中祀二日，小祀一日。其致斋日，三公於都省安置，所司铺设。其馀官，皇城内有本司者於本司，无者於太常郊社太庙斋坊安置。皆日未出前到斋所。至祀前一日，各从斋所昼漏上水三刻向祠所。仍令平明清所行之路，道次不得见诸凶秽衰绖，过讫任行。其哭泣之声闻於祭所者，权断讫事。非应散斋者，唯清斋一宿於本司及祠所。凡大祀中祀，接神斋官祀前一日皆沐浴。九品以上，皆官给明衣。斋郎升坛行事，亦权给洁服。应斋官所习礼临时阙者，通摄行事。致斋之日先不食公粮及无本司者，大官准品给食。祈告一日清斋者，设食亦如之。凡散斋有大功以上丧，致斋有周以上丧，并听赴。即居緦麻以上丧者，不得行宗庙之祭。其在斋坊病者，听还。死於斋所，同房不得行事也。）
祈祷
京都孟夏以后旱，则祈岳镇海渎及诸山川能兴云雨者於北郊，望而告之。（又祈社稷，又祈宗庙，皆七日一祈。不雨，还从岳渎如初。旱甚则修雩，秋分以后不雩。初祈一旬不雨，即徙市，禁屠杀，断繖扇，造土龙。雨足则报祀。祈用酒脯醢，报用常祀，皆有司行事。已斋及未祈而雨，及所经祈者皆报祀。凡州县旱则祈雨，先社稷，又祈界内山川能兴云雨者，馀准京都例。若岳镇海渎，州刺史上佐行事。其山川，判司行事。县则县令、县丞行事。祈用酒脯醢，报以少牢也。）霖雨不已，禜京城诸门。（门别三日，每日一禜。不止，乃祈山川岳镇海渎三日。不止，祈社稷、宗庙。若州县，禜城门。不止，祈界内山川及社稷。三禜一祈，皆准京都例，并用酒脯醢。国城门报用少牢，州县城门用特牲也。）
杂制
皇帝、天子，（天下通称。）陛下，（对扬咫尺，上表通称也。）至尊，（臣下内外通称。）秉舆。（服御所称。）车驾。（行幸所称。赴车驾所曰赴行在所也。）皇太子以下，率土之内，於皇帝，皆称臣。皇后以下，率土之内，於皇帝、太皇太后，皆称妾。六宫以下，率土妇人，於皇后，同称妾。百官上疏及对皇太子，皆曰殿下。（百官自称名，宫官自称臣。）
文武官朝参。（一品以下，九品以上，朔望日朝。五品以上及供奉官、员外郎、监察御史，每日参。昭文、崇文国子生及诸县令，每季参。若雨霑服失容及泥泞，并停。凡车驾巡幸，每月朔，两京文武官、职事五品以上，表参起居。州界去行在所三百里内者，刺史遣使参起居。若车驾从比州及州境过，刺史朝见。巡狩还，去京三百里内刺史，遣使参起居。皇太子欲行未发，前一日，在京文武官职事五品以上，诣宫奉辞。还日明朝，诣宫奉参。凡京文武职事五品以上假使者，去皆奉辞，还皆奉见。六品以上奉敕差使，亦如之。）
凡践阼、加元服、册皇后皇太子及元日并巡狩、亲征、封禅、拜郊及诸大礼。（诸州刺史、都督及京官五品以上在外者，并拜表疏贺，皆礼部为奏也。）
每年二时，遣三公分行诸陵。（太常卿为副也。）
太阳亏，（有司先奏其日，置五鼓五兵於大社，皇帝不视事，百官各守本司，不理务，过时乃罢。）月蚀，（奏击鼓於所司救之。）五岳四渎崩竭及皇帝本服大功以上亲及外祖父母、后父母、百官一品丧。（皇帝皆不视事三日。）国忌日、皇帝本服小功緦麻亲、百官五品以上丧。（皇帝皆不视事一日。）
凡祥瑞依图书合大瑞者，随时表奏。（百官诣阙，上表奉贺，告庙，颁下。自外诸瑞，并申所司，元日以闻。）
位版制。（皇帝方尺二寸，厚三寸，题云皇帝位。皇太子方九寸，厚二寸，题云皇太子位。百官一品以下各七寸，厚一寸半，题云某品位。）
籍田所收九穀，纳於神仓。（以拟粢盛及五齐三酒。有馀穰稿，供牺牲也。）
凡祭器祭服。（有破弊不任修理者，与替讫，器则埋之，服则烧之。）
凡祭天神，（皆焚柴。）地祇，（皆瘗埋。）祭山，（皆庋悬。）祭川。（皆浮沉。皆以祭祀讫乃焚埋之。若埋讫，皆令所在官司差人守掌，六十日，止。若埋币以火焚破，则不守也。）
均胙肉。（贵者不重，贱者不虚。谓贵者取贵骨，贱者取贱骨。凡前贵於后，上贵於下。）
祝版。（凡天地郊祀及太庙，欲至享日，所司准程先进版取署，令人送往。若临时卒急，并令附驿。其版仍令先支一年所用数。若署版后，祭官有故，即削除，题所替行事人也。）
五陵上食。（皆朔望上食。岁冬至、寒食日，各设一祭。如节祭共朔望日、忌日相逢，依节祭料。若桥陵，除此日外，每日进半口羊食。）
圆丘五郊诸坛。（差侧近人守掌。）
王公以下郊庙合祭，临时遇雨，霑服失容，即以常服从事。（若已行事遇雨，则不脱祭服也。）
立春前，两京及诸州县门外，并造土牛耕人。（各随方色。）
季冬晦，行傩。（大内六队，东宫二队。）
百官致敬。（凡文武官三品以下，拜正一品。东宫官拜三师，四品以下拜三少。自馀内外属官於本司，四品拜二品，五品拜三品，六品拜四品，七品拜五品，八品拜六品，九品拜七品。卫判曹拜长史，局署丞拜令，助教拜博士，诸州别驾、长史、镇将、县令拜刺史，县丞拜县令。其准品应致敬而非相统属，则不拜。凡致敬者，若非连属应敬之官相见，或贵或贱悬隔，或有长幼亲戚者，任随私礼。）
百官祠庙。（凡文武官，二品以上祠四庙，五品以上祠三庙。三品以上不须兼爵，四庙外，有始封祖，通祀五庙。牲用少牢。六品以下，达於庶人，祭祖祢於正寝，用特牲。纵祖父官有高下，皆用子孙之牲也。）
百官终称。（凡百官身亡，三品以上称薨，五品以上称卒，六品以下达於庶人称死也。）
百官葬墓田。（一品方九十步，坟高丈八尺。二品方八十步，坟高丈六尺。三品七十步，坟高丈四尺。四品六十步，坟高丈二尺。五品方五十步，坟高一丈。六品以下并方二十步，坟高不过八尺。其域及四隅，四品以上筑阙，五品以上立土堠，馀皆封茔而已。）碑碣石兽。（五品以上立碑，螭首龟趺，高不得过九尺。七品以上立碑，圭）（首，方趺，趺上高四尺。其兽等，三品以上六事，五品以上四事。）方相纛竿。（凡四品以上用方相，七品以上用魌头，五品以上纛竿九尺，六品以上长六尺。）明器。（三品以上九十事，五品以上六十事，九品以上四十事。四神驼马及人不得尺馀，音乐卤簿不过七寸。三品以上帐高六尺，方五尺；女子等不过三十人，长八寸；园宅方五尺，奴婢等不过二十人，长四寸。五品以上，帐高五尺五寸，方四尺五寸；音声仆从二十五人，长七寸五分；园宅方四尺，奴婢十六人，长三寸。六品以下，帐高五尺，方四尺，音声仆从二十人，长七寸；园宅方三尺，奴婢十二人，长二寸。若三品以上优厚料，则有三梁帐蚊幬，妇人梳洗帐，并准式。）
居官遭丧。（凡斩衰三年、齐衰三年者，并解官。齐衰杖周及为人后者为其父母、若庶子为其母者，解官，申其心丧。皆为生己。若嫡继慈养改嫁或归宗三年以上断绝者，及父为长子、夫为妻，并不解官，假同齐衰周也。）
给假。（凡齐衰周，给假三十日，葬五日，除服三日。齐衰三月、五月，大功九月，并给假二十日，葬三日，除服二日。小功五月，给假十五日，葬二日，除服一日。緦麻三月，给假七日，出降者三日，葬及除服各一日。无服之殇，本品周以上，给五日，大功三日，小功二日，緦麻一日。若闻丧举哀，其假三分减一。师经受业者，丧给三日。冠给假三日，婚给假九日，除程。周亲婚假五日，大功三日，小功一日。周以下，百里内除程。私忌日给假一日，忌前之夕听还。凡内外官，三年一给定省假三十日，五年一给拜扫假十五日，并除程。凡遭丧被起者，以服内忌日给假三日，大小祥各七日，禫五日，每月朔望各一日，祥禫给程。凡私家祔庙给五日，四时祭给四日。）